
KAIP VIENAS KRAUJO LAŠAS 


Yra vadovėlinis Jonas Aistis: asmeniškai išgyventas Lietuvos peiza- 
žas, tėvynės problemos, graudi, kupina nenumaldomo sielvarto gai- 
da, eilėraščiuose išsakoma sopulinga tautos buitis, vidinė vizija, su- 
kelianti konfliktą su realybe, tobula forma (Pr. Naujokaitis, Lietuvių 
literatūros istorija, t. 3). 

Ir yra kiekvieno mūsų poetas Jonas Aistis. 

Žinau, kad Aisčiui priklauso amžius, kuris nenuilstamai, pasitel- 
kęs visą — tamsiąją ir šviesiąją - žmogiškąją patirtį, ieškojo drauge su 
visagalybę įsikalbėjusia civilizacija kas mirksnį prarandamo Dievo. 

Tiesą sakant, ne vien ieškojo prarandamo Dievo, bet ir ilgėjosi 
likiminių dvasinių vertybių, galinčių nukreipti žmogaus žvilgsnį nuo 
klampaus vartotojiškumo ir patogaus egoizmo į Paslaptį. 

Aisčio publicistikoje vienur kitur ryškėja nuogąstus, kad baisu kar- 
tais, jog pati gyvenimo esmė smulki, neįdomi, elgetiškai lėkšta. Pa- 
sipriešinimas smulkėjančiam pragmatiškam gyvenimui ir niekados 
neapleidžiančio ilgesio — šviesos ir aukštumų - plevenimas kurstė 
neprarasti liepsnojančio porfiro vieškelio plataus. 

Kartais šmėstelėjantis vadovėlinis teiginys, kad savo kūryba Aistis 
atvėrė romantiškos svajonės apie pasaulio harmoniją ir grožį sopu- 
lingumą, yra per siauras. 

Kančios šešėlių lydimas troškimas išspręsti baigties ir begalybės 
prieštarą žmoguje ir pasaulyje vedė poetą ne tik į bekraštes erdves ir 
nuostabą gyvenimo paslaptimi, bet ir į savojo, realaus buvimo nuo- 


latinį tvėrimą ir tobulinimą. 


y 


Kaip paprasta pasakyti - vedė. Ir nesunku teigti, kad pasakodamas 
apie gėlą vosilkinę, begaline erdve dvelkiančius debesis, dideles žvaigž- 
des, kurių nežemiškoje šviesoje bangos ašmenis galanda į kietus ak- 
menis, dunkso šilai ir sieloje telpa visatos platybė, drauge su eilėraš- 
čio būtimi gali išgirsti laikinumo nežinančios dvasios plevenimą, su 
nuostaba ir vaikišku džiaugsmu atrandi galimybę žvelgti iš aukštai — 
iš dangaus. 

Tai ir yra Poeto sunkiai apibūdinamas padrąsinimas įveikti, regis, 
neįveikiamą šviesmečių bedugnę ir būti ne vien Žemės, bet ir Visatos 
savastimi. 

Šituo padrąsinimu Aistis yra artimas M. K. Čiurlioniui. 

Tačiau tarp šių menininkų pasaulėjautos ir talento apraiškų slypi 
mįslingas skirtumas. 

M. K. Čiurlionis savo „Pasaulio sutvėrime“ ir „Zodiako ženkluose“ 
yra visas. Čia yra visas jo išdidus ir kilniai nuolankus susikaupimas, čia 
yra jo talento, pasiekusio tobulumą, žmogumi pasitikintis dosnumas. 
Čia yra ir drąsus atitolimas nuo ortodoksinės erdvinės struktūros, grin- 
džiamos perspektyva su nejudančiu vienu regėjimo tašku, čia yra re- 
liatyvumo, visuomet pasitelkiančio paradoksalumą, skleidimasis. Čia 
yra talento visagalybė įkūnyti tai, kas beveik nematerialu, kieno apri- 
bai tokie neaiškūs arba taip pasinėrę paslaptyje, kad neįmanoma at- 
skleisti jokio mūsų patirčiai suprantamo ženklo. Čia yra drąsus žings- 
nis nuo aiškaus, atviro, dažnai banalėjančio kasdienybės pasaulio, ku- 
riame viskas užbaigta ir įvertinta, atlapa — drąsus žingsnis tenai, kur 
mįslinga, neaprėpiama, neišsakoma, nebaigta (tai yra be pabaigos), 
neatskleidžiama net universaliausiose pasakose ar mituose. 

Drąsus žingsnis be aitraus ilgesio akyse ir be kraupaus, nuodėmin- 
go žemės įgeidžio - niekados nepažeminti nei savo laikino pavidalo, 


nei laikinos paskirties vardan spindinčių skliautų amžinumo. 


Aisčio kūryboje tokie drąsūs žingsniai neaplenkia nei aitraus ilge- 
sio, nei kraupaus, nuodėmingo žemės įgeidžio - išlikti savimi. 

Jie beveik negirdimi, nematomi, tie Poeto žingsniai, - jie jaučiami, 
ypač už nutylėjimų, neišsakymų, gilios ir skaudžios nuojautos: esa- 
ma atvejų, kada žodis turi būti vien užsimenantis, o ne atskleidžian- 
tis ar aprėpiantis. Antraip tikrumą gali pakeisti paviršutiniškas kons- 
tatavimas, poetinė afektacija, atsitiktiniai tropai. 

Arba gali įsivyrauti kažkas per daug žemiška ir apgaulinga (užten- 
ka trupinių!) - užtenka galimos žemiškos laimės (vienintelės), gali- 
mo žemiško reikšmingumo (vienintelio), tolygaus paslapčių kupinai 
erdvei (skliautuose spindintiems amžiniems darbams). 

Tai nėra dviejų kūrėjų akistata ar pastangos išsiaiškinti, ką vienas 
nužymėjo už begalybės atsiveriančiomis kitomis begalybėmis, kitas 
visa tai glaudė prie laikinumo kaip svarbios mūsų Kelio dalies. 

Tai yra dviejų didelių kūrėjų patvirtinimas: gyvenimo prasmė at- 


siskleidžia tik per begalybės ir ribotumo suvokimą. 


Nestebina manęs, nejaudina manęs, 
Ką tu esi įgijus laikinai, 

Tik jaudina mane, tik gąsdina mane, 
Ką tu esi praradus amžinai... 


„Siaubas“ 


Sunku patikėti, kad gali užaugti galingos dvasios karta be Mairo- 
nio, Kudirkos, Putino, Aisčio... Kad įmanoma juos prarasti ar iškeis- 
ti šių kūrėjų mums atrastus pasaulius į alkio ar sotumo aprėpiamą ir 
valdomą kasdienybę. 

Motina dar mažam yra pasakiusi: kai į tavo sielą (beje, Motina, 


sakydavo - širdį) įžengia Dievas, Jis niekados tavęs neapleis. 


Tą patį galima pasakyti apie Tėvynę. 

Ir apie vertybes, kurios neleidžia prarasti aukščio. 

Kaip paprasta: visi ir viskas, neleidžiantieji prarasti aukščio, gyve- 
na tavo sieloje. Ne tituluose, ištaigingume, tariamąjį reikšmingumą 
apsupusiose dekoracijose - sieloje. Gyvena net tada, kada nė nejauti, 
nė neįtari, kokią begalinę erdvę ir patikimą atramą turi. 

Jonas Aistis paliko mums savo kūrybinį Credo - savo siekių, išva- 
dų, numatymų komentarus, kuriuose apstu testamentinių ištarmių — 
Milfordo gatvės elegijas, kur vienoje vietoje skaudžiai pasakyta (įspė- 
ta?): ilgesniam, sunkesniam darbui lietuvis netinka. 

Šita Aisčio pastaba, tikiu, ne vienam padeda pasekti, kaip sopulin- 
gai stengiamasi suprasti, ką reiškia pragaro atsivėrimas tai vienoje, 
tai kitoje pasaulio vietoje, prie pat žmogaus kojų, greta altorių, psal- 
mių, kančios sugniaužtų maldų, kilniai žėrinčių žvaigždynų - tokių 
pačių virš kraujuojančio žmogiškumo ir virš atsivėrusios pražūties 
(...vis tirpsti ir liejies į visus). 

Pastangos suprasti likimines tiesas, per kurias galbūt sugiedruos 
išeitis, blyksi visoje Aisčio kūryboje. 

Tačiau nei Motina, nei Poetas, nei milijonai žmonių nebuvo paty- 
rę, kokiais klastingais ir tiesmukais būdais pasiruošta žmoguje nužu- 
dyti Dievą, pažeminti ir paneigti sielą, paskui buvimą, kol liks amži- 
nas nebuvimas - be laiko ir erdvės šiurpiame tamsos krešulyje. 

Nužudyti per gyvenimą, pavertus jį vegetavimu ir įtikinus, jog to- 
kia yra visatos ir žmonijos raida. 

Nužudyti panardinus į medžiagiškumą ir įteigus, jog yra vien fizi- 
nė mirtis ir valdingas materijos diktatas. 

Ar įmanoma tada svarstyti, kas tinka vien ilgesingai mentalinei 
archeologijai (J. Brodskis) ir kas prometėjiškiems polėkiams? 


Nežinau, ar Aistį buvo pasiekę mūsų šviesuolių laiškai iš stalininio 


gulago, rašyti 1954 metais, kuriuose kruvinom burnom buvo šaukia- 
ma būtent apie šitą nužudymą - sistemingai vergiškumu užnuodijant 
sąmonę, melo skvarbumu - sielas, didinant atlygius už paklusnumą, 
nužmogėjimą, išlaikant pastovią - esu toks kaip visi - siekiamybę. 

Laiškai iš gulago dugno tiems, kurie galėjo būti paskutinė atrama 
ir paskutinė viltis žūtbūtinėse grumtynėse už dieviškąją visatos ir žmo- 
nijos raidą, tai yra tiems, kurie tiko ilgesniam, sunkesniam darbui. 

Kančia ir žmogiškoji ištvermė visada vesdavo prie stebuklo ar pro- 
regio, kad stebuklas artėja. Šįkart, beveik per visą XX a., iki kraštų 
užpildytą žiaurumu ir kančiomis, apšviestą žmogiškumo ištverme ir 
kankinių ištikimybe amžinoms tiesoms, joks ženklas nepriminė, kad 
stebuklas artėja. 

Tokiais istorijos momentais pasirodo pranašai. Mums net nesvar- 
bu - iš kur jie pasirodo, kieno jie siųsti, kas juos įgaliojo teigti išeitis 
ir kalbėti — tiesiai, rūsčiai, negailestingai, sukrečiant ne tik sąmonę, 
bet, regis, ir žemės bei dangaus gelmes. 

Yra manančių, kad mūsų literatūroje pranašavimui buvo pašaukti 
du - Bern. Brazdžionis ir J. Aistis. 

Paprasčiausiai būtų galima pasakyti, kad Aistis apdovanotas reta 
atminties savybe - imprintingu: tai, kas įsmigdavo atmintin nuo vai- 
kystės kaip esmių ženklai, niekados neseklėdavo ir nevirsdavo eksta- 
tiškais krykštavimais. Ta Poeto atminties savybė ir padėdavo įžvelgti 
reiškinių, sudarančių įprastos kasdienybės įprastą turinį, skleidimąsi 
ateityje — iki išsipildymo. Trumpai tariant - detalė jam niekados ne- 
uždengdavo visumos. 

Pats Poetas buvo visumos dalis ir jo slapyvardis tik dar labiau išryš- 
kino įsipareigojimų visumai turinį. Taigi bet kuris jo gyvenimo mo- 
mentas yra ne kam nors reikšmingas ar mažiau dėmesio reikalaujan- 


tis faktas, o vienintelio gyvenimo nuo visumos neatplėšiama dalis. 


Kažin ar tai ramino, tačiau skatino judėti metafizikos link, begaly- 
bę priėmus kaip išsipildymo sąlygą. Ir istoriją priėmus kaip išsipildy- 
mo sąlygą. Iš čia daugelio Aisčio eilėraščių epinis skambesys, net ir 
tų eilėraščių, kuriuose žyra, regis, vien asmeniškos jausenos kibirkš- 
tėlės. Kaip pavyzdį galime atsiskleisti vieną pirmųjų eilėraščių „Ge- 
gutėlė“, kur nuščiuvus skausmingam atodūsiui ryškėja egzistencinė 
erdvė, - ten yra kažkas didingesnio, nuostabesnio už mus pavergusį 
gyvenimą. 

Tie Aisčio kūrybos vertintojai, kurie kalba apie Poeto atsitraukimą 
nuo „intymių giesmių“ patriotinės tematikos link (slinktis diminuendo 
kryptimi), pražiūri tą KAŽKĄ, kas yra didingesnis už intymias gies- 
mes ir už spindinčias estetinių proregių kulminacijas. 

Tai nėra kūrybinio žaismo ar kūrybinio nuotykio apribai. Neži- 
nau, ar sugebėsime tai kada nors įvardyti, ar vieną kartą įtikinsime 
save, jog netikėtai sugiedravo tokia definicija, pavertusi paslaptį lite- 
ratūrologine griežta apibrėžtimi, ir viskas atsistojo į savo vietas (pa- 
našiai atsitiko su laiko apibrėžimu, nors joks genijus dar nepaaiški- 
no, kas yra laikas). 

Nuo svarstymo, išseko ar neišseko Aisčio, lietuvių eleginės lyrikos 
klasiko, talentas artėjant gyvenimo saulėlydžiui, turėtų mus sulaikyti 
žinojimas, kad Poetas gebėjo tiksliai vertinti savo kūrybines galias, 
savo vietą tiek literatūroje, tiek patikėtoje būtyje. Dar daugiau: jis 
jautė, jis žinojo pašaukimą būti ir tuo laiku, kada esi reikalingiausias 
ir niekas tavęs kol kas negali pakeisti. 

Pašaukimas ir pareiga Aisčiui nebuvo atskirybės. 

Atskirybės jam nebuvo meno tiesa ir gyvenimo tiesa, meno užda- 
viniai ir gyvenimo uždaviniai. 

Kalbantiems apie Aisčio slinktį diminuendo kryptimi padėčiau jo 


redaguotą Lietuvos partizanų kūrybos rinkinį, paprašyčiau pasakyti, 

kas tai yra, ir įsidėmėti datas: partizanų pernešto į vadinamą laisvąjį 
pasaulį dvasinių pastangų nesugniužti dokumento, panašaus į žūtbū- 
tinės kovos už Tėvynės išlikimą priesaiką, ir Poeto kūrybos kitimo — 
formos, turinio ir poetinės dvasios. 

1994 metų pavasarį sutikau Bostone Lietuvių enciklopedijos lei- 
dėją Juozą Kapočių ir per jį susipažinau su dalimi enciklopedijos ar- 
chyvo, ypač ta, kurią tvarkė lietuvių literatūros skyriaus redaktorius 
prof. dr. V. Maciūnas. Aplankų šūsnyse pastebėjau ir Jono Aisčio 
ranka parašytą autobiografiją, kuri ir buvo išspausdinta LE pirmojo 
tomo 60 puslapyje (1953 m.). 

Tegu paties Poeto papasakota autobiografija pasilieka ir šioje pra- 
tarmėje. 

Atstis Jonas (g. 1904 VII 7 pavarde Aleksandravičius Kampiškės dv., 
Aukštosios Panemunės vl.), poetas. Pasirašinėjo: Jonas Kossu-Aleksand- 
ravičius, J. Kuosa Aleksandriškis, paskui Jonas Aistis (nuo 1952 m. 
pavardė). 1907 m. su tėvais išsikėlė į Rumšiškes. 1919-1927 ėjo 
AUŠROS gimn. Kaune. VDU bum. mokslų fak. studijavo lituanistiką. 
1936-1940 Švietimo min. stipendininkas Grenoblio univ. Prancūzi- 
joje. 1944 už disertaciją „Ėtude linguistigue sur les traductions en 
ancien provencal des textes evangeligues“ ten pat gavo daktaro laips- 
nį. 1944—1946 dirbo Nicos archyvuose ir Paryžiaus nacionalinėje bib- 
liotekoje. 1946-1952 mokytojas Marianpolyje JAV, o nuo 1952 red. 
pavaduotojas Laisvosios Europos tarnyboj New Yorke. Išsp.: Eilėraš- 
čiai 1932, Imago mortis 1933, Intymios giesmės 1935, Užgesę chi- 
meros akys 1937 (gavo valst. lit. premiją), Poezija 1940, Be tėvynės 
brangios 1942, Nemuno ilgesys 1947, Pilnatis 1948, Sesuo buitis 
1951 (Aidų žurnalo lit. premija). Straipsniai ir apybraižos - Dievai ir 
smūtkeliai 1935. Redagavo Jurgio Baltrušaičio poeziją 1948, drau- 


ge su A. Vaičiulaičiu - Lietuvių poezijos antologiją 1950, K. Binkio 

Lyriką 1952. Periodinėje spaudoje yra paskelbęs atsiminimų, skirtų 
knygai Apie laiką ir žmones. 

Kita dalis enciklopedinio teksto priklauso prof. dr. V. Maciūnui. 
Jame dėstoma, kad Aistis anksti susipažino su naujųjų laikų poezija, 
yra kiek pasigavęs K. Binkio eilėraščių nuotaikos. Kai kurių formos 
ir žodyno atspalvių ėmęs ir iš lietuvių liaudies dainų. Pirmą eilėraštį 
„Gegutėlė“ išspausdino 1927 m. Ateityje, vėliau sutapo su „Pjūvio“ 
grupe. 

Aisčio kūrybos viršūnė, prof. dr. V. Maciūno nuomone, yra rinki- 
niai Eilėraščiai, Imago mortis, Intymios giesmės. Poetas ištobulino 
naująją simbolistinę romantinę srovę lietuvių literatūroje, atgaivino 
asmeninės lyrikos versmes. Aistis laikytinas skiriamąja gaire tarp prieš 
jį ėjusios kartos poetų ir po jo kuriančių rašytojų. 

Aisčio poezija žymi lyrinių jausmų ir minties grynumu bei gelme, 
detalės ukrumu ir atspalvių įvairumu bei intymumu. Jis sugeba ir smul- 
kiausias tikrovės apraiškas suausti su bendromis ir didelėmis būties 
problemomis, tai nuspalvindamas asmeninės gėlos ir ilgesio varsa. 

Žinau, kad šį enciklopedinį tekstą Aistis skaitė, galimas dalykas, 
keitė vieną kitą vertinimą, papildė kai kuriais faktais, sakysime, nuo- 
roda, kad yra rašęs dramų. 

Perskaičius minimą tekstą norėtųsi pridėti, kad Poetui buvo sveti- 
ma formalioji estetika, kuri harmoniją ir grožį teigė pasitelkus leksi- 
ką, stilių, ritmą, garsiaraštį, prozodijos įžvalgumą. Jam už viso šito 
tinklo lieka kažkoks spindulys, slėpiningas švytėjimas, kaip tų pamė- 
nų už tamsių girių ir vakaro ūkanose grimztančių laukų. Ir tai gali 
aprėpti vien širdies išmintis (Paskalis: širdis turi savo protą, kurio 
protas nežino). 

Tai iškart pajunta Aisčio kūrybą visa savo esatimi priėmęs žmogus: 


tik užgęsta kiti garsai, tik ramiai slūgsojęs oro okeanas ūmai pavirsta 

pasakišku kalnų krištolu, tik suvoki, kaip 1ma keistis kasdienybė — 
norisi melstis tai mėnesienai žaliai kaip šilo samanai. Bandymas aiš- 
kinti, jog toks įspūdis, išgyvenimas, tokia ekstazės būsena ne vien 
todėl, kad Poeto kūryba niekados neprisiliečia obsceniškumo, vulga- 
rumo, nykių nuopuolių, yra įžvalgesnis nei tas, kuriame nagrinėjama 
tik raiškos alchemija ar žanro ypatybės. 

Aisčio kūryba niekados nesustabdo, neprislegia, nesukausto. Ji vi- 
sados veda ten, kur sielą ne liūdesys apsunkina (Ne, tai ne aš tave 
žodžiu apsunkinu), bet jaučiamas vis nepasiekiamas už nesibaigian- 
čių tuščių laukų, nakties skriūdžios ir sielvartingos tikslas, kuriame 
slypi paslaptingasis žmogaus išsipildymas. 

Teisus yra poetas Jonas Juškaitis: Aisčio visa kūryba - kaip vienas 
kraujo lašas. 


Ne kaip iš sapno tyvuliuojanti rasakilų lanka. 


ROBERTAS KETURAKIS 


13 


EILĖRAŠČIAI 


PROLOGAS 


JAUNYSTĘ žaliąją užnuodino 
Ne smakras, akys, ne plaukai, 
O šilas mėlynom anodijom, 
Malonia šypsena laukai. 


Gal negerai, ir gal be reikalo 
Šiandieną liūdnas ir graudus, 
Bet akimis, širdim papaikėle 
Aš įžiūrėjau tiek žiedų... 


Ir pamilau tą pievą nykiąją, 

Tas žydro ilgesio marias — 

Tai gal nors dalį to čia, knygoje, 
Manau, ne vienas įžiūrės. 


Nebūk naivus, brangus skaitytojau, 
Nebūk naivus ir neieškok daugiau: 
Kaip ant dangaus, giedrai išlytojo, 

Nėr debesų, taip čia - žmogaus. 


Ir kokia ji? ir kur gyveno ji? 

Ar buvo taip sau, ar graži? 

Kas tau? Ar nežinai, jog scenoje 
Taip įprasta rankas grąžyt. 


Kaunas, 1930.1.7 

GEGUTĖLĖ 


IR ATSKRIDO, atplasnojo gegutėlė 
Vyšnių sodan - 

O tada toks baltas vyšnių sniegas krito... 
Užkukavo, užraudojo gegutėlė 

Aukso godą, 


Ir jos balsas nuaidėjo, nusirito... 


Tai kukavo, tai raudojo gegutėlė — 

Šaukė soduos, 

O jos balsas sidabrinis tvino, tvino... 
Susivartė sniego pūga, pasikėlė, 

O man rodės, 

Kad gegutė graudžiais žodžiais pavadino, 


Pavadino vyšnių sodan, kur šakelės 
Sniegą kėlė, 

Kur vėjelis toks lengvutis siautė, šėlo. 
Pavadino vyšnių sodan, kur gegutei 
Širdį gėlė, 

Kur gegutė savo skausmo nepakėlė... 


Kaunas, 1926.4.12 

ROŽĖ 


AŠ NIEKAD nemačiau tiek kraujo suplūdusio 
Nei žaizdoje, nei vakare prieš lietų, 

Kaip neįteiktos rožės skruostuose ir lūpose, 
Taip, rodos, imtų mano gėlą ir jai išlietų! 


Vardadienis, kankinu rožę, gatvę ir vakarą, 
Stebuklo laukiu, kurs įvykt negali: 

Rieda rožės ilgesys kalinio ašara, 

Širdis užgroja melancholišką plokštelę... 


Kaunas, 1929.7.26 

IR AŠ NEŠIOJAU 


IR AŠ nešiojau gyvą žaizdą... 
Žaliuodama juk guoba sutrūnėja! 
Šiandien rašau kaip Liūdno Vaizdo 
Riteris Tobozos Dulcinėjai. 


Pritiktinai senoj bažnyčioj 
Žydėjo akys, gelto kasos, 
Kaip andai Dantei Beatričės, 
Kaip Leonoros Tasui. 


Kad būt širdis akmuo ar plienas, 
Ir tai eilėraštį sudėtum 

In tono molli Lalagenai, 

In tono molli nutylėtai... 


Ir, žinoma, man veidas kaista, 

Kad ji kaip mūza, kad kaip lašas 
Panašus į Liūdnojo Vaizdo 

Riterį tasai, kurs šituos žodžius rašo. 

KARTAIS 


KARTAIS aš vakarą prarymau — 
Nė vieno žodžio nerandu, 
O) būna vakarai su rimais, 


Sonetais ir rondo! 


Mačiau marias, kaip gilią žaizdą... 
Žinau, jums marios tik vanduo, 
O man jos menasi, kaip vaizdas 


Soneto ar rondo. 


Malonu būt jums apie lūpas? 
Gal skruostus? gal dantis? 
Bet žinote mano soneto ūpą, 
Mano rondo mintis. 


Ir kas, ir kas iš to, kad ašen... 
Ir kas iš to, kad jūs graži?! 
Ar tai galėtų man nors lašą 
Jaunystės sugrąžint! 

Kartais esu tokis apsalęs — 
Mano buitis juk jeux de mots! 
Ber kartais būna man be galo, 
Be galo įdomu, 


Kai vienas vakarą nesavą 
Ir meilę prieblandom 
Pinu ketureiliais, oktavom, 


Sonetais ir rondo... 

DOLOROSA 


RYTAS. Takas. Gėlės. 

Ašaros žieduose gailios. 

Paskutiniai žodžiai gėlė — 

Mater Dolorosa su septyniais peiliais! 


Apipynė meilė širdį 

Vainiku ir rožių, ir erškėčių. 

Ir kvepėjo skausmas mirtinai nugirdęs — 
Paskutiniais žodžiais ant laiptelių klėčio... 


Juos nešiau, kaip kryžių sunkų, 

Po našta parkritęs - nebepasikėliau... 
Mater Dolorosa! Ta pati karunka — 
Rytas, takas, gėlės... 

RUGPjJŪČIO NAKTIS 


ŠVELNI rugpjūčio vėsuma, 
O širdis net ritmą lėtina... 
Keista naktis! Ziūriu žvaigždėsna — 


Pasibaisėtina, pasibaisėtina! 


Rami naktis, nutilusi — 
Pasibaisėtina! Ak! aiman, ten 
Pulkais taip auga žvaigždės, pilasi 


Ir krinta lietumi, lyg deimantai... 


Nurimk, širdie, nurimk, papaikėle, - 
Nėra ko jaudintis ir plakti — 

Kas dedasi danguj, ne tavo reikalas, 
Kas dedasi danguj rugpjūčio naktį... 


O tos žvaigždelės sielvartingai krinta... 
Tik šilas po senovei dunkso... 

Net darosi graudu. Kad ją kur šimtas! — 
Naktis verta Flamariono plunksnos! 

APIE RUDENĮ IR ŠUNĮ 


TOLI, už marių mėlynųjų, 
Už šilo, už laukų, 
Karalaitę pamotė išgujo, 


Išgujo iš namų... 


Ruduo, lietus ir šuo ten kaukė 
Nedrąsiai, parylom, 

O karalaitė buvo šviesiaplaukė, 
Akim kaip linas mėlynom... 


Ir niekam, niekam nerūpėjo 
Nei karalaitė, nei šuva, 

Tik beržas nuo lietų ir vėjų 
Raudojo rauda nesava: — 


Toli, už marių mėlynųjų, 
Už šilo, už laukų, 
Karalaitę pamotė išgujo, 


Išgujo 1š namų... 

AUGO SODE 


AUGO sode serbenta 
Ašarinėm kekėm - 
Buvo meilė taip šventa! 
Niekam nepasakėm... 


Buvo mėlynas ruduo, 
Raudonavo vyšnios — 
Bėga dienos kaip vanduo, 


Kaip vanduo negrįžta. 


Apkaišys baltais sniegais 
Saulė vyšnios šaką, 

Bet ar laimė vėl kada 
Bus girta, kaip vakar?! 

IR PASAKYS 


IR PASAKYS - turėjo giedrą veidą, 
O tokį graudų žodį, 

Aš noriu aiškus būt, lyg veidrody 
Save čia jums parodyt. 


Einu skliautu, kur spindulėliai tyška, 
Atsižiūrėdamas į svietą, 

Ir pats neatskiriu, kur kaukė antiška, 
Kur mano veidas, mano lėtas... 


Girdžiu, kaip tėviškė įmigus knarkia — 
Myliu jos lauką, moteris, degtinę 
Ir naktį kiaurą dangų, tartum tarką, 


Kur rūmų tiek stačiau kadais sietyne... 
Nespręskite iš žodžių, šilo, lauko 
Apie mane - juk ten ne aš, ten mano kaukė! 


Kaunas, 1929.10.27 

KARUNKA 


NEATEINA mintys, nesirašo eilės 

Ir nelaša kraujas rašalu juodu; 

Kažin ko taip ilgu, kažin ko taip gaila 
Ir pačiam be galo liūdna ir graudu. 


Leiskit pažiūrėti nors pro langą šilo, 
Leiskit pažiūrėti marių mėlynų - 

To bedugnio skliauto sielvartingo gylio 
Ir dangaus blakstienų, ašarų pilnų... 


Aš iš margo svieto smulkmenų, detalių: 
Lauko, pievų, miško, skliauto ir žvaigždžių 
Susikūriau savo pasakišką šalį — 

Pats nepasidžiaugęs, perdaviau žodžiu. 


Verkė mano skliautas, ašarom pasruvęs, 
O gal man tik rodės, galgi aš klydau? 
Tai nuvargęs šiandien, išsimušęs suvis — 


Aš ieškojau laimės ir nesuradau... 

LORELEI 


ICH WEISS nicht, was soll es bedeuten, 
Dass ich so traurig bin... 

Sopulingyn vis niaukias skliautas, 
Daina graudyn ir įstabyn! 


Kaip pasaka graudi mane apėmus 
To žalsvo sielvarto naktis. 

Ne meilė tai ir ne chrizantemos, 
Kad sopuliu taip perteko mintis. 


Jaučiu, lyg kalnas debesyse eina, 
Ir nešasi, lyg zovada arkliai... 

O kur tu, pasaka nuo Reino 
Apie tą gražią Lorelei?.. 


O dienos ir vanduo taip greitai, 

Ir vakaras kas kartą vis labyn!.. 

Ich weiss nicht, was soll es bedeuten, 
Dass ich so traurig bin... 

DŽIAZAS 


JUODA kava, pilkų veidų dar keletas 
Ir dirbtinį linksmumą rodo džiazas. 
Mano širdis nuvargusi nualusi, 
Tartum ledais sukaustytas Kaukazas. 


Abuojumu ir šypsena, it mirusio, 

Žiūriu, kaip žaidžia cigaretės dūmas. 
Žiūriu tuo sopuliu, tuo sopuliu pastirusiu — 
Širdy nei kirminas dar sugelia graudumas, 


Bet kas iš to, kad piršto nepajudini, 

Bet kas iš to, kad ten, krūtinėj, sopa... 

Aš gyvenu agonija, geltonu rudeniu 

Drauge su merdinčia, su mirštančia Europa. 


Mano širdis nuvargusi, nualusi, 
Tartum ledais sukaustytas Kaukazas. 
Juoda kava, pilkų veidų dar keletas 
Ir dirbtinį linksmumą rodo džiazas... 

ANTAI TENAI 


ANTAI tenai ant vakaro raudono 
Vaidenasi man Kristus dyvinai: 

Tos rankos, kojos, tas atvertas šonas, 
Tie erškėčiuoti smilkiniai, 


Ir klausia, rods: - Ar tu mane pažįsti? 
Ar žinomas tau kelias ir tiesa? — 

"Tu mano Viešpats, Jėzus Kristus, 

Ir akina mane Tavo akių šviesa. 


Tikiu, o Viešpatie, padėk man, 

Padėki netikėjime manam! 

Tau yra žinomas mano krūtinės rėksmas, 
Tau yra žinomas vienam! 


Mane čionai nusnigo ir nulijo, 
Ir nuvargau pasauly ir giesmėj... 
Norėjau pamatyt Tave, Mesiją, 
Bet gal tepamatysiu tik teisme. 


Kad dar ateitumei mus čia apšviesti, 
Kad dar ateitumei paguosti mus 
Į šį prakeiktą, į šį klaikų miestą, 
Į šituos šlykščius nuodėmės namus... 

Kodėl gi mus, o Viešpatie, apleidai? 
Kodėl gi Tu mūs vėl neatlankai? 
Mes pasiilgom Tavo lėto veido, 
Mes - prakeikti Ievos vaikai... 


Ateiki, atlankyk pirma, nei teisi! 
Paklydome, surizgo mūs keliai... 
Sakyk, o Viešpatie, ar Tu ateisi? 
Pravirko vakaras, ir Kristus verkė taip tyliai... 


Kaunas, 1932.1.24 

KAŽKAM 


PAJUS kas ašaras šiltas ant skruostų, 

Apraibs ir susilies kam šitos raidės; 

Gal jis norės, kaip aš kad šiandien, guostis, 
Gal pražydės jam sielvartas, kaip mano veide. 


Ir neturės jis talento palikt eilėse, 

Drąsos net neturės ir pasiskųsti, 

Tai links jisai, lyg gluosniai pakelėse, 

Ir nusineš tą graudžią lyriką į kapą rūstų. 


Zinau, kad nėra tikslo mūsų buičiai 
Ir lyrikai, ir žodžiui šio soneto — 
Abu mes krintame žvaigždėm rugpjūčio, 


Abu mes krintame, kaip rasos gailios — 
Taip mes be tikslo ant šio balto svieto, 
Be tikslo mūs gyvenimas ir eilės... 


Kaunas, 1929.9.11 

LAIMĖS LINK 


KADAISE a la Charlie Chaplin žingsniu, 
Lazdele pasiramsčiuodamas, 

Ėjau pasaulin šypsantis ir linksmas 

Pro ištiestas rankas ir nuodėmes. 


Ėjau per kalnus ir per klonius, 

Klupau ir kėliaus - tik kėliaus ir klupau. 
Ieškojau laimės, ne malonės! 

Deja, aš juokdariu tapau. 


Bet nuostabi man ta kelionė rodės: 
Žingsniavau vis laimės link, 

Nors aplink abuojas gruodis 

Ir karti tiesa aplink. 

KAS DIENĄ ILGESĮ 


KAS DIENĄ ilgesį ir meilę, 
Ir tai — ne savo, kažkieno, - 
Pasaulį įžūlų 1r kvailą 


Dienų dienom turiu dainuot! 


Ir štai kas vakaras ateina 

Juoda žmogysta pas mane. — 
Dainuok, - ji sako, - gulbės dainą! 
Pašok, pašok ties bedugne! 


Ir aš jaučiu, kaip gęsta viltys 
Mano akyse ir širdy — 

Ir bėga bėga gelsvos smiltys 
Jos užžavėtam laikrody. 


Ir aš matau, kad liko maža - 
Išbėgs, išnyks, išseks, užges... 
Tegu rankas, kas nori, grąžo, 
Tiktai jau, žinoma, ne aš... 


Ji man pirštu pasaulį rodo 
Ir šypsos, šypsos įžūliai, 
O man pasaulis nusibodo 


Su savo laime ir keliais! 

Tu eik ir rodyk savo smiltis 
Ir atviras akių duobes 
Tiems, kur dar gali šio to viltis, 


Gal jie tavęs ir nusigąs. 


Kas dieną ilgesį ir meilę, 
Ir tai ne savo - kažkieno, 
Pasaulio veidą įžūlų ir kvailą 
Dienų dienom turiu dainuot! 


NAKTIS 


IŠ IŠGĄSČIO sustingom, 
Pusiaukelėj kai atsigrįžome — 

Tai vis naktis, ir tokia sielvartinga, 
Kaip Dievo Motina po kryžiumi... 


Tiek graudaus sopulio širdyse — 
Sulinkom po meile trigrašine, 
Kur eisi tik, kur klysi — 
Apkerpėjus laukų ir pievų sąžinė. 


Tarsi šilkinis mylimos atsižiūrėjimas, 
Mes slenkam šuntakiais ir vingiais: 

Ir tie laukai tušti, kuriuos priėjome, 
Ir ta naktis, naktis skrūdi ir sielvartinga... 


Kaunas, 1929.7.20 

MIŠKAS IR LIETUVIS 


O JŪS, melsvi šilai, o nykios platumos! 
Aš jūsų sielvarto, jūs sopulio dalis: 
Gal todėl mano balsas bus nesvetimas, 
Kaip man nesvetimi atodūsiai žali. 


Ir taip suaugau su tyla, su nykuma - 
Ir šilas su manim, ir ašen su šilu. 

Bet ko mes nebyliai, bežadžiai likome, 
Kodėl nežmoniškai, stebėtinai tylu?! 


Tylu ik sielvarto, iki nepanešimo! 
Tylu laukuos, tylu ir pievoj, ir šile, 
Jog pasulgstu tavo to graudaus ošimo, 
Kai andai skundėmės graudžiai sunkia dalia... 


Kadaise verkė miškas ir lietuvis, 
Tyliai, ne lūpom verkė - krūtine. 
Tuomet, žinia, ko verkti mudviem buvo, 


Bet ko mes šiandien tylim, nežinia... 

PEIZAŽAS 


LAUKAS, kelias, pieva, kryžius, 
Šilo juosta mėlyna, 

Debesėlių tankus ižas 

Ir graudi graudi daina. 


Bėga kelias, ir berželiai 
Linksta vėjo pučiami; 
Samanotas stogas žalias 


Ir šuns balsas prietemy. 


O toliau - paskendęs kaimas, 
Tik žirgeliai tarp klevų - 
Šlama liepos tokia laime, 
Tokiu liūdesiu savu. 


Tik sukrykš, lyg gervė, svirtis, 
Sušlamės daina klevuos... 
Gera čia gyvent ir mirti! 


Gera vargt čia, Lietuvoj!.. 


Kaunas, 1929.10.29 

RUPINTOJĖLIS 


PASIŽIŪRI į lauką 

Ir į stogo samanas: — 

Ar jie „kryžiuokit!“ būtų šaukę? 
Ar jie būt kalę man vinis?! 


Ir veidas pilnas sopulio 
Tvru dangum giedrėjo, 
Pro liepas ir pro topolius 
Kai vakaras atėjo. 


Nuo vieškelio, nuo plačiojo, 
Nuo medžio koplytėlės 
Nužengęs, ėjo Patsai Jis, 
Sunykęs Rūpintojėlis. 


Ir eina taip per kaimus, 
Per skurdą ir per aimanas: 
Ir moko Dievo baimės, 


Ir jųjų žemę laimina. 


Ramina juos ir guodžia juos, 
Ir pažada jiems daug ką - 
Nuo žodžių jo anodijom 


Švelniai pakvimpa laukas... 

KARALIAUS ŠUO 


NUMIRĖ karaliaus šuo - šunelis geras, 
Geriausias 1š šunų... 

Ir sušaukė karalius visą dvarą 

Ant šunio šermenų. 


Markizai, freilinos, baronai, grafai, 
Ir daug kareivių, daug tarnų 
Karaliui meilinos pas šunio kapą, 
Geriausio iš šunų... 


Karaliui ašara nukrito ant to kapo, 
Geriausio 1š šunų — 

Nukrito freilinų, markizų, grafų, 
Baronų ir tarnų... 


O juokdarys tik juokino karalių: — 
Turi, karaliau, daug šunų, 

Bet kur tu rasi kitą tokį pat šunelį, 
Geriausią iš šunų? 


Užsirūstino karalius ir jo visas dvaras — 
Iš tiek dvariškių, tiek tarnų!.. 

Pakorė juokdarį, kad šmeižė šunį gerą, 
Geriausią iš šunų... 


Kaunas, 1928.5.6 

TĖVAMS 


ATSIMENU, kai metų keturiolikos 
Laukus su sopuliu apleidau... 
Šiandieną, žinoma, jau alkoholikas 


Kai kam suižusiu pragertu veidu! 


Su sopuliu, su širdgėla krūtinėje 
Ėjau raudot už tą raudot negalintį. 
Gal todėl nūn savo brangioj tėvynėj 


Jau aš, kaip sakote, pragėriau talentą. 


Tada naiviom akim, tada tikėjausi 

Nors žodžiu paprastu, aptol ne pranašo... 
Stebėjau sopulį laukuos ir vėjuose, 

Ir jo tada, kaip kryžiaus, jau nepanešiau. 


Bet dar maniau, kad žodžių rasakiliuose 
Kada nors vis galbūt jūs pamatysite 

Ne tą jau alkoholiką, ne tą jau nusivylusį, 
Bet tą — su šviesia šypsena akyse... 


Ar gerti aš ėjau? Man rodos, ne! Tik tiesą liudyti, 
Išmint mūs sopulio užkeiktą mįslę... 
Žinojau ir tuomet, jog mane ūdysit 


Ir kad įžvelgsite mano akyse krislą. 

Tegu pragėręs talentą, tegu ir alkoholikas... 
O jūs?! Pilvan suaugot, apsnūdot ir aptingot! 
Aš tokis pat, kaip metų keturiolikos, 
Kalbėsiu tiesą ir tuomet, kai pavojinga. 


Rumšiškės, 1930.10.17 

ĖJAU LAUKAIS 


ĖJAU laukais, ėjau ir pievomis... 

Kiek sopulio graudaus, kiek skurdo!.. 
O tėviške, o tėviške, ką dievini? 

O tėviške brangi, kokia tujen išgurdus! 


Dar andai pasakas, dainas ir raudas kūrei — 
Giedojai be gaidų, rašei be popierio, 
Grožėjaisi laukais, šilais ir jūrom... 

Praėjo tie laikai... Turi jau operą! 


Provincija?.. Ko jai? Ir šiandien tyli ji, 

Sulinkusi lauke be aimanos. 

O kai nepakelia, tai laimės ieško jau ne čia - Brazilijoj, 
Lyg tėviškė ne jų, o tenorų palaimintų... 


Viešpatie, atimki iš manęs visas profesijas, 
Atimki iš manęs, aš jų nenoriu! 

Palik tik vieną man profesiją, 

Profesiją tenoro... 


Tada, pragėręs balsą ir tėvynės meilę, 

Aš būsiu tėviškei brangus ir nepamainomas... 
Atminsiu jos vargus, žinia, tik prie kokteilio... 
O tėviške, o tėviške, kur einame:?.. 


Kaunas, 1930 

AŠ ŠIANDIEN TAU 


AŠ ŠIANDIEN tau tik pasakas seku, — 
Tave myliu, tave pateisinu: 

Tujen tyra, nepaliesta smakų, 

Tujen beržų ir gluosnių eisena. 


Gal kartais per Žiaurus tau rodžiausi? 
Gal žodžiu užgavau? Gal intariau? 
Bet tu viena paliksi mano žodžiuose 
Su kvepiančiais laukais ir gintarais. 


Pajusi kada nors šių žodžių šilimą 

Ir pasigersi jais tarsi brangiu aliejumi: 

Tujen man viskas: sesuo, ir motina, ir mylima — 
Švelni linų žiedais ir jazminų kvepėjimu. 


Tujen gražiausia pasaka, ir liūdesį pateisinu, 
Kaip karalaitės kalne, pagrobtos smakų... 
Einu pro tas beržų ir gluosnių eisenas 

Ir pasakas, ir pasakas seku... 


Kaunas, 1930.9.28 

PASIKALBĖJIMAS 


AŠ NEMANIAU, kad būsi lengvabūdė. 
Per greit, per greit tave išlepino. 

Tu patikėk, mano širdyje glūdi 

Tavo laukai ir tavo kapinės. 


Nesupratai tu andai meilės mano, 
Lengvai taip leidais suvedžiojama. 
Širdy nešiojausi kaip talismaną, 
Įspėt teišdrįsau raudojimu. 


Nū garbini tu šlykščiąją šunaują, — 
Tave iščiulpusi apleis jinai... 

Tik mano tu ir savanorių kraujo 
Nepaskaitei ir nepateisinai. 


O tie, kur nūn tau kūną glamonėja, 
Tave varge apleis tyčiodamies... 
Aš verksiu, šiuos lėbavimus kentėjęs, 


Ir negalėsiu tau priminti nuodėmes. 


Ir nebaru tavęs, tik primenu iš tolo, 
Kad tavo kraują geria jie, kai lepina... 
Ir tu nesupratai manęs ik šiolei, 


Neparinkai laukų, bet kapines... 


Kaunas, 1931.3.15 


IMAGO MORITIS 


ŽENKIT 


ŽENKIT, mano graudžios, mano nykios eilės, 
Ženkite motyvu: mais oū sont les neiges d'antan! 
Eikit, mano jambai, eikit, ketureiliai, 

Iš niekur į niekur - nevilties kraštan! 


Argi tam į žygį jus buvau išvedęs, 

Kad man neštut šlovę, meilę ir šilkus... 
Tujen, mano plunksna, būki vėl bežadė — 
Aimaningas balsas tapo nejaukus. 


Buvo tokios dienos, kada žodis džiaugės — 
Tėviškė paplūdus buvo dar kraujuos, 

Bet nū ją aptraukė Švento Rašto raugės, 
Tai dėl to vaidenas toks graudus ruduo. 


Tėviške, daugiau tau jau neįsipyksiu: 
Tujen negi verkti - juoktis atėjai. 
Sielvartai nemarūs širdyje paliksit 


Ir nebegadinsit jūs jau ūpo jai... 


Kaunas, 1933.9.20 

PASTORALĖ 


O VIEŠPATIE, koks vakaras, koks nerimas, 
Koks sielvartas mane apėmęs! 

Toli balti laivai liūliavo mariomis — 

Balti, kaip baltos chrizantemos. 


O saulė leidosi balta, pailsusi: 

Ji leidos nežinion į rūką tirštą — 
Mačiau, sutąsė spindulius konvulsijos, 
Mačiau ir vakarą, kaip žmogų, mirštant. 


Užgeso varpo aidas klonyje... 
Skambėjo kažin kas, lyg piemenų rageliai... 
Tai vakaras ir tai tikra agonija, 

Tai galas kažkokios graudingos pastoralės. 


Už šilo spinduliai nusilpo bekyšodami 
Ir, tartum skęstančio ranka, paniro. 

Ir medžiai, šermenų giesmes giedodami, 
Pravirko, ir, lyg vargonai, gaudė girios... 


Kaunas, 1933.10.10 

KURIMO VALANDA 


ŠILTA pavakarė, tartum lelijų kvapsnis, 
Pasklidusi svaiginančiu kvaitu, 

Giedra, kaip kūdikio šypsnys per sapną, 
Nerūpestinga, kaip Watteau. 


O saulės spinduliai, kaip miežių varpos, 
Nusvyra žemėn aukso akuotais. 
Ir blaškos pamiškėm paklydęs varpas, 


Ir virpuliuoja nerimu skliautai. 


Tarytum laužo žarijas būt žarstę, 
Rūsčiais veidais susėdę milžinai 

Palei skaisčiosios karalaitės saulės karstą, 
Kur jau žarijos blėsta, grindžias pelenais. 


Skliaute ištrykšta dar nuraudusi vakarė, 
Prabėga lapais šiurpus šlamesys, 

Bet jau nuo kalnų, šilo ir nuo marių 
Grasus kaip slibinas pakyla debesis. 


Tas debesis tolydžio auga, kelias, 
Artėja dundesiai ir duslūs ir pikti... 
Nusikvatojęs žaibas skliautą skelia, 
Akimirksniui prasiskiria plati naktis — 


Ir matosi nuraudęs didelis peizažas, 
Tartum ekstazėje nušvitusi širdis, 

Ir vėlei prakeikta šalis nugarmi skradžiais, 
Tik kažką gailiai verkaujant girdi. 


Tai tik akimirksniui:, tiktai vienai sekundei:!.. 
Po to tiktai traškus griaustinio trenksmas jau, 
Ir lauki vėl akimirksnio nubundant, 

Bet... tąsyk būna dar tamsiau. 


Kaunas, 1933.10.10 


PERSEVALIS 


PAŽVELGĖ naktis, lyg juodos akys per vualį 
Su baltais taškais, 
Ir nuėjo mėnuo, baltas Persevalis, 


Rymančiais miškais. 


Stovi Persevalis, pasirėmęs kardu, 
Taip tyrom akim, 

Ir kartoja šventą savo damos vardą 
Geliama širdim. 


- Išklajojai žemę, daug vardų apgynei 
Veidu vis linksmu, 

Ar ne tavo dama kojomis pamynė 
Tuos šventus jausmus? 


Ar radai tu meilę, baltas Persevali, 
Eidamas miškais? — 

Klausė jo klastingos akys per vualį 
Su baltais taškais. 


Kaunas, 1933.4.29 

OSANNA! 


AŠ TAIP akylai ieškojau progos 
Sušukt nors taip sau: Osanna! 

Ir eit paskui banguojančius rugius, 
Galilaukėj lakštingaloms skardenant. 


O tai, man rodos, gera linksma būt, 
Net nežinot, tik spėt: lyk lygu, 
Negu šis mano žingsnis atidus 


Pasaulio ūkana ir knygom. 


Jau man nuo tosios išminties, 

Kaip Babely, viskas surizgo susimaišė. 
Paliko knygos vieną rymantį, 

O artinas naktis juoda, kaip maišas. 


Žinau, mergaitė kiemą šluos 
Ir vis barstys geltoną smėlį, 
O man vis mintys rigs, kaip mašalos, 


Ir metai plauks ramiai, kaip sieliai, 


Ir skausmas trykš, ir kraujas virs — 
Ir gal paslėpti nepajėgsiu! — 

Ir vis ant knygų remsiuos, ir... 
Juk taip gyvenimą aš mėgstu! 


Prasmės mergaitė neieškos — 
Kodėl ir kaip? - jai viskas aišku. 
Ak, kaip tu mielas, vaikiškas 


Pasauli, šypsantis ir vaiskus!.. 


Kaunas, 1933.6.8 


NAKIIS 


O KAIP tavęs man neminėti! 
O kaip tavęs man nekartot! 
Žiogeliai šoko menuetą 
Tąnakt, kaip tūkstantį naktų... 


O buvo vaiskus baltas mėnuo... 
O buvo debesys balti... 

Aidėjo pamirštu refrenu 
Pasikartojusi naktis. 


Girdžiu seniai girdėtus žodžius, 
Girdėtą balsą vėl girdžiu, 

Ir viską — svirtį, liepą, sodžių 

Ir skardžiai giedančius gaidžius. 


Juk tu mirei, juk tu atgijus? 
Juk tu gyva, juk ne sapne! 
Argi, įbedus kalaviją, 
Apleisi vėlekos mane? 


Tai vėl sapnuosis man serbentų 
Nusvirus kekė kruvina, 
Ir vėl matysiu žvaigždę krintant — 


Nukris kaip ašara viena. 

Žiogeliai šoka menuetą 
Šiąnakt, kaip tūkstantį naktų. 
O kaip tavęs man neminėti? 
O kaip tavęs man nekartot?.. 


Kaunas, 1933.11.9 


DVIDEŠIMT AŠTUONI 


DAR SAULĖ braido tik po rasą, 
Tik ašarom pasruvę žolės, 
O man apraibo mėlynasis, 
Apraibo man šilkinis tolis. 


Kadaise taip be galo traukė 

Ilga ir tolima kelionė, 

Kur rodėsi - kažkas dar laukė 
Su ašarom, su šypsena malonia... 


O buvo gera eit, gėrėtis. 

Kai paryčiu žolynai vos pakirdę... 
Taip eiti, lyg tikram poetui, 

Ir rankoj neštis savo širdį. 


Čia saulė šypsosi, čia mėnuo, 
Čia gėlės rausvos ir geltonos, — 
Lyg tam kareiviui į Atėnus, 
Norėtųs bėgti Maratoną. 


O dienos bėga, dienos skrenda... 
O upių vandenys, ar grįšit?! 
Jaučiu, aš taip nuvargęs šiandien, 
Tartum bėgikas prie finišo. 


O degė akys, kraujas stingo, 
Kely alpau tolydžio ašen 
Todėl, kad tos žinios džiaugsmingos, 


Jaučiau, jau niekam neparnešiu... 


Nešu vis taip džiaugsmingą žinią, 
Tartum Atėnams Maratoną - 
Sirdis dar šaukia: Tempo! Finiš! 


O man jau dvidešimt aštuoni! 


Kaunas, 1932.6.23 


58 


HRIDALGO 


JAU TUJEN nieko nepamilsi 
Ir nieko tu nepasulgsi! 
Tavo širdis tokia pailsus 


Ir toks stiklinis tavo žvilgsnis. 


Tujen jau niekuo netikėsi 

Ir nieko, nieko jau nerasi — 

Gal stosi, šauksi pakelėse, 

Bet būsi toks graudus, bedvasis. 


Ieškosi tu, dėl ko galėtum 
Save ir visa ką pateisint, 
Ir pražydės tau akys lėtos, 
Kaip prarajos pabaisę. 


O galgi dar! O galgi. 

Gal dar galėsi kiek tikėti — 
Išjosi, kaip šaunus hidalgo, 
Aukštai iškėlęs savo ietį! 


Ir josi tu kažkur į tamsią šalį, 
Pro slibinų olas siaubingas, 
Ieškodamas to Švento Gralio, 
Kuris kažkur kadaise dingo. 


Palauš kelionė tavo galią, 
Vėl melą tiesoje atrasi, 

Ir liksi vėl be Švento Gralio, 
Kely išvargęs ir išgesęs. 


Ir niekad niekur nesušilsi, 
Tikėsi vėl, ir vėlei apsivilsi, 
O bus širdis tokia pailsus 


Ir toks stiklinis tavo žvilgsnis... 


Kaunas, 1932.10.29 

AK, KAIP GERA MAN 


AŠ ŽINAU tik vardą, tiktai vieną žodį: 
Tartum pačią laimę su savim nešiojuos. 
Ir klydau, kai laimė, kaip mergaitė rodės, 
Kai jos brangų vardą vakarais kartojau. 


Ak, kaip gera man - 


Kai žinau, kad laimės visiškai nebėra! 

Gal susuks ji protą po bankroto pirkliui... 
Kaip atskirt pasaulį nuo Romos galeros, 
Kur esmi prikaltas prie nevilties irklo? 


Ak, kaip gera man — 


Nebelaukti nieko, niekuo netikėti, 
Abejingą žvilgsnį į žvaigždes pakelti: 
Ateitis - miražai ir tyrai smėlėti, 
Praeityje tuščia, abejinga, šalta... 


Ak, kaip gera man - 
Aš galiu gyventi, kaip koks Ahasveras, 
Aš galiu numirti, kaip kokia plaštakė. 


Aš žinau - prikaltas žmogus prie galeros, 
Aš matau, kaip dega jojo klaikios akys! 

Ak, kaip gera man! 

Ir taip ramus, ir taip nerūpestingas 

Su tingia šypsena žiūriu pro langą — 

Taip retkarčiais šis tas dar įkyriai įstringa, 


Tarytum šitas banalus pasenęs tango: — 


Ak, kaip gera man... 

AŠ PAJUTAU 


AŠ PAJUTAU pavasarį ant linksmo upelių čiurlenimo, 
Ir mano akys pro ašaras sužvilgo: 

Aš gyvenau, bet argi verta pavadint gyvenimu 

Tą metų eilę nuobodžią ir ilgą. 


Pražydo raudonai pro sniegą riešutas, 

Pražydo mėlyna šlaite žibuoklė... 

Kadaise aš rašiau, o kad galėčiau visa tai suplėšyti - 
Pabėgti nuo eilių, lyg nuo vaiduoklio. 


Kadaise aš klausiau, ką šilas man, ką pušys porina, 

Senus gražius laikus atminę: 

Viršūnėmis, lyg šiurpas, bėga gaudesys patetiškai mažorinis, 
Kažin kokiu džiaugsmu suvirpinęs mėlynę. 


Kadais radau mele kažkokią tiesą glūdinčią — 
Aš šitą tiesą sunkiai iškentėjau. 

Įgriso melas ir tiesa! Ir žvaigždžių tūkstančiais 
Mano blakstienos pražydėjo... 


Einu savy paskendęs ir, lyg pamišęs, rankioju 
Zabus, skujas, pernykščius uogienojus, 
Ir grįžtu nešinas: sakau, kad mano rankoje 


Šimtai pavasarių apsilapojo... 

Galilaukėj berželis laukė iki nakt manęs. 
Ką pasakysiu jam, ką jam parnešiu!.. 

O širdį taip jaučiu, kaip sunkų akmenį - 
Jaučiu, kad aš pavasario nebepanešiu. 


Dvi sukibę pušys, tartum girtos, sverdėjo, 
Tartum kažko juokės, tartum šnekučiavo: — 
Netikėk jo žodžiais! Daug ką juose perdėjo, 
Daug ką tik pagražino jis eilėse savo... 


Kaunas, 1932.5.13 

KNOCK OUI 


KAŽKAS, tartum gitaros aidas, 
Kažkas taip sena, taip verksminga... 
Ir menasi nusviręs veidas 

Kažkokio čempiono, išmušto iš ringo. 


Pasiutęs riksmas, beprotiškas šauksmas 
Jo paskutinį sapną drumsčia, 

Ir ima apmaudas ir tokis jausmas — 
Pakilus pagrūmot bejėge kumščia. 


Ir akys gesdamos išsimuša iš kelio 
Ir klaidžioja kažkur, kažko dar ieško, 


Bet taip skaudžiai ramu ir taip akyse žalia, 


Ir norisi atleist ir angelui, ir niekšui... 


Dar lūpos šnabžda: - Aš kumščiavaus dėl juoko, 


Dėl reginio, kad tu akimirksnį užmirštum. 


Tai jau toks pasaulis, tai jau laimė tokia, 


Kur rungiamės, kur juokiamės, kur mirštam! 


Dar daugel verks ir juoksis, o aš galiu jau spjauti 


Į šį pasaulį, į šį didžiulį bokso ringą! 


Jūs trokštat reginio, jūs trokštate nokautų?.. 


Deja, jau mano sąnariai sustingo... 


IMAGO MORIIS 


Iš KAŽKUR šalta mirtis atjoja: 
Barška kaulai, dalgis žvanga, 
Ir gyvenimas kaip šuo po kojų 
Cypia susirangęs. 


Smėlio laikrodis aukštyn pakeltas 
Ir šypsą reti pageltę dantys: 
Net ir tam, kuriam pasaulis buvo šaltas, 


Daros artimas ir šventas! 


Velka pasagas per gūdžią tylą, 
Taip grasiai, taip baisiai klapsi: — 
Tu, žmogau, iš žemės dulkių kilęs, 
Žemės dulke tapsi. 


Ir akivietės, kaip prarajos pravirę, 
Taip klaikiai pasaulin įsidėbę. 
Žemė šaukia: Dies irae! — 

Žemė tiesia šaltą glėbį... 

FUGA IN AS MOLL 


DAŽNAI pasiremiu ant savo nuobodaus gyvenimo — 
Taip noriu jam atrast šį tą, bet nieko nerandu: 
Pabyra metai ašarom, tai sušlama dejavimais, 

Tai vėlei nuplaukia lėnai, lyg paryčiu vanduo. 


Tai pasaka! sekta kadais su smulkiomis detalėmis... 
O pasaka! Tujen jau tolimam, jau užmario krašte! 
Ir glamonėju širdį plakančią ir geliamą, 

Suklupusią po atminimų apsunkusia našta. 


Jis taip sunkus, taip didelis tasai gyvenimas. 
Jis taip nuvargino, taip nuplėšė, nualino mane. 
Ir štai aš viską surinkau, kas gali būti menama, 


Nors trupučiui sušilt kadais rusenusia iliuzijų ugnia: 


Tokia neaiški mėnesiena, ir pakaruokliai man vaidenasi, 
Žiūriu, kaip kalasi žvaigždelė pamažu, 

Ir vėl bedu akis, bet paklystu žvaigždynuose, - 

O tas gyvenimas toks didelis ir toks gražus!.. 


Ir taip norėtųsi gyvent, kaip kirminui, sakysime, 
Gyvent dėlei gyvenimo paties - 
Gyvenimas versmė, jis niekad neišsisemia, — 


Gyvent be galo ir be krašto, be mirties! 

Atgyja vėl širdis nuvargus ir aplėtusi. 

Aš jo kadaise troškau, aš juo kadais džiaugiaus - 
Gyvenimas toks didelis, o jo norėtųsi, 

Norėtųsi kaip galima daugiau... 


Mane jis prislėgė ir nuplėšė, ir taip nuvargino, 
O vis su tokia didele aistra aš jį nešu. 

Ir nyksta smulkmenos - tie rudenys ir darganos, 
O tas gyvenimas toks didelis, malonus ir gražus!.. 


Kaunas, 1932.8.10 

ANTROJI MEILĖ 


O SKAISTI šviesiaplauke, pamėlynavusiais poakiais, 
Tu pasiilgai vėl eilių ir meilės mano... 

Ir vėl lyg gyvas sapnas: dar vienas meilės nuotykis — 
Dar vienas mėlynas akis reikės nešiot, kaip talismaną. 


Paberdavau akis kavinėse, akis nuvargusias, išsekusias, 
Ir sunkios mintys plaukė, sunkios tartum švinas, 

Bet lyg drugelis vėl viena graži jaunystės pasaka 
Plasnoja po erdves, plasnoja po žvaigždynus. 


Vėl norisi pasekt kažką ir eit kalnų viršūnėmis — 
Parodyti pasaulį visą: jo garbę ir menkystą, 

Ir žmogų kenčiantį, ir žmogų ujamą — 

Parodyti nenuimtą nuo kryžiaus Kristų. 


Taip, rodosi, naivios ir artimos palaukt, lyg saulės patekant, 
Palaukt su šypsena, su ašarom, su juoku, 

Tai kas, kad jau širdis pasruvus kraujo latakais, 

Tai kas, kad ji seniai jau juoktis nebemoka. 


Ir visuomet, kai tokis žvilgsnis mane perveria, 
Susimąstau, ir taip švelniai krūtinę gelia: 

Gal kas nuskaidrintų mane, tartum rūdėtą žalvarį, 
Nuvargusį ant vieškelio tarp gluosnių ir smūtkelių. 

Ir kartais norisi išplėšti širdį baisiai geliamą 
Su šimtais, su tūkstančiais žaizdų ir randų - 
Parodyt gyvą sielvartą ir gyvą nerimą. 

Ir daugel pasakų, ir daug gražių legendų. 


Aš būčiau tau švelnus vidur laukų ir miestų ūžesio, 
Kur ilgisi šilai, kur saulė šypsosi, kur lyja... 

Poetas - tai jūreivis iš daugelio laivų sudužusių, 
Poetų žaizdos gyvos - jos niekad neužgyja. 


Tiktai poetų žodžiais kažin kodėl nieks netiki — 
Netikros žaizdos jų ir pramanyti randai: 

Tai vien tik žodžiai, tiktai tuščia patetika — 

Jų ašaros - rondo, jų sielvartas - legendos. 
Tave mylėsiu, lauksiu, tartum saulės patekant, 
Tau seksiu sielvartą, kaip rudenį ir vėją... 


Tu patikėk manim, manimi niekas netiki... 


Kvailut, aš tik pasijuokiau, o tu ir patikėjai. 


Kaunas, 1932.5.25 

PRIETEMA 


DABAR tokia prietema; ir židinys kūrenas, 
Už lango blaškos vėjas, iš kažin kur atėjęs. 

Aš šičia taip nuvargęs ir taip pasenęs, 

Bet dar paseksiu pasaką, kaip grįžęs Odisėjas! 


Kadaise ten toli, toli, kur saulė teka, 
Laki drąsi mintis tristiebiu plaukė; 
Mėlynę perskrodė galingos aro akys: — 
Garbės... meilės... laimės! - šaukė. 


Ilgai mintis, sparnuotąsias bures išplėtus, 
Stiebus, kaip nuotakas, baltai aprengus, 
Aplenkdavo salas užburtas užžavėtas 

Ir džiūgavo viena po mėlyna padange. 


Bet tas tristiebis kažin kur sudužo 
Ir vienišą ją išmetė į kranto smiltis — 
Į šalį tolimą, nežinomą ir gūdžią, 


Kur geso akys ir širdis, ir viltys... 

Tartum padegėlė, ant degėsių parimus, 
Beviltiškai pirštu geltoną smėlį žarstė 

Ir klaidžiojo viena sugurdus, nusiminus, 
Tarytum motina paskui vienturčio karstą. 


O saulė leidosi. Rausvai marias nudažė. 

Ir matės tolimi tyrai ir tolimos oazės, 

Ir vienišo tyrų keleivio kažin koks klaikus miražas: 
— Garbės!.. Meilės!.. Laimės! - šaukiantis ekstazėj. 


Kaunas, 1932.5.3 

VIETOJE LAIŠKO 


TOKIOS vienodos monotoniškos dienos. 
Gyvenu taip diena iš dienos. 

Už lango slenkant mėnesienoms 

Eiles dar kartais mėginu. 


Nueina jos ramiai, tartum per sniegą, 
Ir rimai eina taip niekais, 

Tik rėkia naktys ilgos ir bemiegės 
Apsnūdusiais ir rūškanais rūkais. 


O dienos taip keistai panašios, 
Naktis į naktį panaši. 

Kartais šiaip taip šis tas dar rašos, 
Kartais nė nieko parašyt. 


Ir taip manai: ranka numosi, 
Išsprūs dar koks „tuščia tave!“ — 
Apkaltinsi kitus, save paguosi 

Ir pasiskųsi senatve. 


O dienos plauks ramiai, kaip plaukę, 
Viena į kitą panaši, 
Ir rodysis - gyvenimas dar šaukia 


Ir - kad turi ką parašyt. 

Nešiojuos vis su tais žaliais berželiais, 
Saulėlydžiais, dainom... 

Žinau - apaugs širdis, apaugs ir kelias, 
Apaugs kaip kelmas samanom. 


Liepsnojančią, kaip širdį, saulę 

Ir meilę pinsiu į dainas. 

Norint žinau, kad meilė, kaip pasaulis, 
Ir taip banališka, ir taip sena... 


Kaunas, 1933.8.10 

PLUNKSNA 


O BUVO toks gražus gegužio galas, 

Purienomis gelsvai putojo pievos, 

Ir tais žaliais laukais, ir tais linksmais berželiais 
Iš mėlyno dangaus gėrėjosi pats Dievas. 


Šypsojos spinduliai ir šilas džiaugės, 

Ant padrikų plaukų užkrito rasos gailios — 
Tuomet mudu kalbėjom, mielas drauge, 
Kalbėjome apie Tristano meilę. 


Ir manėme, kad mūsų žodis 
Atneš pavasarį, atneš paguodą — 
Tuomet ir šis pasaulis rodės 
Tartum pražydęs vyšnių sodas. 


Bet juo tolyn, juo žvilgsniai geso: 
Ir mano jėgos - tavo galios. 
Mudu užmiršome, brangioji sese, 


Pavasarį, purienas ir berželį. 


Ir buvo taip graudu ir nyku baisiai — 
Pasaulis akyse apmargo. 
Sakyk, brangi, ar mes galėsime pateisint 


Siais žodžiais sunkų žemės vargą. 


Ar ras mumyse nors truputį paguodos? 
Ar būsim mes nuvargusiam paunksme? 
Sakykit jūs - tu, mano mielas žodi, 


Ir tu, mano brangioji plunksna... 

IŠ UŪKANOTO 


Iš ŪKANOTO rūškano rudens 
Paklydęs gervių sielvartas skardėjo. 
Ir gaila metų ir vandens, 

Kur šita ūkanų tyla tekėjo. 


Pakvimpa sopuliu pietai, 
Sparnus ištiesia mintys mano, 
O dykumose kliedi apie tai 
Išvargęs metų karavanas. 


Bet rūškano rudens drėgmė 
Tolydžio vis krūtinėn smelkias - 
Pro ūkanas nebeprasimuša giesmė, 


Nebeprasimuša akių apkvaitęs alkis. 


Ir tik prisimenu, tik daug menu - 
Pavasarį ne vieną kvapnų... 
Prabėga stirnos - daug dienų, 
Prabėga giedras mano sapnas. 


Toks rūškanas ruduo. Ir nieko nematau, 
Tik ant gėlių jaučiu, kad viskas baigias. 
Tartum didžiausią džiaugsmą tau 

Rengiuos rudens tyloj papasakot, Solveiga, 

Kaip tąsyk gerves nunešė pietai, 

Kaip tąsyk skausmas ūkana skardeno, 
Ir pasaką pasekti apie tai, 

Kaip tyruose sutirpo karavanas... 

MĖNESIENA 


LIEKNOS pušys dangų remia — 
Ošesys kurtus... 
Nemainyčiau šitos žemės 


Į didžius turtus. 


Naktys būna tokios žalios, 
Požerė balsva - 
Laumė pasakos karalių 


Pjauna su viksva... 


Kaunas, 1932.6.30 

INTYMIOS 
GIESMĖS 


PRIEŠŽODIS 


SESUTE N, už lango staugė 
Vielose vėtra ir šuva, 
Tačiau negyvos raidės džiaugės, 


Atminę laimę ir tave. 


Jaučiau krūtinėj aitrų kartį — 
O tirpo vakaras trapus — 
Kažkas manosios knygos vertė 


Tuščius in folio lapus. 


O vėtra žiedlapius išsklaidė, 
Ruduo apnuogino šakas, 

Tai verkė čia negyvos raidės, 
Gūdžiai užnėrusios rankas, 


Ir liūdną pasaką man sekė — 
Skandinos saulė vakare, — 
Kažkur žydėjo geros akys 

Ir daug gilesnės už marias. 

Naktis, žvaigždes pabėrus, žaidė, 
Diena sukniubo po našta — 
Sielojosi negyvos raidės 
Svečiajam pasakų krašte. 


Kaip saulė rytą rasą braidė, 
Kažkur klajojusi pernakt, 
Taip eikit jūs, negyvos raidės, 
Sesutei pasakų pasekt. 


Kaunas, 1935.8.24 

PRAKALBA 


TAI METŲ metais aš sielojaus, 
Kad nedainuota lieki tu — 

Seniai, seniai jau paminta po kojų, 
Seniai sumaitota kitų. 


O buvo rytas su radastais, 

Ir vakaro nelaukė nieks... 
Matau, eilėm mylėti ar nekęsti 
Tavęs širdis jau nepajėgs. 


Dėl to asmeniškas ir vienas... 
Bet su mergaite parugės' 
Tave minėjome tad mėnesienoj, 


Kad jau nei raudi, nei džiaugies... 


Tai prilenkė tave, grėbėja, kloniai, 

O taip, jog žado netekai! 

Ir mes, matai, jau ne tautiečiai - žmonės, 
Džiaugsmų ir ašarų vaikai. 


Tik nemanyk, kad tavo ryto jau 

Ar nūdienos nematom mes... 

Dėl to, atleisk, brangus skaitytojau, 
Kad taip asmeniška giesmė. 


Kaunas, 1935.10.10 

ATMINIMAI 


KO JŪS, atminimai, šitą naktį keliatės, 
Ko jūs, pakaruokliai, kylat iš kapų? 
Trupučiukas ilgesio, senų žodžių keletas, 
Praeitis pakvipus jazminų kvapu... 


Ir buvai gal mano, ir buvai gal niekieno, 
Gal, maniau, už marių, o buvai gal čia. 
Kažin kas man džiaugsmą ėmė ir išniekino — 


Dilo ir sudilo pamaži delčia. 


Kaip kartojau žodį, nieko nū nereiškiantį! 
Žinoma, galėjau gal praverst be jo. 

Bet norėjau visa, visa tai išaiškinti, 

Kad daugiau nedrįstų niekas abejot. 


Tai mačiau berželį, o jau tokį nuolankų... 
Kaip tuomet tikėjau! Gal dabar tikiu? 
Ir vijausi laimę, bėgdamas užuolanka, 


Ir maniau - užbėgsiu laimei už akių. 


Kaip mane ji gundė, kaip mane ji trotino! 
Ir gerai Žinojau — ji mane apgaus... 

Verkė ir rūgojo vieną kartą motina 

Anta marių krašto kažin ko brangaus! 


Trupučiukas ilgesio, senų žodžių keletas 
Ir kadais matytų keletas veidų... 

Ko jūs, pakaruokliai, šitą naktį keliatės? 
Tai ne man, tai žodžiui šičia bus graudu... 


Kaunas, 1935.1.4 

SEPTYNIOS PSALMĖS 


Saulėlydžio croguis 


TEN VORTINKLIŲ šilkinės gijos, 
Ten vakaras - žaizda, ten kraujas alma, 
O saulėj tvyro aštrūs kalavijai — 


Septyni sopuliai, septynios psalmės! 


Niūniuoja vėtra giesmę gailią, 
Vaitoja gilios jūrų marių gelmės, 

O ten, gelmėse, miega mano meilė — 
Septyni sopuliai, septynios psalmės. 


Ten ragana vylingais burtais savo, 
Sėdėdama žaliam dugne ant kelmo, 
Ten ją, pirmutinę mano meilę žavi — 


Septynis sopulius, septynias psalmes. 


Bet mariom pulkas karžygių atjoja, 
Aštriais kardais kapoja aukso šalmus... 
Tave, tave išgelbės, mylimoji — 


Septyni sopuliai, septynios psalmės. 


Kraujuoti karžygių kardai sušvinta... 
Karalių rūmai... lieknos palmės... 

Ar jie pajėgs tave sostan grąžinti — 
Septyni sopuliai, septynios psalmės?.. 


87 


O Viešpatie, jų eilės tirpsta, jėgos mąžta 
Ir ryja juos ten nuožmios gelmės. 
Ji nepasieks jau niekad marių krašto - 


Septyni sopuliai, septynios psalmės! 


Tai vakaro, ne mano žaizdos gyja, 
Ne vakaro, tai mano kraujas alma: 
Širdin įsmigę aštrūs kalavijai — 
Septyni sopuliai, septynios psalmės! 


Kaunas, 1934.9.9 

SNAIGĖ 


Viešpatie, kaip šviesi - 
Tokios kaip gyvas nemačiau! 


Peer Gynt 


PRAŽYDO akys, nei obelys gegužy, 
O buvo saulėta diena. 

Solveiga! atsklenda pašliūžom 
Pusnynais tiesiai į mane! 


Taip vargana mano trobelė — 
Maniau, skaisčiai apšvies ji ją, 
Ir bus languos kalnai nubalę 
Tyra kalnų poezija. 


Kalnuose trykšta juk šaltiniai, 
Kalnuose kliedi juk kriokliai! 
Pusnynais neša sidabrinį 
Varpelių džiugesį arkliai. 


Aš laukiau jos rankas ištiesęs — 
Varpeliai rodės vis arčiau... 
Solveiga!.. Viešpatie, kaip šviesi, 
Tokios kaip gyvas nemačiau! 

Tai ne veltui diena nubalus 
Ir saulėj žybčioja sniegai... 
Kažkas prasinešė pro šalį, 


Sniegais prasinešė smagiai... 


Kvepėjo obelys, baltai pražydę 
Pavasariai ir sodai, ir žiedai... 
Nusinešė jinai tą džiaugsmą didį, 
O kalnus apgrindė ledai... 


Pakyla lapai, pakąsti lapkrity, 
Kartu su viesulu piktu... 

O gal tai snaigė, saulėje nušvitus? 
O gal Solveiga, tai ne tu! 


O negi tai ir vėl miražas 
Skaisčiai nušvito man languos? 
Argi ir vėlei pasaką tą gražią 
Kalnai palaidos ten, snieguos!.. 


Tai snaigė krisdama sudužo! 

Vylinga saulėta diena — 

Maniau, Solveiga atsklenda pašliūžom 
Pusnynais tiesiai į mane! 


Kaunas, 1934.2.21 

BANALUS APRAŠYMAS 


VĖTRA nešė burę, nešė burę jūromis — 
Kaip drugelį blaškė viesulas pagavęs... 
Ar tau, mano miela, ar, neatsižiūrima, 


Andai mano žodžiai meile nealsavo?! 


O skaičiau kadaise banaliam aprašyme, 
Kaip didžiulį laivą į uolas suskaldė. 

Šaukės tasai laivas, šaukės vėtrų nešamas — 
Viesulas užriko sopulingą maldą... 


Mano laivą nešė, blaškė vėtra jūromis, 
Ir putojo bangos, šėlo bangos rūsčios! 
Ar žinai gi tujen, tu, neatsižiūrima, 
Kaip pasauly nyku, kaip pasauly tuščia? 


Aš ieškojau laimės banaliam aprašyme - 
Taip pabiro džiaugsmas, ašaros ir eilės. 
Gal tenai, bangose, skęsdamas ir ašenai 
Neprarėksiu vėtros maldomis ir meile! 


Vėtra neš kaip drugį, neš kaip burę jūromis, 
Viesulai ten ūžaus ir putos ten bangos... 
Patikėk nors kartą tu, neatsižiūrima, 


Mėlyna padange užu mano lango! 


Kaunas, 1934.7.24 

ELNIAS 


Baladė 


AUKŠTAM kalne ąžuolo pilis. 
Bokštų bokštai aukštam kalne... 
O karalius ten vilyčią 

Į pat širdį taiko elniui. 


Girios elnią mirtinai pašaus 
Ir sukruvins ryto šalną — 
Pasileis laukais plačiausiais 
Mirtinai pašautas elnias. 


Šimtą kurtų nuo saitų paleis — 
Nepabėgsi girion, elni! 

Tik erškėčiais susižeisi, 

Tik papuoši ryto šalną... 


Aukštam kalne didelė puota, 
Didžios iškilmės tam kalne, 
O konvulsijos jau tąso 
Mirtinai pašautą elnią. 


Kilo klyksmas vidury dainos — 
Ten vestuvės, aukštam kalne — 
Visi šoko prie jaunosios... 


Ne tu vienas, girių elni!.. 


Kaunas, 1935.6.1 

POEZIJA 


TAI VAKARAS, tai mariose prigesęs, 
Tai slibinas, užčiaupęs degančius nasrus, 
O kasa žemę nekantrus Pegasas 


Ir kremta žalvario žąslus... 


Vai jokim pasakų ieškot, Pegase, 
Vai jokime pasigrožėt naktim! 
Gal slibino urve ją gyvą rasim, 
Gal dar pajėgsime atimt... 


Ir krūpčios olose nakties šešėliai, 
Ir žvaigždės nerimu į mus žiūrės, 
Kai slibino nasrai įtūžę vėlei 
Liepsnom kaip laužas sužėrės... 


Ir tris dienas, ir tris naktis kovosim — 
Praliesim kraujo tris marias 
Ir karalaitę gražią išvaduosim, 


Bet nieks mūs žygio pėdsakų neras, 


Tik karalaitė gal prikels senovę, 
Gal ji pati tą pasaką apsakinės: — 
O trečią naktį, slibiną nukovęs, 


Ant rankų gyvą išnešė mane... 


Kaunas, 1934.1.26 

FEDRA 


TĄ VAKARĄ ištvino upės, 
Tą vakarą krantuos netilpo, 
O saulė užmarin be rūpesčio 
Nuėjo aukso tiltu. 


Tą vakarą laivai neskendo 

Ir gailiai nekrykštė žuvėdros, 
Tekėjo džiaugsmas tik pavandeniu, 
Tekėjo džiaugsmas giedras. 


Tą vakarą šaunus sietynas 
Aukštam skliaute perlus patraukė — 
Džiaugsmingų vandenų ištvinusių 
Vaga nė laukt nelaukė. 


Tą vakarą linksmi be galo 
Lėbavo pasakų karaliai — 
Viršūnėn ton sniegais nubalusion 
Nenutūpė ereliai. 


Tą vakarą vėdinos iždas 

Ir liejos vynas, dužo taurės... 
Džiaugsmingai gervės grįždamos 
Išsitiesė į šiaurę. 

Tą vakarą vargonai gaudė: - 
Magnificat anima mea! 

Tarytum marių pakraščius plaudamas 
Ramus vakaris vėjas. 


Tą vakarą ir mano žingsniai 

Su tuo džiaugsmu tapte sutapo... 
Tą vakarą, tą vakarą linksminos 
Aliai medelio lapas... 


Kaunas, 1934.6.30 

ŠILAINĖ 


VĖLEKOS peizažą ūkana apvilko, 
O norėjau troškau visą jį apimt — 
Buvo atsimerkęs žydro lino šilkas, 
Buvo praregėjęs ilgesio akim. 


Atmenu aš kartą, o seniai tai buvo, 
Kai vyresnį brolį leido iš namų, 
Kai mama šilainę škaplieriuosna siuvo, 


Kai ramino guodė žodžiu neramiu: — 


Argi daug šilainės škaplieriun paimsi? 
Argi ten, už marių, bus tau jos gana? 

Bet prie širdžiai jausi ir jau bus tau linksma: 
Tu su ja atminsi brolį ir mane... 


Taip ir aš norėjau pasiimt šilainės 

Arba lino žiedą iš peizažo to, 

Kažin kur mūs dienos šunkeliais nueina — 
Ūkanų prarytos nepasikartos. 

O jas taip norėjau škaplieriun įsiūti 
Ir nešiot lig karsto prie gyvos širdies... 
Užpustys daržely sniegas žalią rūtą, 
O plentu vežimas naktį nudardės. 


Betgi tu paliksi, tu, pilka šilaine, 
Škaplieriun motulės andai įsiūta! 

Su tavim atminsiu žiogrelius ir dainą, 
Ir jauniausią sesę, laistančią rūtas... 


Kaunas, 1934 

RUTINA 


ABU, abudu prislėgtu rutinos... 
Didžiulio voro užspęstam tinkle 
Drugeliai blaškosi, o žydi linas 
Mėlyne vaiskia, atkaklia... 


Palėpė atsidus gūdžiai užkimus, 

Ir negyvi sparneliai suplasnos — 
Taip atsikels vėl milžinas troškimas, 
Įkaitęs vakaro liepsnoj. 


O kolei sąnariai iš lėto stingo, 
Akyse degė daug aitrios ugnies — 
Žolynai suposi nerūpestingi, 

O trandys grikšino gegnes. 


Patamsiuosna, pabodusion palėpėn 
Įsiskverbia pavasario versmė, 

O dulkių prislėgtuos sparneliuos slėpės 
Didžiulio nerimo giesmė: — 


Nėra žąslų, nėra saitų troškimams! 
Voratinkliai mūs niekad nepavergs, 
Nors ten vis, pasterbliuos, vėjeliai kimūs 


Mums vergo ašara per amžius verks!.. 

Abu, abu voratinkly sparnais pakibę, 
Bet pravirom, plačiom akim 
Matuosime skliautų platybę, 


Ir nieks mums laisvės neatims! 


O gal priprasime prie pančių ir rutinos! 
Gal debesys apvilks žydras erdves? 

Ir gal pakils audra, pakvips žolynai, 

Ir su voratinklių paskęsime purve! 


Kaunas, 1934.11.2 

SENATVĖ 


TU NEMATEI, kaip vakaras pravirko tąsyk, 
Kaip galvas nulenkė ramunės, 

Kaip vortinkliuos pakibo karoliukais rasos, 
Kaip buvo ten ramu... 


Tu nematei, kaip vakaras linus užmerkė, 

Tu nežinai, kaip miela buvo: 

Ten smilgos aikščiojo, tenai čiobreliai verkė, 
Ten buvo baisiai įstabu. 


Pūpsojo purios ratiliukais pasipūtę pienės 
Ir laukė papučiant vėjelio — 

Jas vėtra nusineš, kaip vakaras šią dieną, 
Kaip giedrą vaiko džiaugsmą nusineš ir jas. 


Pasklis ir mūsų dienos, lyg nužydėję pienės, 
Nuklys toli už atminimo: 

Vėje pakils pūkeliai ir sutirps, neliks nė vieno, 
O liks tik stagarai vieni. 


Mergaitės pievose braidys, raškys gėles gražias ir rainas, 
Ir pienę nusiskins namo parneštų: 

Netyčia gal palies - čia pat, per slenkstį einant, 

Ir stagarą į vidų teįneš. 

Tu nežinai, skaitytojau, kaip sunku pienę... 

Tu nežinai, kaip pint dienas eilėsna... 

Gal laimė tau pakvips, lyg pradalgiuos suvytęs šienas, 
Bet stagaro jau neatskirsi nuo gėlės... 


Nes nematei, kaip vakaras pravirko tąsyk, 

Kaip mėlynus linus užmerkė. 

Ir gal gyvenimas prabėgs kaip vėtra smarkiai, 
Kaip pienės pūkas gal atklys, atklys ir apsiverks. 


Kaunas, 1933.12.35 

BERŽAS 


APŠERKŠNIJES beržas stovi, 
Šliejas prie tvoros, 

Lyg nusvirusiom rankovėm 
Sielvarte Pierrot. 


Bėga lapais žalios dienos, 
O rūpliu sula - 

Bėga žalios mėnesienos 
Ir snūdi tyla. 


Bėgo vasaros jo šviesios 
Vėtrose, džiaugsme 

Ir šakas į dangų tiesė 
Lieknas ir linksmas, 


Bet su metais šakos sviro, 
Pynėsi kasom — 

Drėko beržo akys tyros 
Rytmečių rasom. 

Gal gegužis į kamieną 
Padūzgens, pabels — 
Beržas rankų jau vis viena 
Džiaugsmui nepakels. 


Lyg nusvirusiom rankovėm 
Sielvarte Pierrot, 
Apšerkšnijęs beržas stovi, 
Šliejas prie tvoros... 


Kaunas, 1933.12.22 

SNIEGAS 


SNIEGAS! Viešpatie, ir baltas, 
Ir minkštas, ir jaukus! 
Ir gera, tik truputį šalta... 


Einu ir su savim šneku. 


Priemiestis, skersgatvio liktarna, 
Rausvoki vakaro šilkai — 
Ir klykia rėkia pavėlavus varna 


Drauge su čiuožiančiais vaikais. 


Išvirs girti iš restorano 
Valkata su prostitute... 

Ar čia dainuota meilė mano, 
Ar ji Izolda gi, šita! 


Ir verkia, juokias, eina, klega — 
Kažkur jie skuba pro mane, 
O vakaras kaip laužas dega 


Jaunystės kerima ugnia. 


Ir štai per sniegą purviną, sumaltą 
Vežikas klapsi sau risčia, 

O man kažko be galo šalta, 

Be galo šalta čia... 


Kaunas, 1931.12.19 

VAISKI PILNATIS 


VIRŠUM miško vaiski pilnatis, 

Šilko drignė geltonai žalia — 

Buvo lygiai tokia pat naktis, 

Tokia pat žvaigždelė mirkčiojo šalia. 


O žiogelis vyravo skardus, 
Lyg norėdams sielvartą užrikt... 
Iš daugybės moterų vardų 
Aš labai norėjau vieną pasilikt... 


Vieną veidą, vieną tik ar du 

Aš norėjau žvaigždėm padabint, 
Tiktai vieno - kuo jinai vardu, 
Tik jos vardo niekaip negaliu atmint... 


Kilo augo debesys pikti — 
Įžūli tai viesulo valia — 
Juosna žengė vaiski pilnatis, 


Zvaigždė, o ir drignė geltonai žalia. 


Gal veidai vėliau kur sutikti, 
Taip, mergaites atmenu kelias, 
Bet aptemo, it nūnai naktis, 


Meilės ir jaunystė kitados žalia. 


Ne aš vienas, ir sesuo naktis 
Atsiduso aimana gilia — 
Ir paskendo vaiski pilnatis, 


Ir kvatojo raganos šile. 


Kaunas, 1935.8.21 

NAKTIES ŽIRGAI 


NAKTIES žirgai, nebėkite taip greitai! 
O kur? kada aš tai skaičiau? 
Ak, kad vėl tokia naktis sodan ateitų, 


Aš jos kadaise tyčia nemačiau... 

SPALGENŲ SYVAI 


ŽINOMA, jums meilė jau nebuvo nauja... 
O, tai buvo žiedas rudenį vėlyvą! 

Kas jums mano meilė, sopulys ir kraujas? 
Kaip teatre - spalgenų raudoni syvai... 


Ne tikrovėj buvo, o prastam teatre — 
Deklamavo rolę, mintinai išmokęs, 
Senas paleistuvis, perėjūnas, latras 
Ir viešai iš meilės smuklėj pasijuokęs. 


O gražiai kalbėjo - šviesia saule siekė, 
Perplėšė drabužį ir krūtinę ardė, 
Kad dar taip čia niekad nemylėjo niekas, 


Taip širdies gelmėse nenešiojo vardo. 


Tai kartojo saulę, tai žvaigždes minėjo — 
Gėleles visokias, įvairius žolynus, 

Šaukė giedrą, lietų, darganą ir vėjus, 

Tai auksinę delčią sprogstančiam beržyne. 


Taip vaidino meilę - nelaimingą, gražią, 
Ir, krauju pasruvęs, įspūdingai mirė — 
Spalgenom drabužį raudonai nudažė, 


O teatras visas išgąsčiu pastiro. 

Taip vaidinant kartą iš kraštinės ložės, 
Dailiai pažiūrėjus, viena puiki dona 
Numetė po kojų jam raudoną rožę, 
Numetė kaip kraują kvapią ir raudoną... 


Ir taip jis sumišo, taip jam žodžiai pynės: 
Rodės, grindys lūžo, rodės, žemėn smego, 
Ir ne ten mėnulį ir ne tuos žolynus - 


Nudėvėtoj rolėj painiojosi netgi. 


Vakare araką arba šiaip ką kartų 
Gerdamas kliedėjo ir šventa vadino... 
Džiaugėsi, kad meilę jis nors vieną kartą 
Ne rašte, ne rolėj, o širdy pažino. 


Kartą jį ta dona net svečiuosna kvietė: 
Meile, tujen šitai! laime, tujen šitai! 
Jos drabužių šilką netyčiom palietęs, 


Svaigo, it nuo vyno, su tulžim maišyto, 


Ir pasakė: Nėra galo mano meilei, 
Sviesi dona, mano skausmui nėra krašto! 
Nemylėjo, nekentėjo dar taip dailiai 


Nieks pasauly, nei senų senovės raštuos... 


Ką jūs kalbate, maestro Arlekine! 
Vėl pradėsit rolių žodžiais man iš naujo?! — 
Man vaidinant šitą rolę paskutinę 


Jau ne spalgenos tekėjo, dona, - kraujas... 


Kaunas, 1934 vasara 

ATLEISK 


AK, TAIP kas vakaras vis saulė leisis 
Plonyčiais spinduliais... 

Atleisk, nes jei ir tu man neatleisi, 
Tai kas gi man atleis? 


Ar šitą mano maldą nešis vėjai, 

Ar jie pernakt dejuos? - 

O Viešpatie, aš jos mylėti nemokėjau, 
O Dieve mano, - jos! 


Suvirpo sielvartu širdis ir pirštai — 
O kaip, o kaip man čia? 

Šį vakarą mano maža infantė miršta 
Ir - didelė kančia... 


Gal tai kaip varpas, mariose paskendęs, 
Graudingai sudejuos, 

Bet kas iš žodžių, iš gražių legendų, 

Be sielvarto, be jos?.. 


Kas gyvas sudejuos, kai saulė leisis 
Plonyčiais spinduliais? 
Atleisk, nes jei ir tu man neatleisi, 
Tai kas gi man atleis!.. 


Kaunas, 1935.1.27 

KARAVANAS 


TIK NUEIS tyruosna karavanas... 
Tik nueis taip lekiančiu smėliu... 

Ir nupūs vėjelis pėdsakus ten mano 
Ir nupūs kelius. 


Tiktai trokš tyruos kupranugariai, 
Tiktai ties išvargusius kaklus — 

Dar platesnės bus tos smėlio marios, 
Dar klaikesnės bus. 


Nešė jis kadais didžiam vizirui, 
Nešė šachui karalaitę dovanų - 
Per tą patį smėlį, per tą patį tyrą, 
Nešė daug dienų. 


Bet tyrų kaitroj kupranugariai krito, 
Tirpo reto karavanas tyruose... 

Tik šakalai lojo, tik hienos juokės iki ryto, 
Kol iškrito visi. 


Ką nuėjęs pasakysiu aš didžiam vizirui, 
Ką aš šachui pasakysiu į akis? 

Kad sutirpo karavanas. Karalaitė mirė. 
Liko tik naktis... 

Kas tikės, kad karalaitė mirė? 
Kas jos kapą tyruose ras ten? 
Netikės man niekad didysis viziras, 


Netikės ir šachas man! 


Kaunas, 1934.3.27 

NAŠLAITIS 


PABODO man šis tuščias namas 
Ir ilgos rūsčios dienos. 

Nepalik manęs vieno, mama, 
Nepalik manęs vieno! 


Nes kaip be ratelio sutemus! 
O dieną, dieną be staklių! 

Kas užriš, kas užriš tad, mama, 
Man skarelę ant kaklo? 


Kas budės mano miegą neramų? 
Kas paseks karalaitę? 

Juk aš būsiu pasaulyje, mama, 
Vienų vienas, našlaitis. 


Nes sesutė apleis ir pažemins, 
Tu žinai, kaip man gaila... 
Ką aš veiksiu pasaulyje, mama, 


Be tavęs, be jos ir be meilės? 


Nežydės čia pavasarį žemėj 
Zibutės ir purienos... 
Nepalik manęs vieno, mama, 


Nepalik manęs vieno! 


Kaunas, 1934.12.31 


113 


TU TA PATI 


ARGI ne ta pati ieva parimus? 

Ir saulė ar ne ta pati? 

Mes andai buvome draugai intymūs 
Dienų dienas, naktų naktis. 


Argi ne mes drauge upokšny rinkom 
Varlėkiautus, akmenėlius! 
Tu prisimink! Ne, mudu prisiminkim 
Aksominius karklų liūlius! 


Atsimeni, tu jų labai bijojai. — 

Tai spurgos, - aiškinau, - kvaila! 

Abu mes žaidėm, abu lieptu bėgiojom, 
Abu mes taškėmės sula... 


Kai prieblandoj po suolu degė pjaulas, 
Sakiau — tai maumas mus praris! 

Mes pirmukart išvydome pasaulį 

Pro priemenės tamsios duris. 


Parodžiau šilą tau numėlusį padangėj, 
Kaip šilko kaspiną, toli... 

Ausyse varpinės sidabras spengė — 

Ir tu atmint nebegali! 

Elementoriaus lapai paveiksluoti 
Užimdavo net kvapą mums - 
Paoliui ir Frančeskai Lancelotas 


Gal taip nebuvo įdomus. 


Ir tu neatmeni? Be galo keista! — 

Drauge ropojome žeme. 

Argi ne mes ten mokėmės skaityt ir žaisti, 
Ir gal mylėt - argi ne mes?.. 


Argi ne toj pačioj lūšnoj mes gimėm? 
Tu užsigint manęs keti? 

Tu būk sesuo manųjų atminimų! 

Tu būk... Tu būk man ta pati! 


Kaunas, 1934.11.21 

LOPŠINĖ 


TU MIK, o sapne tau drugeliai sapnuosis 
Ir sparneliais lengvais tave mariomis neš. 
Tu mik, nebijok - aš tave palinguosiu 

Ir pernakt naktužėlę budėsiu čia aš. 


Žiūrėk, kaip ten vyšnios ir obelys miega, 
Kaip sidabro akim praregėjo naktis. 
Atjos karaliūnas per kvepiantį sniegą, — 
Jam veja ir takai obelų nusnigti. 


Padangėm skrajosi, sietyną pasieksi... 
Karaliūnas tau naktį atneš dovanų: 
Atneš jis tau viską, o viską, ką mėgsti — 
Lėlių, saldumynų, margų kaspinų... 


Mane tu matysi vis budint, liūliuojant, 

Nerimaujant per naktį ir laukiant tavęs. 
O bus ten tau miela žiūrėt, kai po kojų 

Karaliūnui tarnai baltą žirgą atves. 


Užsės karaliūnas, reikės vėl jam joti 
Ir kovot kažikur su piktais slibinais, 
O tujen džiaugsminga žvaigždėtame plote 
Drugelius bevaldysi šilkų kaspinais. 

Ištisus aušrinės rausviems spindulėliams, 
Vienu jų tu parsliuogsi linksmutė namo — 
Matysi vėl obelis žydint ir lėlę, 

Kurią tau karaliūnas šiąnakt dovanos. 


O rytą, iš miego saldaus atsikėlus, 

Vėl pasaką gražią aš imsiu tau sekt — 
Tu mik, mano miela, tu mik, mano lėle, 
Prie tavęs aš budėsiu, budėsiu pernakt! 

TYLA 


SRAUNUS, smagūs upeliukai teka 
Ir tyška malūnuos. 
Paklausyt, kaip jie ir liepos šneka, 


Vienas malonumas! 


Tai putokit, upeliukai skardūs, 
Padavimą tęskit! 
Artima man taip mintis ir vardas 


Šitos jūsų pasakos. 


Atsidūsra liepos, o giliai, skausmingai... 
Gal ir jos ką mena, 
Kad, užkandę žadą, linkčioja sustingę 


Ir skundžias gyvenimu. 


Štai ataidi lapais upeliukų juokas, 
Viršūnėm ateina!.. 

Bet 1r vėlei girdisi atokiai 
Šermenys ir aimanos... 


Gal paseks, kai rytą saulei tekant... 
Upeliukai, tęskit! 

Ak, išblaškė vėjas liepų šneką 

Ir tą mano pasaką! 

PASAKA 


VĖL TU mano kerinti tikrovė, — 
O tavęs taip trokštu! 

Ten ant marių krašto stovi 
Gintariniai bokštai. 


O tie bokštai į padanges stiepias — 
Ten jinai gyvena; 
Ten jai šlama šimtametės liepos, 


Karalaitei mano. 


Ten gėlėse rasos gailios 
Jai kas rytas juokias... 
Buvo tokia mano meilė, 
Mano laimė tokia. 


O tenai ir jojo ir važiavo, 

Ir laivai ten plaukė. 

Bėgo amžiai, karalaitės savo 
Vartuose vis laukiau. 


Ir išėjo... Laimė! Pažai dailiai 
Šermuonėlius nešė... 

Aš jos laukiau, jos ir meilės, 
Kaip pavargęs grašio. 

Karalaitė! Nužengė nuo sosto, 
Ir nebuvo ilgu — 

Pažvelgė, ir josios skruostas 
Ašara sužvilgo. 


Pažai žengiančiai į kalną 
Šermuonėlius nešė... 
Liko vienas mano delne 
Sidabrinis grašis. 

PAPRASTAS GYVENIMAS 


NĖR gyvenimo pilkesnio, 
Nėra laimės pilkesnės — 
Sode sniegas krinta kąsniais, 
Vėtra pusto į pusnis. 


Dulks gyvenimas, o pilkas, 
Lyg žydėjimas rugiuos — 
Suliepsnos aguonos šilkas 
Prie rugiagėlės džiugios. 


Vakare žiogeliai skalins, 
Leisis saulė balzgana, 
Prasiskirs rugiuos kūkalis — 
Man jo vieno bus gana. 


Vėtra vyšnių žiedą neša, 
Pūga - bangas tų žiedų! 
Nusiris per skruostą lašas, 


Ir nebus jau taip graudu. 


Gal gyvenimu, gal meile 
Vėl ten gegužės kukuos? 
O ateis ruduo - bus gaila 
Žiedo, vėjo ir šakos... 

O toks pilkas, pilkas būvis 
Ir pilka taip aplinka... 

Gal dėl to, dėl to, kas buvo, 
Laužo obelys rankas. 


Krinta žiedlapiai, o kąsniais — 
Siaučia pūga balzgana - 

Man tavęs pilkų pilkesnio, 
Vienų vieno bus gana! 

KELIONĖ Į NAKTĮ 


KOKIĄ pasaką dar tau pasekti?.. 
Pasakas baigiau! 

Gera būtų taip keliaut į naktį 

Ir nesekt daugiau. 


Tik žiūrėt, prožektoriai kaip imas, 
Grumias su tamsa. 

Štai naktis! O tamsi, kaip likimas, 
Prieš akis visa. 


Automobiliu ramiai nuslinksim, 
Visko atskirti! 

O kaip gera šitą porą žingsnių 
Prieš save matyt!.. 


Juk gyvenime ir tiek nematom — 
Taip gyvent painu... 

Tamsoje paskendo aibės metų, 
Meilės ir sapnų!.. 


Maus širdy kažkoks aitrus graužimas — 
Netikės juk nieks, 
Kad gyvenimas, kaip sutiktas vežimas, 


Tamsoje prasmegs. 

Priešais slinks maža, blyški plystakė 
Ateitin aklon, 

Kur švieson įskridusi plaštakė 
Atsimuš stiklan. 


Dega beprotiškai aklos akys, 
Miela, 4 propos — 

Taip, lyg tie šunyčiai neatakę, 
Žmonija ropos. 


Nepaliaus juk niekad akys degti, 
Žvelgt kažkur toliau, 

Nepaliaus žmogus keliaut į naktį, 
Niekad nepaliaus. 


Negyvais sparnais plaštakė plazda, 
Plazda priblokšta. 

Argi jos mirtis galės išgąsdint 
Plaštakes kitas? 


Gal nereiks ir pasakų tau sekti, 
Nes ir tu žinai, 

Kad taip reikia vis keliaut į naktį 
Žmogui amžinai. 


Kaunas, 1935.5.9 

PILKOJI DIENA 


O DIENOS - seserys, sugrįžkit, 
Sugrįžkit atgalios! 
Ateis naktis iš tamsaus miško, 


Šešėliai sužaliuos. 


Gal bus skliaute sidabro rasos, 
Ramunėse gal bus... 

Aš turiu daug, o mielos sesės, 
Aš turiu daug kalbos! 


Pasekt, kaip andai akys degė, 
Kaip sopulys gajus. 

Tai aš, tai aš buvau melagis, 
Buvau apšmeižęs jus. 


Tai aš sakiau, kad jūs negeros, 
Kad laimė negera, 
Kai pynės sielvartai nemarūs 


Su meile nemaria. 


Kodėl eilėraščiuose ašen 
Vis sielvartu dangsčiaus, 
Kai jūs, į sapną nepanašios, 
Praėjote anksčiau. 


Taip sopulys vis smilks, kaip smilko — 
Ir šiandien, ir seniau — 
Jūs ėjote kasdieniškos ir pilkos, 


Dėl to nepažinau. 


Skliautuose žvilga šaltos šerkšnos 
Čionykščių vakarų — 

Girdžiu, girdžiu aš gūdų verksmą 
Manųjų seserų. 


Ir teka saulė, teka baltas mėnuo, 
Ir sopulys gajus. 

Jūs ėjot, seserys, jūs ėjot, dienos, 
Nepastebėtos - jūs! 


Nes laukiau jūs tik šilko rūbuos, 
Džiaugsmingų ir smagių — 

Tegu, sakiau, tos pakeleivės skuba, 
Te eina sau, tegu... 


Naktis sugrįš į tamsų mišką 

Ir nenukrės rasos... 

Atbėga pieva, net ramunės tyška - 
Mano pilka sesuo! 


Kaunas, 1934.10.7 

VAISKI VALANDA 


O KAIP man, dienos, vaiskios, gražios, 
Matuot poezijos mastu: 

Čionai, pasauly, džiaugsmo maža, 

O sopulio apstu. 


Mano eiles ne spalgenos nudažė, 
Bet mano meilę daug klastų: 
Čionai, pasauly, meilės maža, 

O pagiežos apstu. 


Maniau gyvenimą papuošt, pagražint, 
Bet nuo gyvenimo alpstu: 

Čionai, pasauly, juoko maža, 

O ašarų apstu. 


Nešu gyvenimą, kaip sunkų lažą 
Keliu baudžiauninkų prastu: 
Čionai, pasauly, laisvės maža, 

O priespaudos apstu. 


Po kojų man sudžiūvę lapai čeža, 
Kas laimė, meilė ir kas tu, 
Nes su tavim pasaulio maža, 


O be tavęs - apstu. 

Tikėk, per ramunes išvesiu ežiom 
Iš vargo, ašarų, klastų... 
Nors čia, pasauly, laimės maža, 


O sielvarto apstu! 


Kaunas, 1934.11.26 

VAIDILAI 


PO LAISVUS laukus, po laisvas aikštes vaikštau, 
O Lietuva, aš vaikštau ir gėriuos — 

Vaidenasi man žygiai ir didieji kunigaikščiai, 
Vaidenasi man tauras paneriuos. 


Atsimenu ir savo brolį, šaunųjį vaidilą, 
Su kankliais, žodžiais ir lazda... 
Kurią gi šiandien aš turiu pradėti bylą, 


Kurias turiu atvert žaizdas, 


Kai negirdžiu jau Algirdo skardžių trimitų, 
Kai nematau jau Vytauto pulkų... 
Su sielvartu gulu, su sielvartu keliuosi rytą 
Ir sunkiai paliktus kanklius velku. 


Ir taip aš juos velku, senus laikus atminęs, 
Apkaltas pančiais nūdienos — 

Vaidenasi sapnai, sapnai ir Gediminas, 
Parkritęs kniūpsčias Veliuonoj. 


Tu ten, prie Nemuno, prie jo - senų senelio, 
Kur rinkos plėšrūs paukščiai ir vilkai... 

Tai tu buvai teutonui ten pastojęs kelią 

Su karžygių šauniais pulkais. 

Vaidila, tu prikelki juos naujiems Pilėnams, 

O tu prikelt, prikelti juos gali! 

Teskamba kankliai, teskamba žygio dainos vienos 
Naujų milžinkapių šaly, 


Nes aš bijau sunykti mūsų kasdienybėj, 
Nes aš žygius regėjimuos mačiau... 
Saulėlydy Nemunas kaip ašara žiba, 
Tik kankliai skamba vis karčiau... 

LIETUVĖS 


TAI ŠTAI - susėdot pabarėj ir šnekate, 
Medinės dievdirbių madonos... 
Ranka nusibraukusios sūrų prakaitą, 
Jūs valgote sopulio duoną... 


O vakarais prie rūtų rymote — 

Išsitiesia daina, tartum šlapokšniuos rūkas: 
Praeis gyvenimas, praeis sunki darbymetė, 
Paliks skruostai nuo ašarų nublukę. 


Ir pievoj sielvartą ant grėblio remiate, 
O akys ilgesiu, tartum linais pražysta: 
Bara jus beširdės žiežulingos pamotės, 
Baramos kaip rūtos rudenį nuvystat. 


O po to jūs tekat, tekate tik liepiamos, 
Ištekėję pievon ąsotėlius nešat... 

Lieka jaunas bernas, lieka ten, po liepomis — 
Menat jį ir meilę sapnui nepanašią. 


Būnat jūs ir tylios, būnat geros motinos, 
Sopuliui gimdytą prie krūtinės glaudžiat. 
Jūs gerai pažinot, skausmo prisisotinę, 


Sunkią žemės naštą, žemės naštą skaudžią. 

Ir išleidžiat sūnų su vienu makruotiniu - 
Užkandis nusvėręs mergautinę juostą! 

Argi jums neaišku, argi abejotina — 

Lydit ilgamakre braukdamos per skruostus... 


Rudenį jūs verpiat liną arba pašukas. 
Krūpčiojat, kai durys šiurpulingai verias: 
Gomury žirginiai, metėlės ir ašakos — 
Ilgesys banguoja, lyg mėlynė marių. 


Ir bažnyčion einat, ir ilgai ten klūpote, 
Giedat: Nebijosim, kad ir kalnai virstų! 
Einate ten guostis, pasiguosti truputį, 
Kažin ar tą skausmą ir skliautai nugirsta? 


Taip veidai pilkėja, medis taip nulyjamas, 

Ir nelieka ženklo sopulio taip didžio, 

Tik širdyje tvyro aštrūs kalavijai jums, 

Prie varpstelių skausmas Motinos po kryžium. 


Kas gi jūsų skausmą? Kas gi neįmatomą? 
Kas jumyse mato amžių Antigoną? 
Veriasi kaip votys sopulingos platumos - 
Sopulingoj pozoj dievdirbių madonos!.. 


Kaunas, 1934.7.6 

VORKSLA 


VAI DAUG vandens tavimi, Nemune, tekėjo, 
Vai daug dar ašarų karčių tekės — 
Tavimi, Lietuva, vis niekas netikėjo, 


Tavimi niekas netikės... 


Atanešė teutonas tau kadaise kryžių 

Ir Dievo žodžiu pridengras klastas. 

Tu vis buvai ant vieškelio, ant kelio didžio, 
Tu vis - nenuoramų tauta. 


Ir ėjo priešai, tavo kūną mindė - 
Tekėjo kraujas upėm, ne lašais, 
Bet tujen savo veidą sopulingą 
Aukštai iškėlusi nešei. 


Tu šiandien vėlei priešų apsupta, varguole, 
Kantri širdie po pilka rudine! 

Tai tu Europą nuo mongolų 

Apgyne: nuoga krūtine! 


Kaunas, 1933.6.20 

ISOLA DI CAPRI 


VIRPA tavo žodžiai dyvinai numėlę - 
Tujen, mielas drauge, tu - mielų miela! 
Atvirutėj Viktoras Emanuelis 


Ir danguj ir jūroj skendinti sala... 


Tai žydra Italija... Adrijos sidabras... 
Daug akvamarinų, ametistų daug... 
Anų metų data. Isola di Capri: 


Iš tavęs nei žodžio negaliu sulaukt! 


Ką gi aš rašysiu? Ką gi, mielas drauge? 
Ką gi tau, Marija, aš galiu rašyt?! 
Sielvarto krūtinėj prisirinko daugis, 

O diena į dieną baisiai panaši! 


Žodžiai ten vezuvijais gal veržtųs, 
Kaip lava upeliais imtų gal tekėt, 
Gal virpėtų jūra pietų saulės karšty 
Ir gal būtų sunku meile netikėt?.. 


O čia lyja, čia dangus surūgęs, 

Čia stogai įžliugę amžinai rasos... 
Atvirutėj miela - debesėliai džiugūs... 
Atvirutėj pilna džiaugsmo ir šviesos! 

Čia žalia viršūnė nusilenkus bodis, 
Čia sekundes skaito krisdami lašai... 
Tai širdis pajuto, tai suvirpo žodis 
Dėlei to, ką laiške man iš ten rašai... 


Man įgriso dienos, debesys ir lietūs, 

Ir dangstyti širdį, kaip ik šiol dangsčiau... 
Taip rašyt be galo... Taip rašyt norėtųs! 

Ir giedrai kaip niekad, niekada anksčiau... 


Ta gražuolė marių - Isola di Capri - 
Mano mielas drauge, stovi akyse, 

Ir tas visas auksas, auksas ir sidabras, 
Visas tas žydrumas ir visa šviesa. 


O kaip mylėtųsi tenai, kaip guostųs!.. 
Marija, o kaip rašytųs, o kaip rašytųs ten! 
Ten neitume niekad lūkanot į uostą, 


Ir niekad, žinoma, jau neitume paštan... 


Kaunas, 1932.53.22 

RECENZIJA 


PASKAITAI kur radęs, ir taip būna pikta: 
Nieko nesuprato - baisiai apmaudu. 
Taip norėtųs šičia nieko nepalikti 

Ir gyvent du vienu, vienu du. 


Aš sakiau, mieloji, kad tai buvo eilės, 
Rašalas tik juodas ir mintis juoda. 
Rado jau tave ten, rado mano meilę: 
Tavy širdį kietą, o many - žaizdas. 


Prie didžiulių tomų prisišlies knygelės — 
Joms be galo nyku, joms ten šalta bus: 
Nešlamės raidėse jau gegužis žalias, 
Neišeis vaidentis sapnas įstabus... 


O apkris tik mudu ten bežadės dulkės, 
Vortinkliais apnarplios įžūlūs vorai 

Ir nekrykš džiaugsmingai tasai gervių pulkas, 
Ir neklyks kalnuose mintys ir arai, 


Tik prieis prie mūsų susilenkęs senis, 
Tik pravers jaunystę - virpančius lapus: 
Ten išgirs upokšnius ir šilus skardenant, 
Šimtą meilės žodžių ir tylius kapus. 


136 


Atsivers netyčia ten palinkęs gluosnis, 
Atsivers skausminga ir gili žaizda — 
Atsiloš, pamąstęs — akinius nušluostys, 
Ašara nedrąsiai nusiris barzda... 


Ras ir kietą širdį, ras tave negerą, 
Kad pamynei meilę, meilę ir mane - 
Vakaras žaravęs kaip raudonas varis, 
Saulė nusileidus ašarų klane... 


Taip, pasmerks, mieloji, tavo šviesius plaukus 
Tas išgesęs senis, ir akių linus — 

Ras mane apviltą vidur lygaus lauko, 
Brendantį skausmingu rašalo klanu... 


Rašalas tai buvo, ir man daros pikta... 
Tai ne mūsų meilė - baisiai apmaudu! 
Taip norėtųs šičia nieko nepalikti 

Ir gyvent du vienu, vienu du!.. 


Kaunas, 1934.1.19 

ATSISVEIKINANT 


O NEMATE!I, kaip puikiai snigo, 
Kaip krito sniegas nuo obels... 
Ir aš maniau, kad mano knygos 
Į tavo širdį prisibels... 


O pasaką buvau aš skaitęs... 
Tavęs juk žodis neprikels, 
O ten prikėlė karalaitę 
Nukritęs žiedas nuo obels... 


Miegok rami, nerūpestinga, 
Nes žodžiui jau širdies negels, 
Kaip sniego karalaitei sningant, 
Kaip krintant žiedui nuo obels... 


Širdis kaip nerašytų knygų 
Nebylūs lapai tepabals, 

Ir nematysi jau, kaip snigo, 
Kaip krito žiedas nuo obels... 


Matyt matysimės negreitai, 
Nekris tad žiedas nuo obels... 
Miegok tu, sniego karalaite, — 


Tavęs iš miego nieks nekels! 


Kaunas, 1935.11.17 


138 


UŽGESE CHIMEROS AKYS 


Jį apėmė lyg ir gailestis, kai užgeso vario nasrų liepsna 
ir drauge su ja užgeso ir plieninės Chimeros akys. 
Mes iki šiol vadiname gražias neįvykusias 


svajones chimeromis. 


F. F. ZELINSKI 


CHIMEROS AKYS 


Iš MEDŪZOS kraujo lekia 
Baltas žirgas su sparnais, 
Kad Chimeros plieno akys 
Užugestų amžinai. 


Dingot jūs, svajonės lakios! 
Krankia vakarą varnai: — 
Iš Medūzos kraujo lekia 
Baltas žirgas su sparnais... 


Kiek to mano kraujo teka, 
O nežydi žodžiu nai... 
Pėdsakus manuosius seka 


Mintys juodos kaip varnai: — 


Iš Medūzos kraujo lekia 
Baltas žirgas su sparnais, 
Kad Chimeros plieno akys 


Užugestų amžinai... 


Florencija, 1937.3.30 

KATARSIS 


AŠ TIK tau visas širdies gelmes atversiu, 
Kaip aš niekad, kaip aš niekam nesakau. 
Nusiplauk nekruvinos aukos katarsiu, 
Mano, žodžio kruvina auka. 


Nesu niekad niekam sakęs šito, 
Šito niekam pasakyti negaliu: 
Žodis - žiedas pumpure nuvytęs, 
Jis numiršta į pasaulį pakeliui. 


Tujen niekam nebuvai širdies atvėręs, 
Tujen šito nesuprasi niekuomet - 
Tau smulkiom stiklų šukelėm žėri 
Aukšto skliauto nemarioji klaikuma. 


Netelpa many, tai veržias dėkingumas, 
Nežinau aš pats, aš pats dėl ko, 

O taip trokštu visas tapti dūmais 

Ir sutirpti kruvinoj aukoj, 


Kad tik tau kentėti nebereiktų 
To paties gyvenimo - kančios: 
Trupučiuką džiaugsmo sopuliu suteikti 


Ir į tavo širdį pereit nejučiom... 

Tai aš tau ant aukuro padėjau širdį — 
Gal nė netikėsi, kad jinai gyva?! 
Nenorėjau niekad aš tavęs nugirdyt, 
O tiktai norėjau palytėt tave! 


Paverstą į vyną mano kraują gersi 
Ir mane pajusi širdyje, giliai, 

Taip nusivalysi tu aukos katarsiu, 

O ištikęs skausmas greit tave apleis! 


Kaunas, 1934.3.20 

TĄSYK VĖJAS 


TĄSYK vėjas auksą žarstė — 
Žarstė rudenio lapus. 
Keturiese nešė karstą, 
Juodą karstą į kapus. 


Lapai pakasti ir auksas... 
Aiman! gležna ir trapu! 
Kažkieno ten neša džiaugsmą 
Keturiese į kapus. 


Tik staiga ištryško šauksmas, 
Lyg šaltinis pro lapus: — 

Kur jūs nešat mano džiaugsmą 
Keturiese į kapus?.. 


Keturiese tąsyk svarstė, — 
Kaip gyvenimas trapus... 
Ir užkasę juodą karstą 
Grįžo rūstūs iš kapų... 


Kaunas, 1936.35.16 

PRAEITIS 


PRAEITIS kaip uodas zyzia — 
Nekantraut imi, 

O naktis, kaip Mona Liza, 
Šypsanti, rami. 


Bet staiga nušvito lange... 
Kas gi taip vėlai? 

Tai jinai! tai ją taip brangią 
Neša angelai!.. 


Iš kapų svajonės kelias... 
O kiek jų? O kiek!.. 
Kažkas zyzia: buvo melas. 
Melas - netikėk! 


Bet jei melas, visa melas — 
Sapnas žabangus... 

Tai vylingai žvaigždės balo, 
Žemė ir dangus! 

Ji tyra, jos vardas tyras 
Ir širdis tyra! 
O jei ne - pasaulis mirė, 


Tai ir jo nėra! 


Praeitis kaip uodas zyzia — 
Netikėt imi, 

O naktis, kaip Mona Liza, 
Šypsanti, rami. 


Kaunas, 1934.8.20 


NAKTIS 


VENGIU aš tavo tamsaus žvilgsnio, 
Juodų, galbūt gražių akių. 

Regiu tyrus, tyrus ir vilkstines 

Ir tuo regėjimu tikiu. 


Regiu marias - žydras, be vėjo, 
Ir nykstančius akiraty laivus... 
Platus pasaulis ir tikėjimas 

Į tikrą Dievą ir dievus! 


Regiu žvaigždžių gyvenimą negyvą, 
Ir kaip joms gera ir platu! 

Regiu ir gėlę gležną ir vėlyvą 
Rudens šalnų metu. 


Aš taip bijau, o tavo žvilgsnis 
Žiaurus ir gundančiai gražus... 
Atšauk, atšauk, vadove, vilkstines — 
Jos pasmerktos tyruose žūt! 


Kaunas, 1937.1.11 

NE! 


AŠ GIRDĖJAU lakštingalą suokiant 
Patetiškai, gražiai, 

Aš girdėjau kalnų krioklį juokiantis 
Gaivališkai, išdidžiai... 


Aš girdėjau, kaip motina verkė, 
Rūgodama dangop, 

Aš girdėjau rūstingąjį smerkiančio 
Balsą nuteistam myriop... 


Negirdėjau taip cieksint paukštelio 
Ir nieko taip skaudaus ir geliančio, 
Kad taip amžių sekiotų mane... 


Tai dar andai, jaunystėj, biržely... 
O kodėl nenunešei, vėjau, į šalį 


Tebeskambančio, geliančio „ne!“ 


Kaunas, 1936.6.24 

AMZŽINOJI PASAKA 


AK, Viešpatie, tai vėlekos 
Mes įtikėjom rytdiena! 

O kraujo pilnas kielikas, 
O sopulio širdis pilna! 


Tarytum vėjo pučiamus, 

Ji vėl į nežinią mus neš... 
Vėl žiedlapius rieškučiomis 
Po josios kojų bersiu aš. 


Išlaukus naktį tamsiąją, 
Širdis pailsusi aptils, 

O saulė kaip monstrancija 
Virš džiaugsmo ašarų pakils. 


Visi rankas ištiesę jai: — 
Osanna in excelsis! - šauks 
Ir didelė procesija 

Per kalnus ir per klonius plauks... 


148 


Savęsp šaukiuosi trokštančius 
Ir širdį kieliką keliu — 
Girdžiu viską pranokstančius 
Mažus sidabro varpelius... 


Vėl kraujo pilnas kielikas, 

Vėl sielvarto širdis pilna!.. 
Mes laukiam, laukiam vėlekos 
Ir vėlei tikim rytdiena! 


Kaunas, 1936.4.20 

ATSISVEIKINANT 


TAI ŠTAI mane likimas išdaigus, 

Lyg neatakusį šunytį kūdron, sviedžia 
Ieškot po tolimu nežinomu dangum 
Sesutei rūtų, mėtų, margažiedžių... 


Tu eik rieškot ir rast! ar rast? ar klyst? 

Ar savo ilgesį taip įsiryžus nešti? 

O taip neriuos, neriuos kaip žyginis arklys, 
Kaip žyginis arklys, vežąs karaliui paštą. 


O tai karaliui! Tai labai skubu! 
O aš gerai žinau likimo pirštą: 
Namo sugrįši - ir karaliaus to nebus... 
Gal tas karalius jau šiandieną miršta... 


O gal ten meilės plepalai? O gal pirklys 
Ką rašo? Gal šiaip kažkas? Neaišku!.. 
Bet aš, kaip žyginis, kaip žyginis arklys, 
Nešu, tartum tikrai karaliui laiškus. 


Kaunas, 1936.10.10 


MAL DU PAYS 


KADA ima per Mušrotą spinduliai švaistytis 
Ir sužydi kalnai kruvini, 

Tu Monblanu ir Beldonės grandimi dantyta 
Pas mane kas vakaras eini. 


Tu eini gražiai ir, pilnatį paėmus rankon, 

Šėmą šiaurės vėsumą neši — 

Sudreba skliautai ir žvaigždės pusiausvyros netenka, 
Rods, susverdi visatos ašis... 


Aš matau, kaip tu žengi viršum visų viršūnių 

Ir viršum pasaulio šio plataus; 

Mėnesiena, žvaigždės, tartum pieva ir ramunės, 
Ir tave ja brendančią matau. 


Iš miglų, iš pasakų, iš senų senų legendų 
Tavo laimės poringę pinu. 

Tau, žinau, nūnai varge ir ūkanoj paskendus, 
Laukt pabosta giedresnių dienų... 


Man iš tolo matos, o kaip tu graži iš tolo — 
Nai tokios neteko dar matyt!.. 
Ašara ištrykšta, juokias vakaras, upeliai, olos — 


Tau iš rankų sprūsta pilnatis. 


Ir aš lieku vienas... o tavęs nė aido... 

O tave gal skriaudžia, skriaudžia ten visi?! 
Vakaras nuėjo, užsidengęs veidą — 

Likom: aš, naktis ir ilgesys. 


Grenoblis, 1937.2.3 


BALTIJA 


PRIE KRAŠTO žalia, mėlyna toliau, 

O keteros baltos, baltos kaip sniegas — 
Nesinori vaikščiot, ieškot, vieteliaut — 
Paklausysiu jos amžino miego. 


Giesmė! Ak taip - didžiųjų vandenų 
Gyvos kalbos, gyvos giesmės klausyti miela! 
Širmi žirgai, balti žirgai jos šermenų 


Kanopom trypia mano sielą. 


Ir taip be perstojo, be jokios atvangos 
Didieji vandenys vis gieda krantui... 
Taip mano ilgesio ir taip sesers bangos 
Krantų geltoji smiltis nesupranta. 


Tu taip kalbi, tu taip gražiai kalbi, 
Ir žodžiuos melo nėr, ir taip galingai... 
Tu mano pilkas pasakas stelbi 


Savojom pasakom apie vikingus. 


Ir aš matau boluojant keteras, karčius 
Širmų žirgų ir šviesiaplaukius aisčius... 
Ir jų kardų, šveidrių kardų kirčius — 
Juodam laive mergaitę - tokią skaisčią!.. 


O kur jūs plaukiat, ją pagrobę prievarta?! 
Ji taip gražiai, taip nusiminus žiūri, 
Tarytumei bernelio nesulaukusi prie vartų... 


Iš ilgesio ji mirs, ji mirs tenai, už jūrų... 


Žinau, žinau likimą jos!.. Be arvangos 
Gyvos kalbos, gyvos giesmės klausyti miela! 
Kur tu, mano sesuo? O žus žirgai bangos", 
O tie žirgai, balti žirgai man trypia sielą... 


Kalbėk ir sek man, Baltija, tą pasaką toliau! 
Tu nežinai, kaip ji man širdį, sielą diegia... 
Ir nesinori vaikščiot, ieškot, vieteliaut — 
Bangos, lūžkit širdy, putokite kaip sniegas!.. 


Nida, 1936.8.12 

MAN TAVE 


KAIP pavasaris atkiunta, 
Ašen atkiutau. 

Man tave čia Dievas siuntė, 
Tik mane ne tau! 


Anta kalno juodą skirpstą 
Sprogstantį matau — 
Ar ne mums ten sniegas tirpsta — 


Ar ne man tr tau?.. 


Aš, tave širdy pajutęs, 
Dievą pajutau! 
O kad Dievas meilę būtų 


Siuntęs man ir tau!.. 


Prasikals žolytės laiškas — 
Žalias po lietaus. 
Dievas liepė man išaiškint 


Žemės meilę tau. 


Ar ne Dievo buvo rykštė, 
Ar ne aš kritau?.. 
Ar šlamės žolė pernykštė 
Mano meilę tau? 


Tu matai, kaip ledas šunta? — 
Taip, sakai, matau... 

Man tave čia Dievas siuntė, 
Tik mane ne tau! 


Kaunas, 1936.9.28 

LAKŠTINGALA 


NET PILNATIS žalsvam skliaute sustingo, 
Kaip perlas paristas stiklu — 

Ištryškusi tyra lakštingala 

Pabėrė džiaugsmo išteklių. 


Atėjo pasaka naktis į šilą 
Viršūnių aidu išdidi, 

O treliai skverbėsi į tylumą — 
Taip laimėn veržiasi širdis. 


Atėjo pasaka, ir mes ją matėm — 
Trapia voratinklio gija... 

Iš desperacijos „anatema!“ 
Kuždėjo krisdama skuja. 


Atėjo pasaka į žalią naktį, 
Atėjo pasaka į mus — 

Nuversti sunkų karsto akmenį, 
Versme atverti troškimus! 


Atėjo pasaka ir mus ištiko, 

O versmės niekad neišdžius, 
Nes džiaugsmas liejasi į nykumą, 
Nes plaka daugelis širdžių. 

Į šitą šilo pasaką, į žalią, 

Į šitą džiaugsmą įsiliet 

Ir eit pušų spygliais, šakelėmis, 
Lyg ta lakštingalos čiurkšlė! 


O nieko, nieko pasakai nestinga — 
Dėl ko tu, ašara, rities? 

Šaltinio krikštolas lakštingala 

Ir džiaugsmas liejas iš nakties... 


Kaunas, 1936.6.14 

TU NE DIEVO 


TU NE Dievo siųsta man buvai, 

Tu tiktai pavyta pakeliui... 

Ak, kiek žemėj žydėjo gėlių 

Ir kaip jūrą drugeliais tad puošė laivai!.. 


Susitikom ir ėjom kartu, 

Tiktai niekad nebuvom linksmi; 
Taip ieškodami šičia unksmės, 

Mes priėjom atvertus į naktį vartus. 


Desperacijoj šaukėm abu: 

Argi šitaip reiks pasaka baigt, 

Ir bijojom, bijojom labai, 

Kad nereiktų graudint akmeninių stabų! 


Ir tuščia nuskambėjo naktis, 

Ir atsiliepė šilas piktai, 

Kad pasaulis atrodė tiktai 

Aidesiai: Tebūnie amžinai prakeikti!.. 


Ar tai mes prakeikti? Ar tai mes? 
Ar reikėjo širdims šitaip plakt 
Ir taip nerimu degti pernakt, 


Kad dabar čia sustingt neramiam laukime? 

O čia dygsta ir bręsta javai. 

O čia žydi daugybė gėlių!.. 

Ne, naštos aš pakelt negaliu, 

Kad tu Dievo ne man pasiųsta čia buvai! 


Grenoblis, 1937.10.28 

NUTRAUKTA MALDA 


BUVO naktis, ir bangos ašmenis galando 

Į kietus akmenis, į juodą naktį... 

Viešpatie, neapleisk manęs šią sunkią valandą 
Ir nebeleiski žvaigždynams sudegti! 


O kad aš tik iki ryto šį sielvartą iškęsčiau — 
Tada tegu vėtros blaškos ir vaitoja!.. 

O dabar tenebėga tik žvaigždės nuo išgąsčio, 
Tenebėga žemė iš po mano kojų!.. 


Kaunas, 1936.9.10 

UPELIAI JUOKIAS 


UPELIAI juokias po ledu - 
Pavasaris išvirs bematant, 
O aidi pašalas po ratais 


Pro judu jaunu, vienudu. 


Kiek tyro džiaugsmo, kiek aidų! 
Gal jie gražiausi jūsų metai!.. 
Upeliai juokias po ledu - 
Pavasaris išvirs bematant... 


Džiaugsmingu, jaunu, vienudu 
Išvydusiu pasaulį platų, 

Lyg šaukiančiu: kalnai, ar matot, 
Kaip trykšta laimė iš veidų?.. 
Upeliai juokias po ledu... 


Tavernolles, 1937.3.3 

SANTA CROCE 


PRAEIS diena, ir nežinosi, 
Ką įgijai, ką praradai. 

Ir traukinių languos kartosis 
Tau šalys, miestai ir veidai... 


Kitoj kur katedroj klūposi — 
Taip klys koplyčiosna aidai... 
Praeis diena, ir nežinosi, 

Ką įgijai, ką praradai... 


Prie antkapio kitur sustosi: 
Skambės tie dangiški aidai 

Ir slinks tie žmoniški veidai, 
Manai, ir mirštant jie tau stosis — 


Praeis diena, ir nežinosi... 


Florencija, 1937.3.31 

KLAIDŽIOJANTI LIEPSNELĖ 


O BALTA, o plati kaip žiema 

Ir tuščia, tartum popierio lapas... 
Tu kvepi ta geltona žeme 

Iš kapui iškasto kapo. 


Kur tu, o pavasario kvapas! 

Ne, tu žemė, pavirtus žeme, 

O balta, o plati kaip žiema 

Ir tuščia, tartum popierio lapas! 


Išsprogdinus pavasarį lepų, 
Ar išėjus ugnim nežymia, 
Prašnekėsi gražiai iš anapus: 
Ašen žemė, pavirtus žeme, 


O balta, o plati kaip žiema!.. 


Grenoblis, 1937.4.28 

RATELIS 


ATOKAITOJ žibutės kalės, 
O dar juodo, dar pilko laukai, 
Bet dainuodami ėjo ratelį 
Viso kaimo subėgę vaikai. 


Mergyčių spalvingi rūbeliai 

Ir džiaugsmingai padrikę plaukai, — 
Taip dainuodami ėjo ratelį 

Viso kaimo subėgę vaikai. 


Po berželiais vienmarškiais, plikais 
Sutingęs pavasaris kelias 

Ir ateina mieguistas laukais, 

Kur dainuodami eina ratelį 

Viso kaimo subėgę vaikai. 


Grenoblis, 1937 

MERGAITĖ 


AK, KAIP žalia 
Šį pavasarėlį!.. 
O man širdužėlę, 
Ak, kaip gelia! 


Mano bernužėlio 
Takas želia... 
Ak, kaip žalia 


Šį pavasarėlį! 


Žaliosios žolelės 
Rasą kelia — 


Rado, mat, bernelis 


Kitą kelią... 


Ak, kaip žalia 
Šį pavasarėlį... 
O man širdužėlę, 
Ak, kaip gelia! 


Grenoblis, 1937.5.1 

BERNELIS 


KODĖL jūs, žodeliai, 
Šitaip susidėjot, 

Kad mano mergelė 
Jums nepatikėjo?.. 


Kad mano mergelė 
Su kitu nuėjo, 
Kodėl jūs, žodeliai, 
Šitaip susidėjot? 


Kad kitaip, žodeliai, 
Būtumėt skambėję, 
Gal mano mergelė 
Su kitu būt nėjus? 


Kodėl jūs, žodeliai, 
Šitaip susidėjot, 
Kad mano mergelė 


Jums nepatikėjo? 


Rumšiškės, 1937.9.2 


167 


ANTA SKARDŽIO 


ANTA skardžio aukštas skirpstas 
Ir lazdynas žydinčiais žirginiais; 
Ir šlaituose sniegas tirpsta, 
Upeliukai skamba sidabriniai... 


O to skirpsto retos šakos, 

O rauplėtos, tartum vargo pirštai... 
Ir linksmai šakelės šneka, 

Kaip be skausmo ta žiema numiršta... 


Iš šakos svyruoklio beržo, 
Pumpurėlio kiaulgenio nuskinto 
Džiaugsmas ašaromis veržias 

Ir lašais į pilką žemę krinta. 


Vyturys danguosna kyla... 
Kaip pavasarį nesusikaupsi, 
Aidint giliai šilo bylai 


Ir džiaugsmingai vieversėlio liaupsei... 


Kaunas, 1936.3.31 

PILIAKALNIUOS 


PILIAKALNIUOS, alkakalniuos aukurai tad smilko 
Ir dangop dūmelis kilo virš žarų... 

Tik kraitelį krovė, tik vėdino šilką 

Anta didžio dvaro pulkas dukterų... 


Rauda motinėlė... Sengalvėle, kaip neliūsi, 
Kai geltoj smiltelėj užvadėlės pus. 
Kelkitės, dukrelės - Jotvinge ir Prūse, 
Skalve ir Galinde, kelkit iš kapų... 


Kaunas, 1936.1.11 

EIS VALANDOS 


EIS VALANDOS tyliai, kaip rasos krisdamos, 
Ir lange juodplaukė naktis pražils... 

Atneš stiklinį karstą nepažįstamos 

Iš tolimos šalies su įrašu „fragil“. 


Kas tu ten, krikštolo karste išbalusi? 
Kas tu, nūn mirštant nakčiai negyva? 
Tai ji, tai sniego karalaitė keliasi... 

O ne! tai tik šmėkla, panaši į tave... 


Kaunas, 1936.1.30 

LUNAPARKAS 


Poemos nuotrupos 


Aš girdėjau didelį balsą iš bažnyčios, 
tariantį septyniems angelams: Eikite ir išpilkite 


septynias Dievo rūstybės taures žemėn. 


Apreiškimas, XVI,1 


REKLAMA 


IR PAJUSI šaltį, 
Ir pasigėrėsi — 
Drėgname asfalte 
Atsimušę šviesos. 


Tarsi begalinė 
Laimė atsišviestų — 
Šviesoje patvinęs 
Skendi visas miestas. 


Ar ne šičia, žemėj, 
Ar ne šitoj vietoj 
Mus šviesos reklama 
Lunaparkan kvietė: — 

Eikite, kas verkiat, 
Skundžiatės ir vargstat — 
Šičia, lunaparke, 

Laime akys margsta! 


Eikite, pažvelkit, 
Prislėgti, išvargę — 
Čia užmiršit alkį, 


Sopulį ir vargą!.. 


LZ22 


KRYŽKELĖ 


ATĖJAI pasaulin nuogas 

Ir išeisi taip Iš jo. 

Šauksies artimą? Gal žmogų? 
O gal brolį? Kas iš to! 


Tu veltui čia, žemėj, šauksi — 
Niekas šauksmo negirdės... 
Ieškai išmaldos - ne aukso! — 
Ieškai artimo, širdies... 


Gal kaip aras kalne gūžtą 
Ginsi širdį atkakliai, 

Bet širdis trapi - ji dūžta, 
Kaip Venecijos stiklai. 


O kas liks sudužus širdžiai? 
O kas liks pasauly, čia?! 
Lūpos troškuliu suskirdę? 


Mirs troškimai ir kančia! 


O kaip ilgesio netekęs 
Žmogus žemėje gyvens? 
Išpūstos į naktį akys 
Nenuris mirties akmens! 

Spausi ašarą, o gailią... 
Gal ir ašara nekris? 

O numirs pirmoji meilė - 
Liks pilkoji moteris. 


Tad išlies septintą slogą 
Apreiškimo angelai 

Ir pasmaugs tave čia, žmogų, 
Smulkūs žemės reikalai... 

ŠILIMA 


PARŪGOS žmona gal kainas, 
Pasiguos gal kuo — 

Šitaip metų metai eina, 
Teka kaip vanduo... 


Tu plakies, eini į niekur - 
Negali stovėt! 

Ir matai - tave palieka 
Tekanti srovė. 


Pamažu širdis atbunka, 
Abejas darais, 

Tik jauti, kad žemėj sunku, 
Nyku vakarais. 


Ir guodies, sakai dar žmonai: — 
Miela, taip visi 

Šičia, žemėj, plakas žmonės, 
Miršta ilgesy... 


Tirps gyvenimas kaip rūkas — 
Noris jį pratęst... 
Ir džiaugies, kad jis dar sukas 


Siam siauram rate. 

PRISIKĖLIMAS 


SKERSGATVIS iš lėto merkias — 
Dar gūdžiau... 

Miela, eikim lunaparkan 
Pasidžiaugt! 


Nepamatėm, kad sutemo 
Iš tikrų... 
Miela, eikime nuo žemės 
Atitrūkt!.. 

LUNAPARKAS 


NEIEŠKOKIM, kaip išminčiai, 


Tikslo ir prasmės — 
Neprasmingoj karuselėj 
Mudu sukimės... 


Ar ne ten, ne žemėj geso 
Šypsenos veiduos?! 

Kas už tikslą, kas už prasmę 
Laimę atiduos?.. 

BE TĖVYNĖS BRANGIOS 


A. GR. 


Aš mačiau, kaip puiki baltaburė jachta įplaukė 
Villefrancbe-sur-Mer įlankon, kaip ji elegantiškai, it šokanti 
moteris, ir neprarasdama pusiausvyros pasisuko liekna ir gražiai 
išpūsta bure, kuri, užėjus užuvėjon, subliuško, lyg kartą Berlyno 
Anbalt stotyje dangiškai gražioje rankoje, atsisveikinimui 
iškelta, plevėsavusi šilkinė skepetaitė. 

Aš mačiau, kaip oriškai lengvai šoko Solange Schwartz, 
kaip skrajojo baltas drugelis virš mėlyno linų lauko, kaip kartą 
sėdint ant Dubysos kranto šokinėjo iš vandens aukšliukės, 
tarytum sidabru žvilgantis lietus būt lijęs, ir kaip kartą, prieš 
daugelį, daugelį metų, nedidelė mergaitė ėjo Kryžiaus kelius, 
kuri po to, Davasariop mirė. 

Aš mačiau, kaip einant Daukanto gatve dvi akys giliai 
ir gražiai į mane pažiūrėjo... Aš mačiau daug jūrų ir salų, 
daug įvairaus luomo, lyties ir amžiaus žmonių, daug meno 
kūrinių muziejuose, iš kurių tryško nesumeluota gyvybė ir 
galia, maišanti žmogaus protą genijaus platumu, bet aš nieko 
nemačiau taip gražaus ir mielo, kaip tą žvilgsnį, 


kurį ir dabar širdyje nešioju. 


NIEKAD NETEKĖJO 


NIEKAD netekėjo Nemunas iš marių, 
Vakar nesugrįžo, nesugrįžo nai... 
Žodžiai it varpeliai pūgoj nuskambėjo, 
O ausyse aidas liko amžinai. 


Taip gražiausi metai bus kiaura elipsė, 
Lyg žiema peizažą užudengs baltai... 
Kažkieno dar akys erdvėje bešypso, 
Taip tik kūdikystė šypsos nekaltai. 


Gal net nė nešypso, gal net nė ne aidas 
Man ausyse skamba, o tik šiaip skaudu, 
Kad buity prasmego taip ne vienas veidas, 
Kad į šieną vyto begalės žiedų... 


O vėjeliai dvelkė - gražią ir nemarią, 
O žiedai kvepėjo tąsyk dyvinai, 

Tik nebetekėjo Nemunas iš marių, 
Tik negrįžo vakar, nebegrįžo nai... 


Grenoblis, 1939.12.25 

KELIONĖ 


GYVENIMAS tai kaip graži kelionė — 
Išsirengi, keliauji ir grįžti atgal. 
Vis priešais mus nežinoma vilionė, 


Klaikus ir kerintis, tartum sirenos gal? 


Akyse gi, tartum kaleidoskope, 
Vaizdų vaizdai, bet efemeriški, trumpi... 
Kelionėj veriasi ir gyja sopės — 


Eini 1r eidamas imi ir suklumpi. 


Vieni laivais - bures ištempęs vėjas — 
Kiti gi pėsti eis per miestus ir šalis. 
Ir nors sakais, kad tu ne Odisėjas, 
Bet nežinai, kiek tu papasakot gali... 


Tai kas, kad tavo laivas nesudužo, 
Tai kas, kad tu namuosna sveikas sugrįžai, 
Tai kas, kad likusių viltis nelūžo 


Ir kad pati sutikt išėjo su mažais... 


O jei grįžai praūžęs ir praleidęs 

Tėvų turtus, lėbaudamas viešuos namuos, 
Tave sutiks ir džiaugsmas jųjų veide 
Viską gražiai atleis, viską ranka numos... 

Jei mylima, kur andai laukt žadėjo 
Laiminga ir linksma nuėjo su kitu - 

Tau širdį spaus, ir jai atneš lyg vėjas 

Žiedų kvapus, nutolstant jūra nuo krantų... 


Jei tėviškę, tarytum Marco Polo, 
Nežinomas ir vargšas andai palikai - 
Galėsi sekt, kaip ji graži iš tolo, 

Kaip keitė veidą jos ir priešai, ir laikai. 


Kelionė?.. Taip, jinai graži, kaip reta — 

Kiek nuotykių, kiek įspūdžių ir kiek vaizdų! 
Ir niekas taip giliai nežeis, kaip metai — 
Negydys niekas taip įsenusių žaizdų... 


Vis priešais mus nežinoma vilionė, 
Klaikus ir kerintis, tartum sirenos gal? 
Gyvenimas tai kaip graži kelionė - 
Išsirengi, keliauji ir grįžti atgal... 


Grenoblis, 1940.8.12 

DIENOS 


KUR NUBĖGOTE, o jaunos dienos? 
Lyg mergaičių krykšdamas būrys?.. 
Kam paliekate ilgėtis vieną 


Ir pravertas nežinion duris? 


Jūs nubėgat ir negrįžtat niekad... 
Tu, jaunyste, niekad negrįžai! 
Tik gyvenimo žieduose lieka 
Prasiskintos brydės įstrižai. 


Ten ramunių bąla debesėliai 

Ir pakrikę šypsosi žiedai — 

Ten drugeliai ir, tarytum gėlės, 
Žydi jų suknelės ir veidai... 


Ten jūs bėgat jaunos ir džiaugsmingos, 
Čia senatvė slenka pamažu, 
O širdin aštrus erškėtis sminga, 


Kad nutolsta linksma ir gražu. 


Ir nešauksiu - bėkite, kol jaunos! 
Senka džiaugsmas, senka it versmė — 
Dargana nulyja ir nuplauna 


Džiaugsmo varsą - šaukt nėra prasmės... 

Nėr prasmės - ar nerimas neskalso, 
Ar neaugo, bešaukiant kasdien? 
Nėr prasmės, nes miršta mano balsas 


Neprašaukęs džiaugsmo jų vis vien. 


Ir taip mano jaunos dienos skrieja — 
Girdis laimė krykščianti smagiai, 
Bet apreibsta - viskas susilieja: 
Gėlės, jų suknelės ir drugiai... 


Grenoblis, 1940.10.1 

+++ 


KĄ ilgus amžius širdy nešiojom 

Ir kas mums buvo šventų švenčiausia, 
Šiandieną visa pamins po kojų 

Ir tautai laisvę atnešę jausis. 


Kantriai kentėki šį sunkų jungą - 
Kentėki, broli, kentėki, sese, 

Ir skelbk vergiją, priespaudą žlungant, 
O tą, kur vilties netenka, drąsink: 


Kankink, kiek nori, mes to nebijom, 
Atgauti laisvę kelius atrasim, 
Nebus, kaip nori, ir mes vergijos 


Pančius, nutraukę, vėl nusimesim! 


Vicby, 1940.10.13 

TU VIS 


TU VIS save sutramdyti mokėjai, 
Nelaimėse vis išdidi buvai 
Ir vilties kupina šventai tikėjai — 


Nesužavėjo svetimi dievai... 


Dėlto, lyg Nemunas prieš varant ledą, 
Ramiai tikėdama sukaupk jėgas — 
Ateis diena, ir tu atgausi žadą, 

Ir tavo galios priešas nusigąs... 


Ateis diena - patvinsi, neši, griausi 

Ir visą dumblą šluosi į krantus, 

Tau atsivers, kaip krikštolas tyriausias, 
Gyvenimo akiratis platus! 


Grenoblis, 1940.12.27 

ŠV. SEBASTIJONAS 


PAKELDAMAS akis aukštyn drebėjau, 
Kad nepalaužtų valios man kančia — 
Įsmigo štai pirmoji vilyčia, 

Ir nerimas, o Viešpatie, praėjo. 


Kaip miela - lyg šilti lašai lašėja... 
Lyg sąla sąnariai... Kaip gera čia 
Man laukt, matyt su šypsena skaisčia 
Ateinantį iš tolo Atpirkėją. 


Garbė ir šlovė Tau, o Visagali! 
Maniau, kad reiks įtempti valią, 
Bet štai Tu Pats manęspi ateini... 


O kiek šviesos! Net man akis gadina... 
Švelnaus skambėjimo skliautai pilni... 
Tik svyra jau galva, sunki kaip švinas... 


Grenoblis, 1941.4.8 

MOTINOS LEGENDA 


TAIP džiaugsminga, šviesu, ramu - 
Visa įlanka žydi kaip linas 

Ir patetiškos valandos pinas 

Iš manosios vaikystės namų... 


Kai motina klausė mane: — 
Ar meni tu Kampiškių dvarą, 
Kai pavasarį Nemuną varė - 
Atsidusus visa krūtine... — 


Taip, mane tu nešeisi ant rankų 
Ir brolį per lauką vedei, 
O Nemunas puošės ledais, 


Zvilgėjo užtvindytos lankos... — 
Atminimai krūtinėje grindės — 
Man ir šiandien tie vandenys spindi... 


Roguebrune-Cap-Martin, 1941.4.18 

ATSISKYRIMAS 


J.,. A. ir P. Liutkams 


KIEKVIENĄKART, kai tik man reikia skirtis — 
Vis tiek su kuo ir kaip ilgam bebūtų: 
Su žmogumi, miestu, šalim ar butu — 


Skaudžioj nostalgijoj jaučiu, tarytum mirtį, 


Šaltai palytinčią nykiu šešėliu 

Ir ieškančią širdy kaulėtais pirštais, 
Lyg bijančią kažko brangaus užmiršti, 
Sudžiūvusio į knygoje įdėtą gėlę. 


Tada matau šiltus, malonius veidus 
Draugų, šalis bei miestus aplankytus — 
Kaip kur gėlė žydėjo, saulė leidos, 


Lyg ta mergaitė džiovoje nuvytus, 


Kurios akyse žemės šauksmas klyko, 
Bet laiko bėgyje nykte išnyko... 


Villefranchbe-sur-Mer, 1941.9.4 

TĖVIŠKĖS ZEMELĖ 


TEKA Nemunėlis ašarom pasruvęs 
Ir šilai dejuoja aimana gilia, 

Tik negali atsidust lietuvis 

Anei pasiskųsti kruvina dalia... 


O pilka šilaine, o gelti smėlynai, 
Prakaitu pasotint jūsų negali... 
Kodėl nedalinga, brangioji tėvyne, 
Mums tavoji laimė yra taip meili?! 


Nepajėgs išplėšti iš krūtinės, 

Nebent jau išplėštų su pačia širdim — 
Neatstos mums niekas mylimos tėvynės, 
Tai dėl to ir niekas niekad neatims! 


Bet šiandieną seka, lyg šešėlis, 
Lyg tamsus šešėlis, slegianti mintis, 
Kad užgynė, lyg vartus užkėlė, 
Į tėvynę grįžti nedraugai pikti. 


Grenoblis, 1941.V1I.4 

PLATANAI 


JAU VĖL liūdnai šlamėdami platanai 
Prie mano lango 1ms nusilapos... 

Ir nerimas jau širdį vėl kutena, 

Kad metų metai nuslenka taipos 


Nunuoginę, nudraskę buitį maną, 
Lyg ant kokios kerštingos pašaipos, 
Kad nei svajonių tų, kur dar rusena, 
Neliktų nė mažiausios nuotrupos... 


Tai reiškia - vėl anapus gatvės, lange, 
Matysiu moterį ir truputį padangės 
Numėlusios, lyg žydintys linai... 


Tai vėl širdis, nutolus nuo gimtinės, 


Virpės, tarytum lapas paskutinis 
Už mano lango, uždaryto aklinai... 


Grenoblis, 1941.10.12 

LIETUVA 


TU buvai išdidi ir galinga 
Kunigaikščių plati Lietuva, 
Kai drebėjo totoriai, Maskva, 


Ir lenkai, ir kryžiuočiai karingi. 


Ta galybė išsprūdusi dingo — 
Nukamavo nelygi kova - 

Ir buvai prislėgta, nelaiminga 
Kruvinų baudžiavų Lietuva. 


Atsikėlei graži ir džiaugsminga, 
Nors paplūdus kraujuos, bet laisva. 
Iš vergijų išėjus gyva, 

Tujen eisi gyvenimo vingiais 

Vis laisva, išdidi ir galinga 

Amžinų amžina Lietuva! 


Grenoblis, 1941.6.7 

O TAUTIETI 


O TAUTIETI, argi tu nejausi, 
Kad mus slegia likimo našta? 
Juk tai mūsų Lietuva brangiausia 
Šiandien tyso, žemėn parblokšta? 


O ji kenčia kruvinoj vergijoj 
Nelaiminga - apleista, deja. 
Senos žaizdos ne visai užgijo, 
O štai atsivėrus vėl gili nauja... 


Tai lietuvis, kur bebūtų, 

Kas bebūtų, ją privalo gint, 
Ir neleisti ją, kaip žalią rūtą, 
Piktai kojai mirtinai numint. 


Grenoblis, 1941.6.15 

PRISIKĖLIMAS 


PRISIKĖLEI, tėvyne, ir eit pasiryžus 
Per rusinčius degėsius, kraujo klanus... 
Iš nelaisvės į laisvę šiandieną sugrįžus, 
Džiaugiesi ir lauki dalingų dienų. 


Tau beraudant vergijoj ir balsas užkimo, 
Apkarto širdis sielvartaujant vienai, 
Nepalaužė tai jai to galingo troškimo 


Gyventi laisvai ir nemirt amžinai... 


Tau akivaizdoj mindė gražiausias svajones, 
Išniekino tavo švenčiausius jausmus 

Ir išdraskė sodybas... Po kalnus ir klonius 
Aidėjo vien skundas skaudus ir kimus. 


Ir matau ašai Nemuną tekantį lėnų, 

Kur skendi nugrimzdę krantai į erdves, 
Šiandien ginamą Kauną, lyg andai Pilėnus, 
Sukilėlius tysant kraujuos po gatves... 


Mes žinojom, tėvyne, kad, netekusi žado, 
Krūtinėje šventąjį kerštą kaupei: 

"Tu senovės garbės ir gairių nepraradus, 
Ėjai vis keliais erškėtingais, raupiais.... 

Tolumon, ateitin tie keliai nusidriekę, 

Kur zovada nešasi vytys balti... 

Ateities nepastos, neužgins jos tau niekas, - 
Jos vartai antai iki gal atkelti! 


Kiek tu prakaito, ašarų, kraujo prilaistei, 
Bet tikėjimo niekad nepraradai... 

Ir matau aš regėjime žengiantį aistį, 

O tvirtu, o dideliu žingsniu - žiedais... 


Šviesiaplauki brolau, tavo žingsnius žegnoju! 
Tu eik - niekas jų tau pastot nevalios... 

Ne regėjimas, miela, tavo tikras rytojus, 

Tai, Lietuva, mano tėvyne, valio! 


Grenoblis, 1941.6.24 

ŽVANGUČIAI 


ŽVANGUČIAI! blyškiai geltoni tarp žolių 
Po visą pievą išblaškyti... 

Ir keista - lyg kažkur matyti... 

Bet kur?! Atspėti niekaip negaliu. 


Ir tikras, kad jie su kažkuo surišti 
Brangiu ir lemiamu be galo... 
Tik vėjo pučiamas pabalo 
Pasviręs gluosnis lauko pakrašty, 


Ir man gražiai prisiminė visa — 
Ramiai vingiuojanti Dubysa, 
Aukšliukių sidabru tyškantis lietus... 


Ir lyg vanduo iš jos rieškučių 
Tekėjo laimė, o žvangučiai 


Žydėjo blyškiai geltoni po šlaitus... 


St.-Nizier-de-Moucberotte, 1941.6.26 

VAIDUOKLIAI 


ŽIŪRIU, kaip aras palaužtais sparnais, 
Netikras savimi aklon bedugnėn 

Ir slopinu širdy troškimų ugnį, 
Sutyškančią bejėgiais vandenais... 


O vandenys tie žydi mėlynai, 
Primindami akių malonų drungnį — 
Neaprėpiamą, platų ir bedugnį, 
Rusenantį po laiko pelenais... 


Ir nežinau, kuriuo vardu vadinti... 
Tarsi vaiduokliai grįžta žodžiai, mintys 
Ir gąsdindami pinasi, kartojas... 


O miela, dangiška svajonių sese!.. 
Kaip visa tai be jausmo ir išgesę 


Bedugnėm veriasi po mano kojų... 


Villefrancbe-sur-Mer, 1941.8.24 

JŪRA 


O TAMSIAI mėlyna, beribė, gaivalinga 

Ir putų puokštėm pasipuošusi, graži! 

Kaip visa tai gražu atrodo ir prasminga, 
Kaip mes, tartum lašeliai, niekingi ir maži... 


Ten, už akiračio, širmi žirgai sužvinga, 
Lyg laimės valanda krūtinėje aiži, 

Kuri, akimirksniui širdy pražydus, dingo, 
Bet grįžta nuolatos ir vėl rankas grąžyt... 


O eis taip tūkstančiais, kaip ėjo, metai — 
Vis mėlyna, graži ir amžinai gyva 
Tu mus viliodama žavėsi apgava, 


Lyg pasaka apie Kastytį ir Jūratę... 
Ji smigs kažkam, kaip man šiandieną sminga 


Sirdin, ir bus gyva ir panašiai prasminga... 


Villefranche-sur-Mer, 1941.7.30 

JUODA MELANCHOLIJA 


ATEINI, ir randi mane rašantį 

Ar bežiūrintį žvilgsniu graudžiu... 
Ir tarytumei įnamį blaškantį 

Vis jaučiu nuolatos, ir girdžiu 


Neįgirdimus žingsnius artėjančius 
Ir tą pasalų glėbį už mano pečių, 
Ir tuos nuodus širdy pasiliejančius, 


Ir ironišką žvilgsnį jaučiu... 


O į širdį nagus vis suleidusi 
Niekuomet nepaleidi manęs, 
Tai girdžiu nepaliaujamą aidesį, 
Nesugrįžtančias laimės dienas... 


Ir prabėga akyse mirgėdami 
Neužmirštamo džiaugsmo vaizdai, 
Ir tie žvilgsniai gražiai palydėdami, 
Ir jaunyste pražydę veidai... 


O kiek buvo vilčių ir tikėjimo — 
Net ir laimė atrodė arti, 

Bet žiedų stebuklingam žydėjime 
Įsisuko neviltis karti, 

Įsisuko ir graužė it sąžinė, 
Geldama širdyje nuolatos, 
Ir pastūmė į akląją nežinią 
Iš vėžių išmuštuosius metus, 


Blokšdama nuo draugų ir nuo tėviškės 
Sielvartingosios knygos vartyt... 

Kaip drugiai, kaip žiedai efemeriški, 
Ar kaip žvaigždė paslydus nakty... 


O tenai, stebuklingame tolyje, 
Vis regiu jos nedalią, vargus — 
Nepaleidžia juoda melancholija 
Iš siaubingųjų savo nagų... 


Grenoblis, 1941.12.20 

NARCIZAI 


KADAIS nežemiškai gražus vaikinas 
Pasilenkė ties krikštolo versme gyva 
Ir taip godžiai užsižiūrėjo į save, 
Jog ėmė ir pavirto į žolyną... 


O mes, kai narcizus šlapokšniuos skinam — 
Keistai vis tebestebinčius save, 
Atsimenam, kad gymiu, stovyla žavia 
Grožėjosi kažkur kažkoks vaikinas... 


Taip lygiai ir poetų širdys godžios 
Nulinkusios užsižiūri į žodžius, 
Jog pačios žodžiais nejučiom pavirsta... 


Skaitytojui, kai varto paliktus lapus, 


Svajonių jų gražus, džiaugsmingas ir kvapus 
Anas - gyvybės balsas — pasigirsta... 


Grenoblis, 1941.11.16 

DRAUGAMS 


KIEKVIENĄ vėlų rudenį svetur keliaujant, 
Lyg lapai, lydintys retėdavo tolydžio... 
Pasigendu, tartum gimtinės žemės saujos, 
Šiandieną aš Miškinio, Binkio ir Rimydžio... 


Tą paskutinįkart lietus ik kaulų merkė, 
Įsunkdamas tamsios nakties siaubingą rūstį... 
Atsimenu, kaip tąsyk vienas girtas verkė, 


Jog laisvė imanti iš mūsų rankų sprūsti... 


Kur jūs, mano draugai, įtūžusio likimo 
Siūbuojančių bangų staigiais verpetais einat? 
Ir kaip jūs nukalbat bangų nuplautą smėlį? 


Ausyse skamba man anie žodeliai kimūs, 
Anos graudingosios gimtosios žemės dainos 


Ir smuklėse graudžiai dainuotas Nemunėlis... 


Grenoblis, 1941.11.12 

VELINĖS 


JOS BUVO rūškanos, sentimentalios 

Tos paskutinės mano Vėlinės Kaune - 

Su apšviestais nugeltusiais berželiais, 

Su lapais čežančiais, su plaukiančia minia... 


Ramiai liepsnojo žvakės ir indeliai, 

O pakasynų maršas vario krūtine 
Dejuodamas graudino medžių viršūnes 
Ir ašarino miglą nuo šakelių... 


Be jokio tikslo eidamas per spūstį — 
Nebuvo nieko ten lankyt nei liūsti — 
Prisiminiau mergaitę, mirusią kadais... 


Plaukais, lyg tie gelsvi berželių lapai, — 
Gražiai gėlėm papuoštą smėlio kapą 
Su širdį veriančiais raudojimų aidais... 


Grenoblis, 1941.11.2 

SPALVINGAS RUDUO 


ATEIDAVO jisai puošnus, lyg Kubla chanas 
Su purpura, auksiniais raštais išsiūta, 

Ir, eidams su žiauria ir paklusnia svita, 
Nutrempdavo laukus ir širdį, ganant... 


O šiaurūs viesulai, gruodai ir šalnos 
Nunuogindavo nusiminusius medžius, 
Šakas iškėlusius maldavimu graudžiu — 
Dangopi šauktiesi sukopusius ant kalno. 


Atsimenu save - skurdžiausią piemenėlį — 
Prie plazdančios galilaukėj žabų ugnelės, 
Kai aš sunkios vaikystės rudenis ganiau... 


Kai šaltis spaudė ašaras skaudžiai užgėlęs, 
Nenujaučiau tada, kad be tėvynės gelia 
Už rudenį, šalnas ir gruodą kruviniau... 


Grenoblis, 1941.11.1 

BE TEVYNĖS BRANGIOS 


BE TĖVYNĖS brangios, be draugų ir be nieko 
Alpsta mano širdis nejėgoj nuolatos, 
Nykdama savyje nė žymės nepalieka, 
O tyla šiurpulinga nepaliauja kvatot. 


Ir kvatoja jinai anais žodžiais sparnuotais, 
Kur kadaise gausingam bičiulių rate 

Mes pradėdavom vargą tėvynės rokuoti: 
Kad keliai jos kiti, kad jos laimė kita... 


O gražiai, o gražiai mes tave nukalbėjom - 
Niekas mylimai žodžių nesakė tokių... 
Išsiskyrėme - jai ašaros skruostais tekėjo 

Iš jos šviesiai žydrų išraudotų akių... 


Tąsyk verkė širdy, nuo tavęs atitolę, 
Šitie žodžiai, gimtinės pasiekt negalį, 

O jie troško, jie troško sugrįžti namolei 
Ir pastot atėjūnus tavo laimės kely. 


Tad jūs eikite, žodžiai, per amžius jos saugot 
Ir, pavirtę į plieno karžygių stabus, 
Jūs apginkite ją nuo kiekvieno nedraugo, 


Kai manęs anei dulkės pasauly nebus! 


Ir stovėkit tenai per kaitras ir per šaltį 
Ik pačios paskutinės laikų pabaigos, 
Ir neleiskite niekam nei kojos įkelti, 
Nepažindami žudančios laiko eigos! 


Grenoblis, 1941.9.25 

SUKILĖLIAMS 


JŪS kritote kniūpsti ir kaip pakliuvo, 
Gimtinės žemę kūnais dengdami — 
Tai įsikūnijo šventa lietuvio 


Svajonė, amžių amžiais nerami. 


Ir jūsų kraujas sunkėsi į įsčių, 
Išleidusį gyveniman, kurs, gal 
Gailėdamas kaip motina jaunysčių, 


Šiandieną jus pasišaukė atgal. 


Pasišaukė milžinkapiais dabintis, 
Pasididžiuot jaunyste ir svaja 
Prieš tą, kursai panoro prirakinti 


Siaubingame vergijos rūsyje. 


Tebūnie jums lengva gimta žemelė, 
Tebūnie amžių miegas jums saldus — 
Į ateitį nutiesusieji kelią, 


Išrašiusieji amžinus vardus... 


Neverkit, motinos, kapus apstoję, 
Neliekit ašarų gailių nūnai — 
Tėvynei mūsų auštantį rytojų 
Atskleidusieji miega jūs sūnai. 

Kiekvienąkart, kada brangiai tėvynei 
Nelaimės ir skausmai širdy sugels, 
Jie iš visų plačiųjų kapinynų 

Visi kaip vienas žygiui prisikels, 


Pakils ir eis, lyg vandenys ištvinę, 
Ir sems, ir griaus jie viską prieš save... 
Sukils kapai - nesuskaitytos minios — 


Visa didžiųjų žygių Lietuva! 


Grenoblis, 1941.10.11 

PAŽIŪRĖKIT 


PAŽIŪRĖKIT, mieli broliai, į supiltus 
Kritusių sukilėlių kapus, 

Kur jie savo kūnais grindė tiltus, 
Versdami gyvenimo sukruvintus lapus... 


Pažiūrėkit, mieli broliai, į tremtinių 
Eisenas per tundras ir stepes — 
Mylimos ir nelaimingosios tėvynės 


Gyvą širdį sopulingai gniaužiančias reples. 


Pažiūrėkit, mieli broliai, jos sodybų 
Ugnimi sulygintų ten su žeme, — 

Vis tai ji ir vis ant kryžiaus medžio kybo 
Darganų ir vėtrų šiurpulingam ūžime. 


Pažiūrėkit, mieli broliai, jos gajumo, 
Trykštančio iš mėlynų akių, 
Jos kančių, jos sielvarto ir jos liūdnumo 


Dėl vis dūžtančių svajonių jos lakių. 


Pažiūrėkit, mieli broliai, ir tikėkit 
Jos krūtinėj rusinčia svaja. 
Pažiūrėkit, mieli broliai, pažiūrėkit 
Ir tikėkit, ir tikėkit amžinai su ja! 


Grenoblis, 1941.10.10 

NEMUNO ILGESYS 


PAKENTĖKI, brangi nelaiminga tėvyne, 
Tau padėsim šį purvą nelaisvę išbrist. 
Patikėk, patekės tavo laisvės aušrinė 


Ir nuo rankų vergijos grandinės nukris. 


Tu į ateitį eisi, kaip nėjai nei senovėj, 
Ir laisva, kaip dar niekad nebuvus laisva, 
Mes gyvensim visi tavo garbei ir šlovei, 


O tėvyne graži, o brangi Lietuva! 


NEMUNO ILGESYS 


NORĖJAU bėgt, it stirnos dienos bėgo 
Gelsvai žaliam pavasario dugne... 
Norėjau šaukt, kiek nešė mano jėgos, 
Norėjau verkti ašara drungna... 


Atlantas! o platus, platus ir lėkštas — 
Akyse ašara karti sužvilgs, 

Ir Nemunas, kaip andai Mačiui Kėkštui, 
Ateis regėjime ir pasiilgs... 


Vis plauks ir plauks banga lėta be galo... 
Žuvėdrų lydimas ir aš lekiu... 

Tik neišnirs, kaip nūn Azorų salos, 
Pilka buitis iš rūko ir akių... 


Grenoblis, 1940.9.15 - Atlantas, 1946.1.11 

GODA 


NEVERK, neverk, motule, 
Ir neraudok taip kruvinai — 
Ramus kalnely guli 


Sūnus, užmigęs amžinai... 


Ir guli jis ne vienas, 

Jų krito didelis būrys — 
Tenai žvangėjo plienas, 
Žvangėjo plienas kraugerys. 


Ir zvimbė švino kulkos, 
Tartum bitelės vakare, 
Ir virto visas pulkas, 
Tarsi pėdeliai pabarėj. 


Juodi varnai ten ratą 
Aplinkui rašė krankdami, 
Bet jis skliautų nematė — 
Širdis krūtinėje rami... 


Neverk, neverk, motule, 
Neverk ir neraudok nūnai - 
Ramus kalnely guli 


Sūnus, užmigęs amžinai... 


Villefranche-sur-Mer, 1945.4.26 

MANO MYLIMA, MIELA 


AK KAIP traukia tavęsp, mano mylima, miela! 
Pilkas drėgnas ruduo, nostalgija skaudi 
Kalavijais susmigo į širdį ir sielą, 

Nes jau dingo ana mūsų laimė graudi... 


Tai nū rauda ten vėtra draskydama stogus, 
Ir isteriškai juokias ir varto medžius — 

Tai užgriuvo jau mus ir nelaimės ir slogos... 
Kada ašaros tos beišseks, beišdžius?! 


Taip norėtųs į žemę tą drėgną ir šaltą 
Nūn priglausti krūtinę ir jaust nuolatos 
Josios vargą ir skurdą, jos džiaugsmą ir viltį! 


Mano mylima miela, kaip nuotaką baltą, 
Palydėčiau taku — bėgtų kelias platus, 
Ir mes eitume kalnų rieškučiom supilti... 


Grenoblis, 1943.12.5 

GIMTINĖ 


KOKALNY bujoję liepos, augę ąžuolai, 
Šalimai tekėjus Praviena raudona 

Ir akiraty numėlę tolimi šilai 

Buvo mano džiaugsmas ir kasdienė duona. 


Kokalnin pakopus - mano buvo išminti 
Net takeliai - matės: Nemunas žvilgėjo, 
O už jo Zigla melsvai nujuodus, ir viršuj šventi 


Skliautai, apačioj gi vieškelis klegėjo... 


Dar ten buvo tėvo kalvė nuolatos žvangi 
Ir vaikystės namo pražiūrėtas langas, 
Pro kurį stebėdavau pasaulio plotį... 


Ten mano gimtinė ir vaikystė brangų, 
Kur varpai kas dieną po senovei žvanga, 
Lyg tada, kai mokiaus džiaugtis ir svajoti... 


Vellefrancbe-sur-Mer, 1944.12.9 

KLAJŪNAI 


Antanui Vaičiulatčiui 


MES NETURIME čia nieko - nei pastogės, 
Nei tėvynės, nei mažiausios vilties spindulių, 
Mes neturime gairių nei tikslo, o taipogi 
Mes nežinome kur eiti, nei kuriuo keliu, 


Bet mes einame, klajūnai, pakeleiviai, 
Kur mūs niekas nebelauks ir nieks nepalydės, 
Tik skliautai virš mūsų versis nusiblaivę 


Ir į mus panašios žvaigždės amžinai žydės... 


Taip mes einame, prakeikto Kaino sūnūs, 
Niekur poilsio nei vietos neberasdami, 
O krūtinėse mūs blaškosi klajūnų 


Ir benamių nepasotinta širdis ir nerami. 


Ir mes nešame troškimų sunkią naštą, 

Ir mes nešam ilgesiu pražydusias akis 

Į tą neapykantos ir meilės kraštą, 

Kur nieks blogo, niekas gero mums nepasakys. 


Bet mes esame sava kančia turtingi, 
Meilės žodžių mes nesvaidome tuščiom 
Ir kiekvieną kelio sopulingą vingį 


Visada paliekam, apsiverkę nejučiom... 

Visada mūs širdys, tartum lengvos pienės, 
Vėjo nešamos ir blaškomos, klajos, 

Mūs svajonės - amžinos vargdienės, 
Amžinos klajūnės nesuras vejos, 


Kur galėtų pasakyti: Čia sustosim! 
Jau pasibaigė klajonės ir vargai! 
Mes daugiau nesieksim ir nebeklajosim — 


Būsim patys savo laimę saugantys sargai... 


Betgi mes neturim nieko - nei pastogės, 
Nei tėvynės, nei mažiausios vilties spindulių, 
Mes neturime gairių nei tikslo, o taipogi 


Mes nežinome kur eiti, nei kuriuo keliu, 


Bet mes einame, klajūnai, pakeleiviai, 
Kur mūs niekas nebelauks ir nieks nepalydės, 
Tik skliautai virš mūsų versis nusiblaivę 


Ir į mus panašios žvaigždės amžinai žydės... 


Marblebead, 1946.7.7 

KAIP GERA JAUST 


KAIP gera jaust tave, didžiuotis ir 1lgėtis, 
Sunkaus likimo naštą nešt drauge, 
Svajoti, laukti, šviesią ateitį regėti 

Su ašara, su šypsena džiugia... 


Kaip gera prisiminti laimė vakarykštė — 
Galbūt skurdi, bet kaip miela jinai — 

Ir kas tada ana skaudi likimo rykštė, 
Bauste bebaudžianti mus amžinai! 


Ateiki, miela, tad sušilt prie atminimų 
Nuolat Liepsnojančios kaitrios ugnies, 
Kur tavo karžygiai ant kalavijų rymo 
Ir kur vaidilų kankliai tau minės 


Šiaulių ir Žalgirio garbe gėlėtas pievas, 
Strėvos ir Vorkslos kruvinus krantus... 

Ir kad ne visada žiaurus tau buvo Dievas, 
Ne visada tau mindžiojo šventus 


Jausmus žiauri, beteisė atėjūno koja... 
Ateik pasididžiuot ir pasiguost... 
Iš laiko dulkių karžygiai atjoja, 


Kardų žaibais švytruodami danguos... 

Ir eina kankiniai išvargę ir išblyškę 

Iš Sibiro kasyklų ir žiemos, 

Iš Panevėžio, Rainių ir iš Pravieniškių 
Sugrįžtantys į prieglobstį mamos... 


Kaip gera jaust tave, didžiuotis ir ilgėtis, 
Žiauraus likimo naštą nešt drauge, 
Svajoti, laukti, šviesią ateitį regėti 

Su ašara, su šypsena džiugia... 


Grenoblis, 1942.11.20 

LEMTIS 


NUOLATOS ji ateina puošni ir pikta, 
Nebylė, kaip naktis, ir juoda, aksominė: 
Tik boluoja graži alebastro kakta, 
Nuostabi alebastro kakta ir krūtinė. 


Gi viliojančios akys - piktybės daigai — 
Lyg palaimą ir amžiną pražūtį pirštų, 
Ir migdolais nusmailinti aštrūs nagai 


Kruvini ant mėšlungiškai traukomų pirštų... 


Ir tada man vaidenas regėjimų dausos! 
Bet sužėri įnirtusio žvilgsnio žaibai 
Ir sudūžta vėl mano svajonių stabai, 


O troškimų sparnai jau manęs nebeklauso... 
Tik prisimena tąsyk viduramžių bardas 
Ir Tristanui Izoldą atskyrusis kardas! 


Paryžius, 1945.10.25 

TU VIS 


TU VIS, žmogau, eini erškėčiais, usnėm... 
Ir nuostabu! tu žemės kryžių pats imi: 
Nešies krūtinėj širdį nepaklusnią 

Ir aidi tavo aimana kimi... 


Tau menasi, svajojasi ir regis 

Kažkas didingas, neapčiuopiamai gražus, 
Bet tavo bokštai, tyruliuos prasmegę, 

Iš žemės dumblo kyšantys - pražus... 


Tik sielos atverti langai - mūs akys 
Netemsta niekad, niekad nedulkėja: 
Tau rodos - su arais skrendi prieš vėjus, 


Kai tu krinti jau, polėkio netekęs... 
Ak, kaip keista ir nuostabi tau žemė ši, 


Kaip priekaištaudamas gyvenimą neši! 


Thompson, 1946.3.9 

O DIEVE 


O DIEVE, kaip graži svajonė, 
Kurią, kaip saulę danguje, 
Tu ašarų ir skurdo klonin 
Siuntei liepsnoti žmoguje! 


Svajonių polėkiai sparnuoti, 
Bet opūs, lepūs jų sparnai, 
Nes leidai siekti ir sapnuoti, 
Ir nepasiekti amžinai... 


O Dieve, kaip gražus pasaulis 
Ir kaip jam pilna ir gausu 
Nebeužgęstančiųjų saulių 

Ir nesapnuojamų dausų! 


Platus pasaulis ir beribis, 

O širdžiai ankšta it narve, 

Kur tiek šventumo ir bjaurybės, 
Žvaigždžių tiek spindinčių purve... 

O Dieve, kaip gražus tas džiaugsmas, 
Kai meilės mūs širdis pilna 
Ir kai jos ilgesio ir šauksmo 


Tavoji žemė sklidina! 


Ji efemeriškai nurieda 
Žvaigžde, nudrikusia skliautu: 
Nuvysta ji, praskleidus žiedą, 
Nuskęsta ji prie pat krantų! 


Thompson, 1946.12.7 

TU, KURIS TIKĖJAI 


TU, KURIS tikėjai, kad atrasi žmogų 
Su tyra krikštolo, ašaros siela, 
Atradai aistrų gašlumo liūną ogų, 
Tyvuliuojantį nebeišbrendama bala. 


Tu, kuris norėjai, kad šaltiniais trykštų 
Sielvarto ir džiaugsmo kupina širdis — 
Pamatai ją šliužą atstumiantį, šlykštų, 
Jos begėdį piktžodžiavimą girdi. 


Tu, kuris ieškojai tikro ir prasmingo 
Siekiančiųjų kelio, kylančio aukštyn - 
Šunkeliuos paklydus, tau erškėčiais sminga 
Svajos ir troškimai einantys plokštyn. 


"Tu, kuris svajojai gražią ir nemarią 
Šios pakalnės meilę, tirpstančią auka, 
Bet pastūmė geismo gaivalingos marios 
Maitot šventenybę nešvaria ranka. 


Tu, kuris ilgėjais, tu, kuris vyleisi 
Nebenusileisti purvinan geisman... 
Tu, kuris svajojai, ar tu man atleisi? 
Tu, kuris tikėjai, ar atleisi man?.. 


Marblebead, 1946.7.14 

TRAPI ŠIRDIS 


TAI LIŪDNAS šios dienos pilkumas 
Ir vėjo pasaka kraupi 

Į sielvarto bedugnę stumia 

Tave, mano širdie trapi! 


Ten, uolose vanduo alsuoja 
Ir šaukia sielvarte - sudie! 
O lyg bures akiratis vilioja 


Tave, mano trapi širdie! 


Žuvėdrų veriantis klykimas, 
Jų desperacija kraupi 

Į tolį ir erdves jau šaukti ima 
Tave, mano širdie trapi! 


Lengva burė, tartum drugelis, 
Dangun įsmigus išdidi, 
Klajūnų ilgesiu nubalus gelia 
Tave, mano trapi širdis! 


Marblebead, 1946.7.9 


TU LAUKI 


Ą. Gr. 


TU LAUKI, ir laukti nusibosta, 
Bet laukdama nelaukti negali... 
Akis nuleidi, it beviltį mostą, 
Ir verda reibsta ratilai žali... 


O gailesys - platesnis ir už žvilgsnį, 
Netilpdamas krūtinėj ima smaugt: 

Gyvenimo ir taip nešviesią pilksmę 
Juodžiausi debesys pradėjo niaukt. 


Akimirksniui per šitą naktį juodą, 
Nors sunkiasi širdin aitriausi nuodai, 
Nusidriekia viltis, it žaibo gijos... 


O kuo, o kaip nūnai tave paguodus, 
Tave, gležnesnę už laukų leliją! 
Tikėk ir lauk - ne tai tikėjime atgijo! 


Grenoblis, 1941.1.1 

SESUO BUITIS 


POEZIJAI 


VIS GRĮŽTU pas tave, kop gi, o mylima, 
Besugrįšiu nūnai, tiltus sudeginęs 

Ir laivus paskandinęs, 

Niekieno nebelaukiamas? 


Tu buvai man gera saulėj įkaitusiam 
Tyrų smėlio kely, šaltyje, pūgose 

Ir miškų tankumynuos 

Kelio tavip nepraskynusiam. 


Tu buvai man švelni - giedras pavasaris 
Svietė tavo veiduos; guodė ir linksmino 
Tavo dangiškos rankos 


Sielvarte nusiminusį. 


Vis grįžtu pas tave, kop gi, o mylima, 
Besugrįšiu nūnai, tiltus sudeginęs 

Ir laivus paskandinęs, 

Niekieno nebelaukiamas? 


Putnam, 1951.8.1 

POETUI 


IŠSIŽADĖS tėvai, tauta išspjaus, 

Draugai ir mylima apleis - pravirksi vienas, 
Ir niekas nesupras, ir niekas neužjaus, 

Kai eisi vienišas į klaidžią mėnesieną, 


Kančia ir vienuma lydės tave 

Ir taip prislėgs nostalgijos bežadis ūpas, 
Jog tu prakeiksi dangų, žemę, pats save 
Ir sielvarto graudaus neištariančias lūpas. 


Bus ir lakių akimirksnių, kurių 
Tave atstūmę nepajėgs sapne sapnuoti — 
Jie tau atpirks bangų ir sūkurių 


Į šiupulius sutrupintą svajonių valtį... 
Prabiltum - akmenys tau, rodos, aimanuotų, 
Bet tik jauti bežadę vienumą ir šaltį... 


Thompson, 1946.11.2 

VAKARAS 


UŽ VAKARO pravirusių varinių vartų, 
Apgobus sunkų purpurą ant išdidžių pečių, 
Skaisčioji saulė galvą nuovargio nusvertą 
Nuneš liepsnojančiu porfiro vieškeliu plačiu 


Ir tau, širdie, bus liūdna likusiai už vartų 

Su neaprėpiamu žvaigždynų ilgesiu plačiu, 

Kai tau sesuo naktis, paguosdama likimą kartų, 
Uždės savo švelnias rankas ant sielvarto pečių... 


Atslinks šešėliai ir pajuos variniai vartai — 
Tu būsi vienišas su savo sielvartu karčiu 

Ir tau sesuo naktis kuždės: Man gaila kartais 
Tavęs, širdie, ir tavo polėkių tuščių!.. 


Thompson, 1947.9.3 

POETO MIRTIS 


TU ATEINI galop, mano sesuo! Tai ką gi — 
Pašelk, pasiausk mano svajonių pelenuos! 
Jau nebaisi man tavo atšiauri viešnagė, 


Ir be manęs šilai ir marios mėlynuos... 


Ir naktį žvaigždės degs, kaip jos prieš amžius degė, 
Ir vieversėlių giesmė plūduriuos linuos — 

Virpės lapeliai, nugirdę audrą žvagią, 

O debesėliai plauks ir sidabru lynos... 


Ateik, ateik arčiau ir savo juodą skraistę 
Plačiai praskleidusi švelniai apgobk mane 
Ir leiski pažiūrėt į gęstančią pašvaistę, 


Į mirštančių spalvų konvulsijas ir skaistį: 


Tesuspindi, tesudega širdis mana — 


Ji visą mano amžių buvo kruvina... 


Thompson, 1947.5.22 

ILGESYS 


UŽEINA ilgesys, kaip viesulas į mišką, 

Ir blaškos, draskosi baisus; 

Nei baltos bangos, putų šmėklomis ištiškę, 
Nusilpęs graibstos debesų... 


Laukų žolynai plazda žemėn prisišlieję 

Ir verkia skundžiasi kniūpsti; 

Iš debesų skaisčiom čiurkšlėm į žemę liejas 
Žaibų rūstybė per apsti... 


Umai užeina - blaškosi, kvatoja, purto - 
Nueina eisena rūsčia... 

Sirdis nuvargus ir tuščia 

Pajunta vėl sugrįžtantį jo žingsnį kurtų, 
Tarytum pilnas siaubo, sielvarto ir smurto 


Bangas viską nušluojančias, plačias... 


Thompson, 1947.2.7 

TU ESI 


TU ESI ta pakirdusio ryto 
Aušrinės liepsnelė šviesi 
Ir vidunaktį vėsų užkritus 
Ant žiedo raselė esi... 


Tu esi ta pavasario upės 
Srovė gaivalingai drąsi 
Ir gegutė klevelin įtūpus, 
Ir šlaito žibutė esi... 


Tu esi ta lakaus vyturėlio 
Suvirpus giesmelė garsi 
Ir nubalusį džiaugsmą iškėlus 


Ievos viršūnėlė esi... 


Tu esi ta nugrimzdus, paskendus 
Pilis ir jos lobiai visi, 

Visos pasakos, visos legendos, 
Visi padavimai esi... 


Tu esi ta bekraštė mėlynė, 
Pražydus šventam ilgesy, 
Ir širdy išnešiota tėvynė, 


Ir džiaugsmas, ir laimė esi! 


Thompson, 1948.5.22 

ATMINIMAI 


UŽ lango vėjas ir lietus smulkutis dulkia, 
O aš vartau savo eilėraščius senus — 
Atgyja valandos, ir taip gyvai ir smulkiai, 
Jog nūn matau visus užgesusius sapnus. 


Sumirga ten lakių akimirksnių drugeliai, 
Aru pašautu krinta valanda skaudi: 
Pažaislio šilas, Nida, Zarasai, Amaliai 

Ir Nemunu kelionė ta, pabodus ir graudi... 


Žaliakalnis su obelų žiedais mėlynėj, 
Žvaigždė suspindus ašaroj ir akyse... 
Tarsi kareiviai apdulkėjusiom milinėm, 
Pakrikus bėga metų virtinė visa... 


Ir šneka žodžiai, nei lietus į tylą, 

Ir šypsosi, nei saulė į langų stiklus... 

Vidunaktį gūdžiai vaitodamas pakyla 
Kažin ko mirštančio atodūsis gilus... 

Tiktai nūnai matau, kaip negyvai, neaiškiai 
Tada rašiau, ir kas dabar čia įskaitys, 

Kaip laimės žiedlapį sumynė ir sutraiškė 
Tasai giliu purvu nubridęs lapkritys... 


Ir nūn tas žiedlapis tarsi drugelis plazda, - 
Ogi baisesnis buvo nei pati mirtis, — 

Ir skamba, kaip pavasariu apsvaigęs strazdas, 
Mano pilka, niūri, beprasmiška buitis... 


Thompson, 1948.12.30 

KARALAITĖ PRIRIŠTA PRIE GIRNŲ 


Pakeliu galvą ir stebiu spindintį mėnesį, 


Galvą nuleidžiu ir mąstau apie savo tolimą kraštą. 


Li Po 


ŠLAMA liepos, šlama liepa liepai, 
Patylom - girdi, kaip lapas krinta, — 
Šlama liepos, kaip karalius liepė 
Dukterį prie girnų prirakinti, 
Prirakint, o taip - visai nekaltą — 
Laumės raganos piktai įskųstą — 
Prirakint, kad visą amžių maltų, 
Kad žalia savo jaunyste skųstųs... 
Šiurpas nukrėtė net visą šalį, 

Kai ją mesdamas į šaltą rūsį 
Tėvas tarė: „Malsi nūn, dukrele, 
Ir tu malsi, kol gyva supūsi!“ 


Tai nugirdęs ir kalbėjo dažnas, 
Tai papiktintas kartojo dvaras, 
Kad jaunutę, lyg žiedelį, gležną 
Ir nekaltą požemin uždarė... 

O jinai vienų viena ten malė, 
Ašarom karčiom jauna raudojo: 
Verkė šaukės devynių brolelių, 
Kur kadais svečion šalin išjojo... 
Neišjojo - laumė apkerėjo, 

Ir visi jie sakalais išvirto, 

Kad kovotų su šiauriaisiais vėjais, 
Nuo medžiotojo strėlos numirtų... 

Mat karalius, kai pati pirmoji 
Su vaikų būriu našlaut paliko, 
Į devintą karalystę jojo 

Ir ten laumę raganą sutiko... 
O graži ji buvo pragaištingai, 
Tik kerštinga ir nedoro būdo: 
Ji žabangus spęsdama klastingus 
Posūnius ir podukrą pražudė 
Ir karaliui galvą taip susuko, 
Taip jinai sujovė visą tvarką, 
Kad šalis 1r prakaitu suplukus 
Prirakinta karaliūnė verkė... 


Raibus sakalus visus devynis 
Pasmerkė, kad vėtroj suktų ratą, 
Keiktų dalią žydroje mėlynėj, 

Kad praslinktų taip jaunystės metai, 
Kad prabėgtų neprasmingos dienos, 
Kad sparnų lakumą nualsintų 

Ir į patį žemės kraštą vienus 
Šėlstantys verpetai nudangintų, 
Kad ant skardžių per naktis drebėtų 
Ir kad staugtų vis kalnų viršūnės, 
Kad per vėtrą niekas negirdėtų 


Verkiančios prie girnų karaliūnės... 


Grenoblis, 1938 

VAKARO TYLA 


RAMU, tik epušės visi lapeliai 
Staiga pakyla ir smagiai 
Plasnodami vėl nutupia negalioj, 


Lyg pririšti drugiai... 


Į aukštą dangų stiebiasi mūs kelias 
Ir dairos vakaras baugiai, 

Ir plazda širdys epušės lapeliais, 
Lyg pririšti drugiai... 


Greene, 1947.7.13 

ORIENTALĖ 


MĖLIS tik ir auksas, tik skliautai ir smėlis 
Ir tyla nei amžinybe ošianti naktis... 

Eina karavanas, slenka it šešėlis — 
Nusitiesęs, nusidriekęs, kaip buitis... 


Ir kupranugario klimpstančios kanopos 
Atneša iškeltas stiklines akis — 

Nei gyvatė rangos nuo kopos į kopą 
Tarp skliautų ir smėlio eisena klaiki! 


Artinasi ryškūs jau varovų rūbai, 
Supasi, linguoja prekės ir pirkliai, 

Ir veidai atšiaurūs, prakaituoti, grubūs 
Atpustytus kaulus stebi įžūliai... 


Mėlis tik ir auksas, tik skliautai 1r smėlis, 
Ir tyla nei amžinybe ošianti naktis... 
Tolsta karavanas, slenka it šešėlis — 


Nusitiesęs, nusidriekęs, kaip buitis... 


Putnam, 1949.12.8 

LAPAI 


KRINTA lapai, kaip paukšteliai iškėstais sparnais, 
Lyg ieškodami dar vietos, kur nukrist: 

Palytėję vienas kitą suskamba liūdnai 

Ir vėl krinta nusigandę, netikri... 


Lakūs, drąsūs ir išdidūs vasaros sapnai 
Viens ant kito krinta kaupias po medžiu - 
Ir svajonių skristi, veržtis viesulo sparnais 


Nūn, po kojų gailiai čežant, negirdžiu... 


Putunam, 1949.10.22 

MANO GIMTINĖ 


NENAŠŪS šaltžemiai ir pustomi smėlynai, 
Molienos kietos, kaip pati buitis, 

Mane pagimdėt, ilgesio kartaus mokinot 
Ir sielvartu nudažėte mintis... 


Panemunės paversmių, graužo nederlingo 
Skurdi žemele, mėlynais šilais 

Aukštai iškėlusi žydrius skliautus didingus, 
Į mano širdį andai prabilai, 


Lyg nulyta, pilka mano gimta pastogė, 
Sužiurusi ketvirtiniais langais 

Į dangų, žemę ir pakeleivingą žmogų, 
Sulinkusį po metais ir vargais... 


Iš prieblandų žiūrėdama į šviesą, 
Iš ankščio - į akiračius plačius, 
Tu išvydai žygiuojančią nemarią tiesą 


Prieš neteisybės smūgius ir kirčius. 


O nenaši žemele ir skurdi pastoge, 
Iki langų sulindus į žemes, 
Tu pažinai pačios smurtų viršūnės blogį 


Ir sunkaus sielvarto pačias gelmes! 


241 


Nenašūs šaltžemiai ir pustomi smėlynai, 
Molienos kietos, kaip pati buitis, 

Mane pagimdėt, ilgesio kartaus mokinot 
Ir sielvartu nudažėte mintis... 


Grenoblis, 1941.10.4 

PARTIZANO ŠERMENYS 


RATU apstoję varnos krankia, pjaunas šunes, 
Pasibaisėtinais isteriškais balsais 

Suspigę, medžių blaškosi viršūnės, 

O tujen vienas miesto aikštėje, rudens purve tysai... 


Nebeužspaustos akys, nesudėtos rankos 
Ir nenuplautas veidas - kruvinas, skaudus — 
Nesistebi, kad pašarvoto nieks nelanko, 
Giesmių negieda, žvakių nedega ir nekalba maldų... 


Tai hunų ordos, barbaro kerštu įkaitę, 
Tave išniekino ir pabaisai, kaip maitą, 
Tave paliko paukščiams ir šunims draskytų, 


Kad kraupūs šermenys nuo žygio atbaidytų 
Tuos, kurie tikra, nevystančia garbe žydės, 
Kai tau skaudaus likimo amžiai pavydės... 


Putnam, 1951.5.29 

VIENAS kraujo lašas būt tave nuplovęs, 
O varge jo vieno tu pasigedai, 

Nors stiprybę sėmėm iš didžios senovės — 
Liko netesėti mūsų pažadai... 


Vienų vienas žodis būt tave apgynęs, 
Bet varge jo vieno tu pasigedai, 
Nors visi žadėjom mirti už tėvynę — 


Liko netesėti mūsų pažadai... 


Thompson, 1948.1.13 

KRISTALINIAM KARSTE 


Anapus ilgesio ir sapno, 
Anapus ir troškimų ir vilčių 
Išsineria pasauliai kvapnūs 


Neišspręstųjų paslapčių... 


KRISTALINIAM KARSTE 


KRISTALINIAM karste, ir nublyškus, nugeltus, 
O miela ir graži, kaip gyva! 

Ir nėra, kas tave iš to miego prikeltų 

Ir kas man atgaivintų tave... 


Tu anapus jau laimės, anapus jau skausmo 
Ir anapus dienos ir nakties 

Abejinga esi. Mano sielvarto šauksmas 
Nenuplėš tau nuo veido rimties! 


Kristaliniam karste, ir seniai jau be žado, 
Gilų žvilgsnį uždengus vokais, 

O rami, tartum viską pažinus ir viską atradus, 
Prie krūtinės prispaudus laikai... 


O man sunku aprėpt ir tikėt, kad tai tujen! 
Kad tos rankos jau nieko neguos, 

Kad tos lūpos netars anų žodžių šventųjų, 
Neskambės serapimais danguos... 

Kristaliniam karste mano laimė ir lobis, 
Mano džiaugsmas ir mano prasmė! 
Šermenų liūdesys mano sielą apgobęs, 
Šermenų liūdesys ir giesmė... 


O kaip vienas likau! Be tavęs pasimetęs 
Vandenuos, kaip „Medūzos“ plauste! 
Tai bežadžiai tekės mano liūdesio metai, 
Kad jau tu kristaliniam karste... 


Brooklyn, 1953.4.17 

POETO DIEVAS 


MYLI mane, Dievuli geras, 
Skliautuose šypsais ir sakai: 
Tau upės bėga, girios šnera 
Ir metų keičiasi laikai... 


Prašai ar neprašai - tau duodu, 
Ir net, kad duodu, nežinai: 
Rasos lašely pasirodau 

Ir skausmo taurėj sklidinoj... 


Tau leidžiu klyst ir nusidėti 

Aistrų žieduose ir purve, 

Kad trauktų vėl skliautai žvaigždėti 
Manęspi nusidėjusį tave... 


Ir nesirūstinu, kad paikas 
Malonių apsto nematai... 
"Tu mano mielas, geras vaikas — 
Tą patį griauni ir statai... 


Brooklyn, 1952.9.27 

NIMIS PATETICE 


TU MANO laimė, tu mano vargas, 
Tu mano džiaugsmas, tu mano viskas... 
Pasaulis juodas, pasaulis margas, 
Pasaulis vaiskus akyse tviska. 


Ar tu svajojai, ar tu tikėjais, 

Ar tau vaikystės sapne sapnavos, 
Kad mūsų laimės valtelę vėjai 
Nuneš, o bangos įsisiūbavę 


Į aštrią uolą kažkur suskaldys... 
Kažkur suskaldys, ir nesvetingam 
Krante užrėktos ges mūsų maldos, 
Ges klyksmas skliauto stikle sustingęs... 


Neges troškimai tiktai ir viltys, 
Neges svajonės, sparnus iškėtę, — 
Bekraščio tyro įkaitę smiltys 


Nušvis miražais dar neregėtais... 


Nušvis ir akys, darganas margę, 
Nušvis, kaip naktį žaltvykslės tviska — 
O mano laime, o mano varge, 


O mano džiaugsme, o mano viskas! 


Brooklyn, 1952.7.23 

ŽVILGSNIS 


ĮSMIGO man širdin, tarsi aštrus erškėtis, 
Mergaitės žvilgsnis neapsakomai gražus, 
Ir vėl pradėjau trokšt gyventi ir tikėti 

Į neįtikimus troškimų miražus... 


Paskui kenčiau tėvynės laimę, laiko lėtį, 
O dienos, lyg šešėliai, slinko pamažu: 
Norėjau verkti, juoktis ir galbūt mylėt, 
Nes verkt, mylėti, juoktis miela ir gražu! 


Taip šaukiantį sugrįžti žvilgsnį išnešiojau 
Po svetimus ir karo nutremptus kraštus, 
Regėdamas jame ir viltį, ir rytojų, 
Išnyrančius iš slėgiančių rūkų tirštų... 


Įsmigo man širdin, tarsi aštrus erškėtis, 
Mergaitės žvilgsnis neapsakomai gražus, 
Ir vėl pradėjau trokšt gyventi ir tikėti 

Į neįtikimus svajonių miražus... 


Villefranchbe-sur-Mer, 1941.8.2 

SIAUBAS 


NESTEBINA manęs, nejaudina manęs, 
Ką tu esi įgijus laikinai, 

Tik jaudina mane, tik gąsdina mane, 
Ką tu esi praradus amžinai... 


Nejaudina manęs, nestebina manęs 
Visi tavieji žygiai atlikti, 

Tik jaudina mane, tik stebina mane, 
Kad tu prieš amžius vien buvai plati. 


Nejaudina manęs, nestebina manęs 
Visa tavo didybė kitados, 

Tik jaudina mane, tik gąsdina mane, 
Kad traukiesi pėda vis po pėdos... 


Nejaudina manęs, negąsdina manęs 
Ir ši dalia, ir ši diena karti, 

Tik stebina mane, tik jaudina mane, 
Kad lieki tu vis ta ir ta pati. 


Nejaudina manęs, nestebina manęs, 
Kad vis tiesos nemėgsti ir pyksti, 
Tik jaudina mane, tik stebina mane, 


Kad vis silpsti tolydžio ir nyksti... 


Nejaudina manęs, negąsdina manęs 
Siandien likimas liūdnas ir baisus, 
Tik jaudina mane, tik stebina mane, 


Kad vis tirpsti ir liejies į visus... 


Nestebina manęs, nejaudina manęs, 
Ką tu buvai įgijus laikinai, 

Tik jaudina mane, tik gąsdina mane, 
Ką tu esi praradus amžinai... 


Brooklyn, 1953.4.29 

LIKIMO GIESMĖ 


NIEKADA tau laimė nebuvo pražydus, 
Nebuvai tu niekad sąmonėj pilnoj — 
Mindaugą nužudė kerštas ir pavydas, 
Vienas Gediminas krito Veliuonoj! 


Tu ėjai per amžius, lyg per tamsų mišką, 
Kur nebesimatė palaukių šviesos: 
Ašaros ir kraujas tau po kojų tiško, 
Neaprėpus kelio ir savęs visos. 


O tavo valdovai, didybe apsvaigę, 

Tik galybės siekė, degė pavydu: 
Kiekvienas pradėjo, su kiekvienu baigės 
Tavo kelio tarpas neviltim graudus. 


Jotvingiai sutirpo, ir neramūs prūsai 
Gynėsi ir žuvo patys sau vieni — 
Taip norėjo ir tenai mus vedė mūsų 
Laimė ir likimo žingsniai kruvini... 


Neturėjai laimės, kelio nežinojai 
Ir nebeieškojai tu pati savęs, 
Tik kur akys vedė, tik kur nešė kojos 


Eidama galvojai - laimė gal išves! 

O smarki ir smulki, pavydi, kerštinga 
Liejai savo tulžį ant savęs pačios 

Ir, narse apakus, kryžkelių ir vingių 
Nematei, kaip savo ateities karčios! 


Ta diena sielojais ir šakas rytojaus 
Tu pati įnirtus po savim kirtai 

Ir, pati sau kelią erškėčiais išklojus 
Ir jų neišbridus, po našta kritai. 


Savo kunigaikščiais didžiavais ir gyreis, 
Kad jie veržės, ėjo į svečias žemes, 
Tartum pats likimas tau būtų paskyręs, 
Tau būtų nulėmęs nykti be prasmės... 


Tu ieškojai garso ant Juodųjų marių, 
Ant žydro Dunojaus tu pilis statei, 
Kai iš tavo žemių tave pačią varė, 
Kai savųjų marių tu jau nematei... 


Niekada tau laimė nebuvo pražydus, 
Nebuvai tu niekad sąmonėj pilnoj — 
Mindaugą nužudė kerštas ir pavydas, 
Vienas Gediminas krito Veliuonoj... 


New York, 1953.2.13 

PAVERGTOJI 


APRĖDĖ, sese, vėl tave žičkeliais 
Ir varo eit per aikštes ir gatves: 
Minėt gegužę, kruvinąjį spalį 

Ir tyčiotis iš skurdo ir savęs. 


Kaip baudžiavoj, tau kruvinam valdovui 
Vėl reikia puoštis, šokti ir dainuot, 
Savy slopinti karčiąją vergovę, 
Pražydusią melsvų akių linuos. 


Bet tu dainuok ir šok sau laisvės gandą, 
Ir laikas vėl ją laukiamą atves! 

Ir eik, sesute, eik dantis sukandus 

Per lygų lauką, aikštes ir gatves... 


Brooklyn, 1954.1.12 

PASISKUNDIMAS 


NE DĖL TO, kad ruduo, ne dėl to... 
Ne dėl to, kad nukando lapus 

Ir kad rūstauja vėtros piktos 
Šakose vėl kaukimas kraupus! 


Ne dėl to man graudu, ne dėl to... 
Ne dėl to, kad žvarbusis lietus 
Mums likimo kely nuolatos 
Veiduose išvagoja metus! 


Ne dėl to man baisu, ne dėl to... 
Ne dėl to, kad užgriuvo dangus 
Ir palaužė mus čia... Ne dėl to, 
Ne dėl to, o tautieti brangus! 


Brooklyn, 1953.12.4 

AK, KAIP nuostabiai tos žvaigždės žėri... 
Jų taip nieks nematė, kaip tu jas matai, 
Nes tik tau naktis akis atvėrė 


Ir vienam tau žydi ir alsuoja visa tai! 


Be tavęs nesiaustų marios, šilas 
Be tavęs neoštų, nekristų rasa, 
Nespindėtų nei dangaus šviesylai 


Ir pragaištų, nugarmėtų visata visa... 


Nors gal nieks tavęs nepastebėjo, 
Nors gal nieks tavęs čia nepasiges, 
Bet, kai mirsi, mirs diena ir vėjai, 


Ir visi, visi žvaigždynai su tavim užges! 


Thompson, 1946.10.25 

Kanoniniam poezijos tekstui artimiausias leidimas pasirodė 1988 
metais Čikagoje, Ateities literatūros fondui išleidus pirmąjį Jono Aisčio 
Raštų tomą. Jį kruopščiai redagavo ir parengė spaudai Alfonsas Ny- 
ka-Niliūnas ir Antanas Vaičiulaitis. (Antras Raštų tomas išleistas 1993, 
trečias - 2004 metais.) 

Apie paties poeto parengtąsias rinktines A. Vaičiulaitis rašė: „Pir- 
mas didelis jo lyrikos perkratymas įvyko, sudedant visus ankstesnius 
rinkinius į Poeziją, išleistą 1940 metais. Anų taisymų tikslas buvo 
sudrausminti eilėraščių formą, pritempti juos prie teorinių reikalavi- 
mų. Dėl tokio techninio griežtumo vietomis nukentėjo pirmykštis jo 
lyrikos gaivumas ir spontaniškumas. (...) Antrą taisymą J. Aistis atli- 
ko, ruošdamas 1961 metų Poeziją. Dabar jis daug ką grąžino, kaip 
buvo anksčiau jo prieškariniuose rinkiniuose. Tai ir bus jo paskutinis 
žodis ir jo valia, kiek tai liečia jo lyrikos redakcinę pusę“ (Jonas Ais- 
tis, Raštai, I, p. 417, 418). 

Ten par A. Vaičiulaitis pacitavo ir paties J. Aisčio „testamentinę“ 
nuostatą 1961 metų rinktinės atžvilgiu: „Taip, tai viskas, tai mano 
summa poetica — visa poezija. Ją ruošdamas, turėjau slaptą mintį, 
kad net tada, kai aš pats kapituloje balso neturėsiu, šios eilės liks 
tokios, kaip knygoje, nebent vėl kad turėčiau progos paruošti naują 
laidą, kuo vis dėlto tektų abejoti. Ta ir buvusi pagrindinė priežastis, 
kodėl šią knygą leidau. Tuo būdu ši knyga yra ne vien viena iš mano 
knygų, bet gal daugiau mano poetinis palikimas.“ 

Pridursime, kad 1961 metų laidos rinktinėje publikuoti 306 eilė- 
raščiai, pirmame Raštų tome - 309 eilėraščiai. Lobyno serijos apim- 
tis leido atsirinkti tik reikšmingiausius kūrinius (166 eilėraščius). 

Sovietinėje Lietuvoje Jono Aisčio rinktinė Katarsis, parengta Vy- 
tauto Kubiliaus, pasirodė tik 1988 metais. Ji sudaryta iš visų rinki- 
nių ir yra didžiausia Lietuvoje išleista Aisčio poezijos rinktinė (293 
eilėraščiai). Nors įdėtas garsusis „Vienas kraujo lašas būt tave nuplo- 
vęs...“, vis dėlto tuomet į rinktinę dar nepateko patriotiniai Aisčio 
eilėraščiai „Sukilėliams“, „Partizano šermenys“, „O tautieti“, „Pri- 
sikėlimas“, „Ką ilgus amžius“, „Tėviškės žemelė“, „Tave mes, tėvy- 
ne, širdy išnešiosim...“, „Amžių giesmė“, „Pavergtoji“, „Nemuno 
legenda“ ir kt. 

Šios rinktinės pagrindas - beveik pilni keturi rinkiniai (Imago mor- 
tis, Intymios giesmės, Užgesę chimeros akys, Be tėvynės brangios), 
atspindintys klasikinę J. Aisčio poeziją. Iš jaunystės lyrikos ir trijų 
paskutiniųjų rinkinių eilėraščių atrinkta mažiau. Pasirinkti poetui bū- 
dingesni motyvai ir kūriniai. Rinktinė sakomponuota laikantis J. Ais- 
čio kūrybos raidos ir jo Raštų I tomui būdingos eilėraščių sekos bei 
skyrių pavadinimų. Knygos pavadinimą padiktavo Valstybine litera- 
tūros premija apdovanoto eilėraščių rinkinio Užgesę chimeros akys 


ir eilėraščio „Chimeros akys“ pavadinimai. 

Kūrinių tekstai imti iš Jono Aisčio Raštų I tomo, laikantis jo pa- 
rengėjų nuostatos: „Taisyta tik rašyba, ją, kiek tai įmanoma, sunor- 
minant, korektūros klaidos bei kiti akivaizdūs apsirikimai, tačiau 
palikti autoriui būdingi rašytiniai „užsispyrimai“, kaip įkyro, įkyrę 
ir dar vienas kitas; šiek tiek pakoreguota skyryba, kurioje poetas 
nesilaikė jokios aiškesnės sistemos“ (Redakcijos žodis, p. 399). Pa- 
stebėtos korektūros klaidos ir kiti abejotini atvejai lyginti su antros 


laidos rinktine. 

